Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πρώτα θα συζητηθεί η τέταρτη με αριθμό 746/4-4-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Πολιτισμού και Αθλητισμού, σχετικά με την ανάγκη επαναθέσπισης της ενιαίας τιμής του βιβλίου. Θα απαντήσει ο Υπουργός κ. Μπαλτάς. Κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η ενιαία τιμή του βιβλίου, που ξεκίνησε με πρωτοπόρο στο θέμα αυτό τη Γαλλία, έχει δύο στόχους, όπως γνωρίζουμε όλοι πολύ καλά: Αφενός να εξορθολογήσει την αγορά του βιβλίου και αφετέρου να προστατεύσει το βιβλίο, ως πολιτιστικό αγαθό. Πράγματι, αυτό που έγινε από το 2014 και μετά - εννοώ τον τελευταίο νόμο σχετικά με την κατάργηση, ουσιαστικά, της ενιαίας τιμής του βιβλίου - είναι ότι παρουσιάστηκαν σοβαρές αρρυθμίες στο πλαίσιο της λειτουργίας της αγοράς του βιβλίου, από τη μία πλευρά και από την άλλη φάνηκε ότι αυτή η πολιτική τελικά είναι και επιζήμια για το δύσκολο βιβλίο, το ποιοτικό βιβλίο, το βιβλίο το οποίο πωλείται σήμερα στα μικρά βιβλιοπωλεία. Αυτό που νομίζω ότι πρέπει να δούμε και ερχόμαστε - εάν θέλετε - και με το αίτημα που, αν δεν κάνω λάθος, και εσείς έχετε στηρίξει, της επαναθέσπισης της ενιαίας τιμής του βιβλίου, είναι το θέμα από δύο πλευρές. Η μία πλευρά είναι η εξής: Ο νόμος του 2014, αν είπα προηγουμένως ότι έχει αρνητικές συνέπειες στην αγορά του βιβλίου, έχει επίσης αρνητικές συνέπειες ως προς το ποιοτικό βιβλίο, το βιβλίο το οποίο δεν πωλείται εύκολα, το επιστημονικό, το πολιτικό βιβλίο, το πολιτικό δοκίμιο. Τελικά, αν θεωρούμε ότι πράγματι το βιβλίο είναι ένα πολιτιστικό αγαθό, θα πρέπει να προστατευθεί ως τέτοιο απέναντι από τη μία πλευρά, στα μεγάλα τραστ, στα μεγάλα ολιγοπώλια, όπως και άλλες χώρες έχουν κάνει, για παράδειγμα η Γαλλία, που ακόμα και στη διαδικτυακή αγορά έχει βάλει πολύ αυστηρούς όρους και κανόνες. Νομίζω ότι είναι το ίδιο αναγκαίο να προστατεύσουμε και την πολυφωνία. Γιατί αυτό που περιορίζεται σε πολύ μεγάλο βαθμό και καταστρέφεται, δεν είναι απλά το μικρό βιβλιοπωλείο είτε στην πρωτεύουσα είτε στις άλλες πόλεις, αλλά είναι τελικά η πολυφωνία, η οποία πρέπει να υπάρχει σε αυτόν τον τομέα, η δυνατότητα έκφρασης και ελευθερίας του λόγου. Νομίζω ότι σε αυτό υπάρχει πλέον συμφωνία, τόσο από την πλευρά του επιστημονικού και του εκδοτικού κόσμου, αλλά θεωρώ ότι είναι και ένα ώριμο αίτημα, το οποίο μπορεί να ωθήσει την Κυβέρνηση να επαναθεσπίσει την ενιαία τιμή του βιβλίου. Σας ευχαριστώ πολύ.
Κι εγώ ευχαριστώ. Παρακαλώ, κύριε Υπουργέ, έχετε τον λόγο.
Κύριε Παπαθεοδώρου, όπως είπατε, προφανώς συμφωνούμε στην ενιαία τιμή βιβλίου. Και, όπως φαντάζομαι γνωρίζετε, η αρμοδιότητα για το θέμα αυτό δεν είναι στο Υπουργείο Πολιτισμού, που δεν καθορίζει τιμές. Είναι στο Υπουργείο Οικονομίας. Θα μπορούσα εύκολα να πω εδώ ότι το θέμα δεν είναι της αρμοδιότητός μου - ρωτήστε τον αρμόδιο Υπουργό - ωστόσο ήθελα να απαντήσω για να επισημάνω μερικά πράγματα. Το πρώτο πράγμα που θέλω να επισημάνω είναι σε σχέση με την κατάσταση, πριν αναλάβει η Κυβέρνηση του ΣΥΡΙΖΑ. Όπως αναφέρατε, ο νόμος που καταργεί ουσιαστικά την ενιαία τιμή βιβλίου, ψηφίστηκε πριν έρθουμε εμείς στην Κυβέρνηση. Ψηφίστηκε μέσα σε όλη τη διαδικασία τότε των μνημονίων και αυτά τα επιχειρήματα δεν ξέρω εσείς προσωπικά πώς και αν τοποθετηθήκατε επ' αυτού, αλλά είναι επιχειρήματα, που έπρεπε κυρίως να απευθυνθούν τότε σε άλλη Κυβέρνηση, σε άλλη στιγμή, σε άλλη πολιτική. Μολαταύτα, το ξεπερνάω αυτό, για να πάμε λίγο στην ουσία. Κοιτάξτε, αυτή τη στιγμή υπάρχει ένα δεύτερο πρόβλημα, που επίσης δεν είναι δική μας ευθύνη. Ο οργανισμός ο οποίος ασχολούταν με τα βιβλία εφ' όλης της ύλης - και με τις τιμές τους και με τη διακίνησή τους και με τα περιεχόμενά τους και με τη διάδοση του βιβλίου γενικά - ήταν το ΕΚΕΒΙ. Το ΕΚΕΒΙ ημικαταργήθηκε. Εντάχθηκε, δηλαδή, στο Ελληνικό Ίδρυμα Πολιτισμού, ως υποβαθμισμένο κομμάτι του. Επειδή πρόσφατα πήγα εκεί, υπάρχουν αρχεία του ΕΚΕΒΙ, που δεν υπάρχει τρόπος να σωθούν, παρά με πρόσθετους πόρους και πρόσθετους ανθρώπους, αποθήκες που φυλάνε πράγματα, ενδεχομένως πολύτιμα, που θέλει δουλειά για να φύγουν από εκεί κ.ο.κ.. Ούτε γι' αυτό είμαστε εμείς υπεύθυνοι. Το αφήνω και αυτό και πάμε λίγο επί της ουσίας της μελλοντικής. Ως προς το δεύτερο, συστήνουμε, εντός των ημερών, επιτροπή στο Υπουργείο, για να μας εισηγηθεί όλες τις διαστάσεις της πολιτικής βιβλίου, που πρέπει να έχει μια Κυβέρνηση, σαν τη δική μας, όχι μόνο σε επίπεδο τιμών, αλλά σε επίπεδο λειτουργίας της αγοράς βιβλίου, τι ρόλο παίζουν οι εκθέσεις, τι ρόλο παίζουν τα παζάρια, τι ρόλο παίζουν οι εξαιρετικά κάποιες φορές αντιεμπορικές - με κάποια έννοια - χαμηλότατες τιμές «πάρτε ένα βιβλίο με δεν ξέρω εγώ τι» κ.ο.κ.. Ως προς την ενιαία τιμή, προσπαθήσαμε πριν την ερώτηση αρκετά να συνεννοηθούμε με τον κ. Σταθάκη για το τι μπορούμε να κάνουμε εδώ. Εδώ υπάρχει, όπως ξέρετε, μια διαδικασία, αφού περάσουμε την αξιολόγηση, επανεκτίμησης της πορείας μέτρων που λήφθηκαν πριν ως προς την οικονομική και λοιπή αποδοτικότητά τους, ένα reassessment, ας πούμε, προηγούμενων πολιτικών. Με διαβεβαίωσε το Υπουργείο του κ. Σταθάκη ότι είμαστε - και εμείς προφανώς επισπεύδοντες - σε πρώτη προτεραιότητα να δούμε τι μπορεί να γίνει με την ενιαία τιμή βιβλίου, ώστε να επανέλθουν τα πράγματα εκεί που θα έπρεπε να είναι, πριν ψηφιστεί ο νόμος του '14. Για δυο - τρία πράγματα παραπάνω στη δευτερολογία μου.
Ευχαριστούμε. Ο κ. Παπαθεοδώρου έχει και πάλι τον λόγο.
Ευχαριστώ για την απάντησή σας, κύριε Υπουργέ. Πράγματι, εγώ νομίζω ότι η πολιτική είναι και η τέχνη της διαχείρισης των προβλημάτων της συγκυρίας και όχι μόνο της αναδρομής σε ό,τι ενδεχομένως λανθασμένο είχε γίνει στο παρελθόν. Γι' αυτόν τον λόγο το λέω. Άκουσα την απάντησή σας. Άκουσα ότι πράγματι, θα έπρεπε η προηγούμενη κυβέρνηση να μην είχε προχωρήσει σε αυτό το μέτρο, προχώρησε και βρισκόμαστε τώρα να διαπιστώνουμε ακριβώς τις αρνητικές συνέπειες μιας συγκεκριμένης πολιτικής, η οποία είχε να κάνει με βιβλία, που μπορεί να είναι πρώτης γραμμής και να πωλούνται από την πρώτη μέρα με 30% και 40% έκπτωση. Και από την άλλη πλευρά, ακούω βεβαίως και το επιχείρημα πολλών πολιτών, που λένε «μα εδώ έχουμε καταρρεύσει, καλύτερα να αγοράζουμε ένα βιβλίο το οποίο θα είναι 20% φθηνότερο στο ράφι, παρά να το αγοράζουμε ακριβότερo». Αυτό, όμως, δεν παύει να είναι ζημιογόνο, τόσο για την πνευματική παραγωγή, όσο και για την πολιτιστική, αν θέλετε, εξέλιξη του τόπου. Το λέω αυτό, λέω δηλαδή ότι κάθε φορά η πολιτική θα πρέπει να διαχειρίζεται τα προβλήματα της συγκυρίας και να προβλέπει για το μέλλον, γιατί διαπιστώνω, κύριε Υπουργέ, ότι τους τελευταίους επτά μήνες που είστε στο Υπουργείο - ενώ αυτό το θέμα έχει συζητηθεί - δεν έχει υπάρξει μέχρι τώρα, όχι πολιτική σε σχέση με την ενιαία τιμή του βιβλίου, που πράγματι είναι αρμοδιότητα του κ. Σταθάκη, αλλά ούτε πολιτική για το βιβλίο ως πολιτιστικό αγαθό. Γιατί στην ουσία, το ζήτημα του ΕΚΕΒΙ δεν προέκυψε τώρα. Αν θέλετε, και προσωπικά ήμουν πάντα αντίθετος με την κατάργηση του ΕΚΕΒΙ, με τη διάσπασή του. Από την άλλη πλευρά, όμως, είναι γεγονός ότι σήμερα πράγματι χρειάζεται να δούμε πώς εξελίχθηκε όλο αυτό το διάστημα, γιατί έχει αποδιαρθρωθεί η αγορά του βιβλίου και ποια θα πρέπει να είναι - από την πλευρά του Υπουργείου Πολιτισμού πάντα - η πολιτική η οποία πρέπει να αναπτυχθεί, για να υπάρξει στήριξη του πολιτιστικού αγαθού αφενός, και αφετέρου στήριξη της ανάγνωσης, στήριξη, αν θέλετε, της κριτικής στάσης, που πρέπει να έχει ιδιαίτερα η νέα γενιά απέναντι στα προβλήματα τα οποία μας περιτριγυρίζουν. Αυτό το οποίο θα έλεγα σε σχέση με την απάντησή σας, κύριε Υπουργέ, είναι το εξής: Πράγματι, μετά από τόσο διάστημα, είναι, αν θέλετε, ένα θετικό δείγμα ότι προχωράτε στη σύσταση μιας ομάδας εργασίας για την πολιτική βιβλίου και την πολιτική της φιλαναγνωσίας. Αυτό όμως δεν λύνει το πρόβλημα. Νομίζω ότι το Υπουργείο Πολιτισμού, σε πάρα πολλά ζητήματα - αυτό φάνηκε και από την τοποθέτηση των καλλιτεχνών το τελευταίο διάστημα - έχει πολύ καθυστερημένες αντιδράσεις και αργούς ρυθμούς. Πέρα από την ενιαία τιμή του βιβλίου, η οποία, αν θέλετε, είναι και η ουσία, εκεί εστιάζω την ερώτησή μου, νομίζω ότι το μέγα πρόβλημα αυτήν τη στιγμή και στο ζήτημα του Υπουργείου Πολιτισμού είναι να συζητήσουμε ποια θα είναι η πολιτική για το βιβλίο τα επόμενα χρόνια, ποια θα είναι, αν θέλετε, η αναδιοργάνωση της πολιτιστικής πολιτικής στην Ελλάδα, γιατί στην ουσία, από τη μια και οι αρμοδιότητες υπάρχουν, αλλά δεν ασκούνται στο ζήτημα αυτό, δηλαδή της πολιτιστικής πολιτικής για το βιβλίο, όπως επίσης και σε άλλα ζητήματα, όπου σας είπα οι καθυστερήσεις είναι πάρα πολύ μεγάλες. Αυτό όμως είναι το αντικείμενο μιας άλλης ερώτησης, την οποία θα σας θέσω αργότερα. Ευχαριστώ.
Κύριε Μπαλτά, έχετε τον λόγο.
Κύριε Παπαθεοδώρου, πολύ εύκολα περάσατε το παρελθόν. Είναι εξαιρετικά εύκολο από τη θέση που είστε αυτήν τη στιγμή να λέτε «καθυστερείτε στο άλφα και στο βήτα» όταν - επιτρέψτε μου την υπερβολή - αφήσατε χάος πίσω. Πολιτική βιβλίου δεν κάνει ο Υπουργός προσωπικά. Πολιτική βιβλίου, όπως και πολιτική θεάτρου, κινηματογράφου κ.λπ., κάνουν οι εποπτευόμενοι φορείς. Στους εποπτευόμενους φορείς υπάρχουν χίλια μύρια προβλήματα. Ένας εκ των οποίων, επίσης αντιμετώπιζε μύρια προβλήματα, ήταν το Ελληνικό Ίδρυμα Πολιτισμού, εντός του οποίου παραλόγως και παρά πάσαν έννοια λογικής εντάχθηκε το ΕΚΕΒΙ. Το ΕΚΕΒΙ είχε τα δικά του προβλήματα, πάλι λόγω όλων των μορφών της κακοδιαχείρισης. Μέχρι να αρχίσει να λειτουργεί το καινούργιο Ελληνικό Ίδρυμα Πολιτισμού, με μία σκέψη για το τι σημαίνει «θεσμός για το βιβλίο», για να πάρουμε τα καλά του ΕΚΕΒΙ και να τα δούμε, το πρόβλημα δεν αντιμετωπίζεται διά υπουργικού διατάγματος ούτε με εύκολες φράσεις του τύπου «θα κάνουμε εξαιρετική πολιτική βιβλίου». Στην πρωτολογία μου προσπάθησα να είμαι ψύχραιμος, να ξεχάσουμε το παρελθόν. Νομίζω, όμως, ότι με τη δευτερολογία σας δείξατε ότι εκεί που υπάρχουν - κατά τις δηλώσεις σας τουλάχιστον - κοινές απόψεις για τα πράγματα, δεν θέλετε την κοινή άποψη για τα πράγματα, θέλετε να κάνετε μια πολιτική η οποία δεν έχει νόημα υπό αυτήν τη μορφή τοποθέτησης. Από εκεί και πέρα, θα δείτε τα αποτελέσματα, θα δείτε τη γρηγοράδα σε σχέση με τα αποτελέσματα και ελπίζω να τα ξαναπούμε.
Ευχαριστώ πολύ. Ο Βουλευτής κ. Κωνσταντίνος Βλάσης ζητεί άδεια απουσίας στο εξωτερικό, στις Ηνωμένες Πολιτείες, από 5 Μαΐου έως 18 Μαΐου 2016, για προσωπικούς λόγους. Η Βουλή εγκρίνει;
Η Βουλή ενέκρινε τη ζητηθείσα άδεια. Πριν προχωρήσουμε στην επόμενη επίκαιρη ερώτηση, θα σας ανακοινώσω ποιες ερωτήσεις δεν θα απαντηθούν. Η τρίτη με αριθμό 777/11-4-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Οικονομικών, σχετικά με τον κίνδυνο απώλειας χορηγήσεων από τα χρηματοδοτικά όργανα της Ευρωπαϊκής Ένωσης για την αρωγή των προσφύγων, δεν συζητείται λόγω αναρμοδιότητας του κυρίου Υπουργού. Η τέταρτη με αριθμό 740/4-4-2016 επίκαιρη ερώτηση δεύτερου κύκλου του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση των ΜΚΟ στη χώρα, δεν συζητείται μετά από συνεννόηση του ερωτώντος Βουλευτή με τον αρμόδιο Υπουργό. H τέταρτη με αριθμό 784/12-4-2016 επίκαιρη ερώτηση πρώτου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου, δεν συζητείται λόγω κωλύματος του ερωτώντος Βουλευτή. Η ένατη με αριθμό 745/4-4-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τα μη εξυπηρετούμενα δάνεια, δεδομένου ότι ο κ. Σταθάκης βρίσκεται στην Ουάσιγκτον, δεν συζητείται λόγω απουσίας του αρμόδιου Υπουργού.
Κύριε Πρόεδρε, θα ήθελα τον λόγο.
Παρακαλώ, κύριε Λοβέρδο, έχετε τον λόγο.
Κύριε Πρόεδρε, κάθε φορά που ένας αρμόδιος για σημαντικά θέματα Υπουργός λείπει στο εξωτερικό, είναι λογικό να αναβάλλονται οι συζητήσεις των σχετικών επικαίρων ερωτήσεων. Είναι όμως, τελείως παράλογο, κύριε Πρόεδρε, σε Υπουργείο που διαθέτει τρεις Υφυπουργούς να μην υπάρχει εκείνη η συλλογικότητα, η απαραίτητη για τη λειτουργία ενός Υπουργείου και μιας Κυβέρνησης, έτσι ώστε κάποιος εκ των Υφυπουργών, αναδεχόμενος φυσικά, ως οφείλει εκ του Συντάγματος και του νόμου, τις ευθύνες του πολιτικού του προϊσταμένου, να έρθει στη Βουλή, όπως έρχεται εδώ ο κ. Αλεξιάδης κάθε μέρα, και να σηκώσει στις πλάτες του ευθύνες, να απαντήσει. Ρωτάω τον κ. Σταθάκη - και είναι η τρίτη αναβολή - για τα κόκκινα δάνεια που έχουν γίνει κοκκινοπράσινα. Και δεν υπάρχει ένας εκ του Υπουργείου του εδώ για να δώσει απαντήσεις. Και όπως ξέρετε, κύριε Πρόεδρε, επωφελούμεθα οι Βουλευτές εδώ στην Εθνική Αντιπροσωπεία, με βάση τις επίκαιρες ερωτήσεις μας, να κάνουμε γενικότερες αναφορές για το Υπουργείο του ερωτώμενου. Ήθελα να τον ρωτήσω σήμερα για το ΕΣΠΑ, για τις μεταβατικότητες. Θα ρωτούσα τον Υφυπουργό, αν ήταν ο Υφυπουργός αρμόδιος για το ΕΣΠΑ. Αν ήταν αρμόδιος της βιομηχανίας, θα ρωτούσα σχετικά. Κι επίσης, μόνο εδώ είναι ο κατάλληλος χώρος και για γενικότερες αναφορές. Κάθε φορά που πάει ο κ. Σταθάκης στο εξωτερικό, ανεβάζει το κασέ των υποχρεώσεων της χώρας. Κάθε φορά που φεύγει ο κ. Τσακαλώτος, γυρίζει με ένα δισεκατομμύριο στην πλάτη. Κάθε μήνας που περνάει, αυξάνεται ο λογαριασμός. Αυτά με ποιους θα τα πούμε, κύριε Πρόεδρε; Στα κανάλια με τους Βουλευτές της Συμπολίτευσης, που δεν έχουν και ιδέα; Σας παρακαλώ πάρα πολύ, επειδή το Προεδρείο έχει πάρει υπεύθυνη θέση - και ο Πρόεδρος της Βουλής και όλοι εσείς οι Αντιπρόεδροι - και μέμφεστε την Κυβέρνηση γι' αυτές τις απουσίες, πέραν αυτών των μομφών και των παρακλήσεων, να κάνετε κάτι ακόμα, κύριε Πρόεδρε, να τους ζητήσετε να έρχονται οι Υφυπουργοί. Εμείς σπανίως αφήναμε Βουλευτές χωρίς την ικανοποίηση του κοινοβουλευτικού ελέγχου. Ο Υφυπουργός είναι λίγος δηλαδή; Δεν μπορεί να ξέρει δύο τρία πράγματα; Δεν τους εμπιστεύεται ο κ. Σταθάκης τους Υφυπουργούς του; Είναι αθλιότητα αυτό που κάνει, γιατί συγκροτεί περιφρόνηση της Εθνικής Αντιπροσωπείας. Ό,τι και να έχει, με τρεις Υφυπουργούς δεν έχει καμμιά δικαιολογία.
Κύριε Λοβέρδο, χωρίς να θέλω να υποστηρίξω τον κ. Σταθάκη, πρέπει να πω την αλήθεια. Αυτό γίνεται και σε άλλα Υπουργεία. Δεν είναι, δηλαδή, αποκλειστικά φαινόμενο που παρουσιάζει το Υπουργείο Οικονομίας. Αυτή είναι η αλήθεια. Επίσης, θέλω να πω ότι και προσωπικά εγώ και τα άλλα μέλη της Διάσκεψης των Προέδρων έχουμε θέσει το θέμα αυτό γενικότερα, δηλαδή των απαντήσεων στους Βουλευτές και έχουν γίνει τα πάντα εκτός από το να οριστεί μια ημέρα για κάθε Υπουργείο ούτως ώστε ο Υπουργός να ρυθμίζει τις υποχρεώσεις του και να ξέρει ότι την τάδε ημέρα θα απαντήσει. Αυτό δεν έχει γίνει ακόμη. Είναι κάτι το οποίο συζητείται και πιστεύω ότι σύντομα θα υλοποιηθεί, ούτως ώστε να μην υπάρχει κανένας ψόγος από πλευράς Βουλευτών προς το Προεδρείο ή οτιδήποτε. Και, βεβαίως, θα πρέπει να πω ότι ο κ. Αλεξιάδης, όσον αφορά αυτό το θέμα, είναι πρότυπο Υπουργού, διότι πράγματι είναι εδώ σε κάθε ερώτηση. Αυτό μπορώ να το πω.
Κύριε Πρόεδρε, μια παράκληση να κάνω. Υπάρχουν πολιτικοί και πολιτικοί. Υπάρχει πολιτικός που κάθε μέρα βγαίνει στα μέσα ενημέρωσης και βρίζει με τον χειρότερο τρόπο. Εναντίον του, τώρα, κατατίθεται μηνυτήρια αναφορά εκ μέρους Βουλευτών της Δημοκρατικής Συμπαράταξης. Πρόκειται γι' αυτόν που σηκώνεται και βρίζει κάθε τόσο και κάνει τον κουτσαβάκη στα μέσα ενημέρωσης. Ωστόσο, κύριε Πρόεδρε, είπα κάτι που θέλω να το προσέξετε. Πράγματι, ο κ. Αλεξιάδης ξεχωρίζει για το ήθος του, για την κοινοβουλευτική του παρουσία και για τη μαχητικότητά του. Δεν συμφωνούμε με αυτά που λέει, αλλά είναι εδώ και μάχεται και δεν έχει και την πλήρη ευθύνη του Υπουργείου, είναι Αναπληρωτής Υπουργός. Είπα και θέλω να το προσέξετε. Ήταν και ο Αντιπρόεδρος εκ μέρους του Κομμουνιστικού Κόμματος την περασμένη εβδομάδα, όπου άκουσε το αίτημα αυτό σχετικά με αρμοδιότητα που δεν υπάρχει Υφυπουργός. Ας πούμε τον κ. Μουζάλα η Κυβέρνηση τον έχει μόνο του. Έτσι έκρινε ο Πρωθυπουργός. Δεν μπαίνω σε αυτό το θέμα. Ή είναι στην Ελλάδα ή δεν είναι. Εκεί, όμως, που το Υπουργείο έχει Υφυπουργούς και δη τρεις Υφυπουργούς, όπως είναι στο Υπουργείο Ανάπτυξης, είναι ανεπίτρεπτο να περιφρονούν το Σώμα και να μην είναι κανένας εδώ. Σας παρακαλώ, λοιπόν, για αυτό το τελευταίο ενημερώστε τον κ. Βούτση να το προχωρήσετε, σε συνεργασία με την Κυβέρνηση.
Θα αναφερθεί στη Διάσκεψη των Προέδρων, κύριε Λοβέρδο, αφού είναι αίτημα δικό σας. H έκτη με αριθμό 741/4-4-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Οικονομίας, Ανάπτυξης και Τουρισμού, σχετικά με τη χρηματοδότηση των έργων ΕΣΠΑ 2007-2013 που βρίσκονται «σε κίνδυνο», δεν συζητείατι γιατί ο κ. Σταθάκης, όπως είπαμε, βρίσκεται στην Ουάσιγκτον. Η όγδοη με αριθμό 663/15-3-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου ελληνικού τηλεοπτικού καναλιού και την καθυστέρηση των δανείων που έχουν χορηγηθεί στην εταιρεία «ΠΗΓΑΣΟΣ Α.Ε.», δεν συζητείται λόγω απουσίας και φόρτου εργασίας του κ. Τσακαλώτου. Για τον ίδιο λόγο δεν συζητείται η τρίτη με αριθμό 775/11-4-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υποδομών, Μεταφορών και Δικτύων, σχετικά με τη «λεηλασία δημοσίου χρήματος λόγω της διαιτησίας στα συγχρηματοδοτούμενα από κοινοτικούς πόρους δημόσια έργα». Η έκτη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, δεν συζητείται λόγω αναφερομένου κωλύματος του κ. Πολάκη. Αιτία ο φόρτος εργασίας. Η πρώτη με αριθμό 774/11-4-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Ναυτιλίας και Νησιωτικής Πολιτικής, σχετικά με τον Οργανισμό Λιμένος Θεσσαλονίκης (Ο.Λ.Θ.), δεν συζητείται λόγω κωλύματος του Υπουργού Ναυτιλίας και Νησιωτικής Πολιτικής κ. Δρίτσα. Αιτία οι έκτακτες υποχρεώσεις. Η πέμπτη με αριθμό 749/5-4-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Ακαδημίας Λιμενικού Σώματος, δεν συζητείατι για τον ίδιο λόγο. Η πρώτη με αριθμό 779/12-4-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εσωτερικών και Διοικητικής Ανασυγκρότησης, σχετικά με την Περιφερειακή Οδό Θεσσαλονίκης, δεν συζητείται λόγω ανειλημμένων υποχρεώσεων του Υπουργού Εσωτερικών και Διοικητικής Ανασυγκρότησης, κ. Κουρουμπλή. Η δεύτερη με αριθμό 782/12-4-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Εσωτερικών και Διοικητικής Ανασυγκρότησης και Υποδομών, Μεταφορών και Δικτύων, σχετικά με τη δημιουργία φράγματος στο Κυπαρίσσι του Νομού Ηρακλείου στη θέση «Κακιά Σκάλα», δεν συζητείται για τον ίδιο λόγο. Κύριε Συντυχάκη, έχετε ζητήσει τον λόγο;
Μάλιστα, κύριε Πρόεδρε. Έχω ζητήσει, κύριε Πρόεδρε, τον λόγο, όχι γι' αυτήν την επίκαιρη ερώτηση, αλλά για μια άλλη. Δύο είχα. Η μια αφορά, όντως, στο φράγμα Κακιάς Σκάλας στο Κυπαρίσσι, αλλά επειδή μου δίνεται η ευκαιρία, θα ήθελα να πω ότι αναβλήθηκε με δική μου ευθύνη, διότι απαιτούνται περισσότερα στοιχεία τεκμηρίωσης του θέματος για να είναι πιο αποτελεσματική η συζήτηση. Θα επανέλθω, βέβαια, εν ευθέτω χρόνω. Βέβαια, παρατηρώ ότι ο κ. Κουρουμπλής απουσιάζει και για όλες τις υπόλοιπες. Άρα απ' ό,τι φαίνεται, μάλλον μεθόδευε την απουσία του, αλλά φαίνεται και ότι πρόλαβα να τον ενημερώσω για την αναβολή από την δική μου την πλευρά. Όμως κύριε Πρόεδρε, θα ήθελα να μιλήσω και για μία άλλη επίκαιρη ερώτηση. Θέλετε να αναφερθώ σ' αυτήν, όταν έρθει η ώρα της ανάγνωσης ή τώρα;
Μπορείτε να μιλήσετε τώρα και γι' αυτήν την επίκαιρη ερώτηση, κύριε Βουλευτά.
Ήταν, λοιπόν, να πραγματοποιηθεί η επίκαιρη ερώτηση για τα εργοστάσια βιομάζας στον Δήμο Γόρτυνας του Δήμου Ηρακλείου προς τον κ. Κουρουμπλή. Κύριε Πρόεδρε, ομολογουμένως έχουν πάρει διαστάσεις αυτές οι συνεχόμενες αλλεπάλληλες αναβολές και, μάλιστα, κατ' εξακολούθηση. Αυτή η συμπεριφορά είναι απαράδεκτη και αντιδημοκρατική. Δεν συμβαίνει, μάλιστα, απέναντι μόνο σ' εμένα ή στους Βουλευτές του ΚΚΕ, αλλά στην πλειονότητα των Βουλευτών. Μέχρι τώρα ανακοινώσατε ότι το 1/3 των επίκαιρων ερωτήσεων που είναι να συζητηθούν τώρα, αναβάλλονται με υπαιτιότητα των Υπουργών. Αυτή η συμπεριφορά είναι απαράδεκτη. Είναι ζήτημα ανικανότητας των Υπουργών της Κυβέρνησης; Όχι. Δεν θέλω να πιστεύω αυτό το πράγμα. Είναι επιλογή, κύριε Πρόεδρε. Προσέξτε, εμένα με ενημέρωσαν για τη συγκεκριμένη επίκαιρη ερώτηση σήμερα το μεσημέρι στις 14.00΄ η ώρα. Εγώ ήρθα από την Κρήτη και με ενημέρωσαν σήμερα στις 14.00΄ η ώρα. Θα μπορούσαν μία ημέρα εργάσιμη νωρίτερα να ενημερώσουν τον Βουλευτή, προκειμένου να κάνει το κουμάντο του. Όμως δεν είναι μόνο αυτό. Είναι η τρίτη φορά εξ αναβολής. Η επίκαιρη ερώτηση έχει αναβληθεί άλλες δυο φορές. Δεν είναι μόνο οι επίκαιρες ερωτήσεις προς τον κ. Σκουρλέτη. Είναι και οι επίκαιρες ερωτήσεις απέναντι στον κ. Κουρουμπλή. Ο κ. Κουρουμπλής μού έχει αναβάλει οκτώ φορές επίκαιρη ερώτηση, που τελικά δεν συζητήθηκε και αφορούσε προβλήματα του εργοστασίου ανακύκλωσης στο Ηράκλειο. Τελικά, βέβαια, οι άνθρωποι έδωσαν τη μάχη και δικαιώθηκαν με τον δικό τους αγώνα. Σιγά μην περίμεναν τώρα το Υπουργείο ή τον κ. Κουρουμπλή! Δεν το λέω υποτιμητικά, αλλά αποδείχθηκε ότι ο ίδιος υποτίμησε τους ίδιους τους εργαζόμενους. Στη σημερινή περίπτωση, γι' αυτήν την επίκαιρη ερώτηση είχε προηγηθεί - προσέξτε - απλή ερώτηση στις 2 Μαρτίου και προς τον κ. Κουρουμπλή και προς τον κ. Σκουρλέτη. Ο κ. Κουρουμπλής, εντάξει, απάντησε ότι δεν ήταν αρμοδιότητάς του. Ο κ. Σκουρλέτης απαξίωσε να απαντήσει και στην απλή ερώτηση.
Σας παρακαλώ, κύριε Συντυχάκη, λόγω χρόνου να ολοκληρώστε.
Ολοκληρώνω, κύριε Πρόεδρε. Θέλω να πω ότι αυτό το θέμα της επίκαιρης ερώτησης είναι τα εργοστάσια βιομάζας που ξεφυτρώνουν σαν τα μανιτάρια σε όλη την Ελλάδα. Δεν είναι μόνο ένα πολιτικό ζήτημα, αλλά είναι και σκανδαλώδες, διότι μέσα από νομοθετικά και θεσμικά πλαίσια επιχειρηματίες προσπαθούν να αλλάξουν τις χρήσεις γης και να επιβαρύνουν το περιβάλλον και την υγεία των κατοίκων. Εκκρεμεί, λοιπόν, να συζητηθεί αυτό το ζήτημα. Γιατί, λοιπόν, ο κ. Σκουρλέτης απουσιάζει για τρίτη φορά απ' αυτήν τη συνεδρίαση; Καταλήγοντας, θα ήθελα να πω ότι πρόκειται για ένα γενικευμένο φαινόμενο που δείχνει ότι η Κυβέρνηση ούτε θέλει ούτε μπορεί να αντιμετωπίσει λαϊκά προβλήματα. Έτσι το εκλαμβάνουμε. Επαναλαμβάνω ότι δεν είναι θέμα ανικανότητας της Κυβέρνησης και των Υπουργών. Είναι τόσο μεγάλη η προσήλωση και οι δεσμεύσεις της απέναντι στην Ευρωπαϊκή Ένωση, στην Ευρωπαϊκή Κεντρική Τράπεζα και το Διεθνές Νομισματικό Ταμείο, που έχει υποτάξει τη λύση των προβλημάτων - γι' αυτό, άλλωστε, δεν τα κουβεντιάζει - στην εκπλήρωση των δανειακών υποχρεώσεων. Αυτή είναι η πραγματικότητα. Σας καλούμε, λοιπόν, να λάβετε μέτρα απέναντι σ' αυτήν την κατάσταση που έχει δημιουργηθεί.
Ευχαριστώ, κύριε Συντυχάκη. Ολοκληρώνοντας την ανάγνωση των επίκαιρων ερωτήσεων που δεν θα συζητηθούν, θα ήθελα να σας ανακοινώσω ότι η δεύτερη με αριθμό 785/12-4-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Περιβάλλοντος και Ενέργειας, σχετικά με την επαναπόδοση εξορυχθέντων εδαφών από την ΔΕΗ Α.Ε., καθώς και η πρώτη με αριθμό 771/11-4-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, σχετικά με το «ενεργειακό μέλλον» του Νομού Φλώρινας, δεν αυζητούνται λόγω κωλύματος του Υπουργού Περιβάλλοντος και Ενέργειας κ. Σκουρλέτη εξαιτίας ανειλημμένων υποχρεώσεων. Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθητές και μαθήτριες και επτά εκπαιδευτικοί συνοδοί τους από το 1ο, 3ο και 4ο Δημοτικό Σχολείο Σητείας Λασιθίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στη δεύτερη με αριθμό 772/11-4-2016 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Οικονομικών, σχετικά με την εξίσωση ειδικού φόρου κατανάλωσης πετρελαίου κίνησης και αμόλυβδης βενζίνης. Θα απαντήσει ο Αναπληρωτής Υπουργός κ. Αλεξιάδης. Παρακαλώ, κύριε Στύλιο, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, επικρατεί έντονη φημολογία στα μέσα μαζικής ενημέρωσης και στον έντυπο και στον ηλεκτρονικό Τύπο, σχετικά με αύξηση του ειδικού φόρου κατανάλωσης του πετρελαίου κίνησης ή ακόμη και την εξίσωσή του με αυτόν της βενζίνης. Δηλαδή, για να μιλήσουμε συγκεκριμένα με αριθμούς, φημολογείται ότι ο φόρος κατανάλωσης στο πετρέλαιο κίνησης θα αυξηθεί από τα 330 ευρώ ανά χιλιόλιτρο που είναι σήμερα, στα 679 ευρώ ανά χιλιόλιτρο. Κύριε Υπουργέ, η Ελλάδα βρίσκεται στην πρώτη τετράδα των χωρών της Ευρωπαϊκής Ένωσης με τον υψηλότερο ειδικό φόρο κατανάλωσης στη βενζίνη. Επιπλέον, στην ήδη αυξημένη αυτήν τιμή επιβάλλεται ένας από τους υψηλότερους συντελεστές ΦΠΑ. Πιθανόν προσπαθείτε να εκμεταλλευθείτε τη συγκυρία της διεθνούς πτώσης της τιμής του πετρελαίου για καθαρά εισπρακτικούς λόγους. Θέλω να σας επισημάνω ότι τα τελευταία τέσσερα χρόνια χιλιάδες Έλληνες αγόρασαν πετρελαιοκίνητο αυτοκίνητο, κατά κανόνα ακριβότερο από το αντίστοιχο βενζινοκίνητο. Είναι προφανές ότι η αύξηση του ειδικού φόρου κατανάλωσης θα επηρεάσει την παραγωγή προϊόντων, καθώς και τις υπηρεσίες, επιβαρύνοντας με επιπλέον κόστος την οικονομία και, όπως πολύ καλά γνωρίζετε, χρεώνοντας τελικά τους καταναλωτές. Τέλος, σας θυμίζω ότι σε επίκαιρη ερώτηση που συζητήσαμε εδώ στη Βουλή, σε σχέση με τα τέλη κυκλοφορίας και την αύξηση του ειδικού φόρου κατανάλωσης, είχατε πει επί λέξει: «Δεν σχεδιάζουμε να αυξήσουμε τον ειδικό φόρο κατανάλωσης, ούτε έχουμε σκοπό να χρησιμοποιήσουμε την αύξηση στον φόρο για να βρεθεί κάποιο ισοδύναμο ή κάτι τέτοιο». Με βάση τα παραπάνω, ερωτάσθε, κύριε Υπουργέ: Προτίθεστε να αυξήσετε τον ειδικό φόρο κατανάλωσης στο πετρέλαιο κίνησης; Σε ποιες ενέργειες θα προχωρήσει η Κυβέρνηση, προκειμένου να απαλύνει τους καταναλωτές από την υπερφορολόγηση στα καύσιμα; Ευχαριστώ.
Ευχαριστώ και εγώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, έχω απαντήσει σε σχετική ερώτησή σας, όπως είπατε και εσείς, στις 18 Ιανουαρίου, και θα απαντήσω και στη σημερινή ερώτηση. Ξεκαθαρίζω από την αρχή ότι υπάρχουν θέματα που αφορούν τη διαπραγμάτευση και θα είναι ανεύθυνο για έναν Αναπληρωτή Υπουργό Οικονομικών ή για τον Υπουργό Οικονομικών να βγαίνει είτε στις τηλεοράσεις είτε στη Βουλή και να αρχίσει να εξαγγέλλει μέτρα, τα οποία είναι στο στάδιο της διαπραγμάτευσης. Με αυτό δεν υπονοώ (για να μην αρχίσουν τέτοιοι τίτλοι και πρωτοσέλιδα) ότι θα κάνουμε την «α» ή την «β» ενέργεια. Απλά, για θέματα που αφορούν τη διαπραγμάτευση, όπως καταλαβαίνετε, για λόγους υπευθυνότητας, για λόγους σοβαρότητας δεν μπορούμε πριν αυτή οριστικοποιηθεί - διότι όλοι καταλαβαίνουμε ότι είναι στο τέλος όλη αυτή η διαδικασία - να κάνουμε ανακοινώσεις. Θα ήταν ανεύθυνο, όχι για εμάς σαν Κυβέρνηση, αλλά θα ήταν ανεύθυνο για τη χώρα. Σε ό,τι αφορά, λοιπόν, αυτό το θέμα και τη φημολογία, ας περιμένουμε. Πολύ σύντομα νομίζω ότι θα γίνουν οι ανακοινώσεις και θα ξέρουμε όλοι τι ακριβώς θα γίνει. Αυτό που θέλω να υπενθυμίσω, είναι ότι η Κυβέρνηση διαπραγματεύεται την υλοποίηση δύο νόμων που ψήφισε η ελληνική Βουλή, τον ν.4334 και τον ν.4336, με αυξημένη πλειοψηφία. Αυτό συζητάμε για νομοθέτηση και οτιδήποτε άλλο εκφεύγει του ρόλου μας. Σε ό,τι αφορά, όμως, το θέμα της ερώτησή σας και την αναφορά στη δική μου ομιλία στις 18 Ιανουαρίου, επιτρέψτε μου να παρατηρήσω κάτι, με κάθε σεβασμό στη ιδιότητά σας και στο κοινοβουλευτικό σας έργο. Αναφέρετε στα Πρακτικά της ερώτησης ένα τμήμα της απάντησής μου. Είδα και εγώ τα Πρακτικά εκείνα. Η πλήρης απάντησή μου είναι: «Δεν σχεδιάζουμε, δηλαδή μέσα στο 2016, να αυξήσουμε τον ειδικό φόρο κατανάλωσης, διότι τα τέλη κυκλοφορίας για το 2016 έχουν εισπραχθεί, ούτε έχουμε σκοπό να χρησιμοποιήσουμε την αύξηση στον φόρο για να βρεθεί κάποιο ισοδύναμο ή κάτι τέτοιο». Αυτήν ήταν η απάντησή μου σε μία ερώτησή σας που αφορούσε το αν θα αυξήσουμε τον ειδικό φόρο κατανάλωσης, σχετιζόμενο με τα τέλη κυκλοφορίας. Εσείς πήρατε αυτό το τμήμα των Πρακτικών - το οποίο εγώ θα καταθέσω για να μην υπάρχει καμμία παρεξήγηση - , αφαιρέσατε αυτό που δεν σας βόλευε και αυτό που λέτε είναι ότι δεν σχεδιάζουμε, αφαιρώντας το δηλαδή μέσα στο 2016- αυτό αφαιρέθηκε - , να αυξήσουμε τον ειδικό φόρο κατανάλωσης. Αφαιρέσατε τη φράση «…διότι τα τέλη κυκλοφορίας του 2016 έχουν εισπραχθεί» και αφήσατε το υπόλοιπο, το οποίο και αναφέρετε. Θεωρώ λοιπόν ότι η απεικόνιση, όπως αυτή γίνεται στην ερώτηση, δεν είναι αυτό ακριβώς που είπα. Εγώ ξεκαθαρίζω ότι είναι δύο διαφορετικά πράγματα. Το ένα είναι το τι θα συμφωνηθεί στη διαπραγμάτευση για όλα τα θέματα και το άλλο είναι το τι θα κάνουμε με τα τέλη κυκλοφορίας του 2017. Υπάρχει μια επιτροπή στο Υπουργείο Οικονομικών από όλα τα συναρμόδια Υπουργεία, η οποία συζητάει όλα τα πιθανά σενάρια, ώστε να βρούμε πολύ έγκαιρα τις πολύ σωστές λύσεις. Προσπαθούμε από τώρα - ξεκινήσαμε από τον Μάρτιο του 2016- να συζητήσουμε τι θα γίνει τον Δεκέμβριο του 2016, ακριβώς για να μη δημιουργήσουμε προβλήματα στην αγορά και στους πολίτες. Σας ευχαριστώ.
Ευχαριστούμε, κύριε Υπουργέ. Ορίστε, κύριε Στύλιο, έχετε και πάλι τον λόγο.
Ευχαριστώ, κύριε Υπουργέ, για την απάντηση. Θα ήθελα να ξεκαθαρίσω το εξής: Αποκρύπτοντας κάποιο μέρος από τα Πρακτικά, θα ήταν πολύ αφελές από την πλευρά μου να πιστεύω ότι αυτό δεν είναι γνωστό ή ότι δεν το γνωρίζετε ή ότι δεν είναι γνωστό σε εμένα. Όμως, θα ήθελα να σας πω ότι δεν το ανέφερα για λόγους οικονομίας στην ερώτηση. Καταλαβαίνω και αντιλαμβάνομαι από την απάντησή σας ότι δεν συνδέετε τον ειδικό φόρο κατανάλωσης με τα τέλη κυκλοφορίας. Συνεπώς, αυτό είναι κάτι που ξεκαθαρίζουμε. Δεν έχει καμμία σχέση. Σε σχέση τώρα με την αύξηση του ειδικού φόρου κατανάλωσης, δεν γνωρίζουμε τι θα προκύψει ακόμα από τη διαπραγμάτευση. Θα δούμε τα αποτελέσματα της διαπραγμάτευσης. Όμως, δεν μπορώ να μην πω ότι η αξιολόγηση και η διαπραγμάτευση θα έπρεπε να έχουν ολοκληρωθεί από την Κυβέρνησή σας τον Οκτώβριο, βία τον Νοέμβριο του 2015. Ωστόσο, έχουμε φτάσει στον Απρίλιο του 2016 και ακόμα δεν έχει ολοκληρωθεί. Η ευθύνη είναι συνολική της Κυβέρνησης και την αναλαμβάνετε πλήρως. Επίσης, θέλω να σας πω για να το γνωρίζετε και εσείς, αλλά και οι Έλληνες πολίτες, ότι τις υψηλότερες τιμές στην αμόλυβδη βενζίνη έχουν χώρες, όπως η Νορβηγία, η Δανία και η Σουηδία, δηλαδή χώρες των οποίων οι πολίτες έχουν πολύ μεγαλύτερη και πολύ υψηλότερη αγοραστική ικανότητα από αυτή που έχουν οι Έλληνες πολίτες. Επίσης, θα ήθελα να σας μεταφέρω ότι υπάρχει ανησυχία στην κοινή γνώμη για τυχόν επερχόμενες αυξήσεις στο υγραέριο κίνησης και στο φυσικό αέριο, αφού αρκετοί συμπολίτες μας έχουν μετατρέψει το αυτοκίνητό τους ώστε αυτό να δουλεύει με υγραέριο και φυσικό αέριο, προσπαθώντας να επωφεληθούν από τις χαμηλές τιμές, να μειώσουν το κόστος και να μπορούν να ανταπεξέλθουν. Και δεν μιλάμε μόνο για τα αυτοκίνητα των ιδιωτών, αλλά και για τα επαγγελματικά αυτοκίνητα. Θέλω, επίσης, να σας θυμίσω ότι η Κυβέρνηση ΣΥΡΙΖΑ - ΑΝΕΛ σε αντίθεση με τις προεκλογικές της εξαγγελίες, όπως είχατε πει και στη συγκεκριμένη ερώτηση, δεν έχει προχωρήσει στην πάταξη του λαθρεμπορίου και στο παραεμπόριο καυσίμων. Για άλλη μια φορά λοιπόν, κατά τη δική μου εκτίμηση, στρέφεστε στην υπερφορολόγηση. Επιπλέον, θα ήθελα να σας επισημάνω ότι υπάρχει υστέρηση στα έσοδα σε σχέση με τον στόχο για τον Μάρτιο κατά 1 δισεκατομμύριο περίπου και ότι οι ληξιπρόθεσμες οφειλές των ιδιωτών έχουν αυξηθεί κατά 2,4 δισεκατομμύρια το 2015 σε σχέση με το τέλος του 2015 και κατά 16 δισεκατομμύρια σε σχέση με το τέλος του 2014. Επίσης, οι ληξιπρόθεσμες του δημοσίου προς τους ιδιώτες έχουν αυξηθεί κατά 700 εκατομμύρια από το τέλος του 2015 και κατά 2,3 δισεκατομμύρια από το 2014. Δεν νομίζω ότι μπορούν να λυθούν τα προβλήματα και να δοθούν λύσεις με ιδεοληψίες και υπερφορολόγηση. Σας ρωτώ λοιπόν, κύριε Υπουργέ: Υπάρχουν ανταποδοτικές μελέτες βάσει των οποίων θα προκύψουν τα μέτρα ή θα είναι μέτρα που θα συμφωνηθούν από την αξιολόγηση; Προτίθεται η Κυβέρνηση να προστατεύσει τις ελληνικές επιχειρήσεις και τους καταναλωτές; Και αν ναι, με ποιον τρόπο; Σας ευχαριστώ.
Κι εμείς σας ευχαριστούμε. Ορίστε, κύριε Υπουργέ, έχετε και πάλι τον λόγο.
Κύριε Πρόεδρε, κύριε Βουλευτά, όσον αφορά τα της διαπραγμάτευσης, όταν αυτή ολοκληρωθεί, πιστεύω ότι θα έρθουν και θα σας ενημερώσουν αναλυτικά οι αρμόδιοι Υπουργοί. Τότε θα έρθει και ο κ. Τσακαλώτος και ο κ. Σταθάκης, για τους οποίους ακούω συχνά εδώ διάφορες μομφές και κριτικές. Και θέλω να ξεκαθαρίσω κάτι: Είναι δύο πολιτικοί, οι οποίοι σηκώνουν ένα τεράστιο πολιτικό βάρος και με την έννοια της πολιτικής ευθύνης, αλλά και με την έννοια του ωραρίου εργασίας, διότι δείτε το πρόγραμμά τους και δείτε αν μπορούν αυτοί οι άνθρωποι όχι να έρθουν στη Βουλή και να απαντήσουν, που είναι και αυτό μια υποχρέωση και το κάνουν όταν μπορούν, αλλά εάν μπορούν να ανταποκριθούν σε όλη αυτήν την τεράστια πίεση της διαπραγμάτευσης, διότι δεν διαπραγματεύονται μόνο στα θέματα του Υπουργείου τους, διαπραγματεύονται ένα σωρό θέματα που αφορούν μια σειρά από Υπουργεία και όλα τα θέματα της ελληνικής οικονομίας. Άρα, αυτοί που κάνουν εύκολη κριτική στο ότι δεν έρχονται στη Βουλή, δεν είναι συνεπείς στις υποχρεώσεις τους, αγνοούν τον σημαντικό πολιτικό ρόλο που έχουν και την πολιτική ευθύνη. Και αυτήν τη στιγμή πρέπει σαν Έλληνες να σταθούμε στο πλάι τους και όχι να τους υπονομεύουμε με την όποια κριτική. Σε ό,τι αφορά αυτό που είπατε για τον ειδικό φόρο κατανάλωσης και την υπερφορολόγηση, συμφωνώ απολύτως μαζί σας, αλλά να πάμε όμως, σε μια ιστορική αναδρομή; Έχει φέρει αυτή η Κυβέρνηση κάποια αύξηση - δεν θυμάμαι εγώ - στον ειδικό φόρο κατανάλωσης; Αυτή η θέση που λέτε στη χώρα, η πρώτη θέση στην Ευρώπη, έγινε από νόμους που έφεραν οι κυβερνήσεις Νέας Δημοκρατίας και ΠΑΣΟΚ και μια σειρά από άλλες φορολογίες. Έχουμε τη θέση που έχουμε σήμερα - και πρέπει να απολογηθούμε εμείς για αυτό - από νόμους που έχουμε κληρονομήσει - και κακώς δεν τους διαχειριστήκαμε όπως έπρεπε - από προηγούμενες Κυβερνήσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Μισό λεπτό, κύριε Πρόεδρε. Σε ό,τι αφορά όμως, το θέμα του λαθρεμπορίου των καυσίμων, σας παρακαλώ μην βιάζεστε, το είπα και άλλη φορά. Στην Επιτροπή Οικονομικών Υποθέσεων θα γίνει αναλυτική συζήτηση - μόλις βρεθεί ο χρόνος, φαντάζομαι μέσα στον Μάιο - για τον πλήρη απολογισμό του Υπουργείου Οικονομικών για το 2014-2015. Και θα ήταν πολύ χρήσιμο εκεί, αφού καταθέσουμε εμείς τα στοιχεία του 2015, να έρθουν και οι άλλοι Υπουργοί και να πουν και αυτοί τα στοιχεία τους. Σε σχέση όμως, με το λαθρεμπόριο των καυσίμων δεν έχετε δίκιο. Δεν έχετε δίκιο, γιατί από τα στοιχεία που θα συζητηθούν στην Επιτροπή Οικονομικών Υποθέσεων την Τετάρτη, όπου θα συζητήσουμε τον απολογισμό για τα στοιχεία του 2015, θα δείτε το τι κάναμε στο λαθρεμπόριο των καυσίμων και ως προς τους ελέγχους και ως προς τις κατασχέσεις και κυρίως, το τι κάναμε ως προς την υλοποίηση σημαντικότατων αποφάσεων που είχαν ψηφιστεί το 2010, το 2011, το 2012, το 2013, αλλά είχαν μείνει στα ντουλάπια του Υπουργείου, δεν είχαν εκδοθεί οι αποφάσεις για να υλοποιηθούν. Άρα, δεν έχετε δίκιο σε αυτό. Θα δείτε τα στοιχεία ακριβώς, γιατί πέρα από την όποια πολιτική αντιπαράθεση πρέπει να δούμε και τα στοιχεία. Επίσης, σε σχέση με τα έσοδα δεν είναι σωστά τα στοιχεία που είπατε. Θα σας φέρουμε την Τετάρτη στην Επιτροπή την πορεία των ληξιπροθέσμων. Τα ληξιπρόθεσμα, εάν τα συγκρίνουμε 2014, 2015, 2016, το 2015- μια περίοδο κρίσης, μια περίοδο capital controls, μια εποχή και μια περίοδο που το δημόσιο δεν μπορούσε να πάρει αναγκαστικά μέτρα εκτέλεσης - εάν αθροίσουμε την αύξηση των ληξιπροθέσμων για κάθε μήνα του 2015, θα δείτε ότι είναι πολύ μικρότερη από την αύξηση των ληξιπροθέσμων του 2014, την χρονιά του success story. Και για το 2016 μη βιάζεστε, γιατί τα προσωρινά στοιχεία του Μαρτίου δείχνουν ότι στα ληξιπρόθεσμα του Μαρτίου του 2016 έχουμε ένα πρωτοφανές θετικό οικονομικό σήμα όπου τα ληξιπρόθεσμα αυξήθηκαν μόνο κατά 200 εκατομμύρια. Θα μας ακούσει κάποιος και θα πει «Διακόσια εκατομμύρια είναι λίγα;» Στους προηγούμενους μήνες ή στα προηγούμενα χρόνια, κάθε μήνα τα ληξιπρόθεσμα προς το δημόσιο, αυξανόταν κατά 1.200.000.000 ευρώ, είχαν φτάσει στο 1.600.000.000 ευρώ, άρα έχουμε μια πτώση των ληξιπροθέσμων - καταλαβαίνουμε για ποιους λόγους έγινε αυτό - αλλά δεν επιβεβαιώνεται αυτό που είπατε. Αλλά με στοιχεία την Τετάρτη στην Επιτροπή Οικονομικών Υποθέσεων θα τα συζητήσουμε όλα αυτά ήρεμα.
Ευχαριστώ. Συνεχίζουμε με την τρίτη με αριθμό 757/6-4-2016 επίκαιρη ερώτηση του πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Οικονομικών, σχετικά με τη φορολόγηση ανείσπρακτων μισθωμάτων 2015 και την αποχή των δικηγόρων από τα καθήκοντά τους. Ορίστε, κυρία Κεφαλίδου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η συνεχιζόμενη αποχή των δικηγόρων, που ξεκίνησε εδώ και μήνες ως αντίδραση του κλάδου, που πλήττεται καίρια από τα επώδυνα μέτρα σε ό,τι αφορά το ασφαλιστικό και το φορολογικό που σε λίγο θα σαρώσουν όλη τη χώρα, είναι γνωστή σε όλους. Γνωστές, επίσης, είναι και οι συνέπειες αυτής της αποχής των δικηγόρων. Έχουμε ματαίωση περίπου εβδομήντα χιλιάδων δικαστικών υποθέσεων. Είναι λογικό να σκεφτεί κάποιος ότι αμέσως μετά την λήξη της αποχής των δικηγόρων θα δημιουργηθεί μια ασφυξία λόγω του φόρτου εργασίας τόσο στα δικαστήρια όσο και στα δικηγορικά γραφεία. Με τις διατάξεις του άρθρου 11 του ν.4346/2015- προστέθηκε η παράγραφος 4- ορίζεται ότι προκειμένου να απαλλαγούν από τη φορολόγηση τα εισοδήματα από την εκμίσθωση ακινήτων, που δεν έχουν εισπραχθεί, πρέπει ως την προθεσμία υποβολής δήλωσης φορολογίας εισοδήματος - που δεν αργεί - να έχει εκδοθεί σε βάρος του μισθωτή διαταγή πληρωμής ή διαταγή απόδοσης χρήσης μισθίου ή δικαστική απόφαση αποβολής ή επιδίκασης μισθώματος ή να έχει ασκηθεί εναντίον του μισθωτή αγωγή αποβολής ή επιδίκασης μισθωμάτων. Θα ήθελα, λοιπόν, να μας εξηγήσετε πώς ακριβώς θα μπορέσει να πληρωθεί η προϋπόθεση του νόμου ώστε τις συνέπειες των χειρισμών της Κυβέρνησής σας, αναφορικά με τα ασφαλιστικά και φορολογικά μέτρα που ετοιμάζεστε να ρίξετε στην καμπουριασμένη από τα βάρη πλάτη των επαγγελματιών - που δικαίως αντιδρούν - , δεν θα τα πληρώσουν τα γνωστά υποζύγια. Στη συγκεκριμένη περίπτωση μιλάω για όλους ανά την επικράτεια τους ιδιοκτήτες ακινήτων, οι οποίοι δεν έχουν εισπράξει ούτε ένα ευρώ από τα ακίνητά τους, όμως θα κληθούν να καταβάλουν το 15% έως 35% των ανείσπρακτων μισθωμάτων στην εφορία. Να υποθέσω ότι το Υπουργείο δεν βρίσκεται σε κάποια μυστική συνεννόηση, κύριε Υπουργέ, με τον κλάδο των δικηγόρων, για την ημερομηνία λήξης της αποχής τους! Επομένως, δεν μπορεί η Κυβέρνησή σας να τιμωρεί για την απεργία των δικηγόρων τους οικονομικά εξαντλημένους φορολογούμενους καλώντας τους να πληρώσουν άδικα φόρους για ανύπαρκτα εισοδήματα. Αν τελικά αυτή είναι η κρυφή πρόθεση της Κυβέρνησης, τότε δεν μιλάμε ποια για κράτος, κύριε Υπουργέ, μιλάμε για κάτι άλλο. Ευχαριστώ.
Κι εμείς ευχαριστούμε. Κύριε Υπουργέ, έχετε τον λόγο.
Έχω απαντήσει, κυρία Βουλευτή, στην ίδια ερώτηση στις 7 Απριλίου στον συνάδελφό σας κ. Θηβαίο, Βουλευτή Βοιωτίας του Συνασπισμού, για το ίδιο ακριβώς θέμα. Θα απαντήσω, όμως, στη δική σας ερώτηση, επαναλαμβάνοντας τα ίδια θέματα. Πρώτα από όλα να σας ξεκαθαρίσω και να είστε σίγουρη ότι σε καμμία περίπτωση το Υπουργείο Οικονομικών ούτε να αδικήσει θέλει ούτε να υπερφορολογήσει ούτε να δημιουργήσει οποιοδήποτε πρόβλημα στους πολίτες. Έχουμε πλήρη επίγνωση της φορολογικής ιστορίας της χώρας. Έχουμε πλήρη επίγνωση του πώς οδηγηθήκαμε εδώ. Θέλουμε να αφαιρέσουμε προβλήματα και δεν θέλουμε να προσθέσουμε προβλήματα. Και σίγουρα δεν θέλουμε να προσθέσουμε αδικίες στις πάρα πολλές αδικίες, που έχει ήδη το φορολογικό μας σύστημα με διαχρονικές πολιτικές ευθύνες. Μάλλον, όμως, δεν αφορούν αυτήν τη στιγμή τη συζήτηση. Για όλα φταίει αυτή η Κυβέρνηση από ό,τι καταλαβαίνω και για όλα φταίνε αυτοί οι Υπουργοί. Δεν υπάρχει πολιτικό παρελθόν σε αυτήν τη χώρα, έχουν παραγραφεί όλα αυτά. Σε ό,τι αφορά στο συγκεκριμένο θέμα, θα ήθελα να πω ότι είναι σαφές ότι η Κυβέρνηση έδωσε έναν αγώνα και κατάφερε τα έσοδα από ανείσπρακτα ενοίκια να μην φορολογηθούν. Να σας θυμίσω τι έγινε εδώ πριν από λίγους μήνες όταν μας κατηγορούσαν ότι με τις ρυθμίσεις που φέρνουμε, θα φορολογήσουμε εισοδήματα που δεν υπάρχουν. Αυτό το θέμα λύθηκε. Ήρθε η διάταξη, ξεκαθαρίστηκαν τα πράγματα, ξεκίνησε η υποβολή των φορολογικών δηλώσεων, δεν επιβεβαιώθηκαν οι «Κασσάνδρες» των οκτώ, ορισμένων μέσων μαζικής ενημέρωσης, που έλεγαν ότι θα φορολογήσουμε αναδρομικά και διάφορα τέτοια ωραία και φέραμε τη διάταξη. Δεν περιμέναμε, όμως, την αποχή των δικηγόρων. Δεν την περιμέναμε, διότι θεωρούσαμε ότι μέσα από τον διάλογο - γιατί εμείς με διάλογο θέλουμε να λύνουμε τα ζητήματα με την κοινωνία - θα λύναμε τα θέματα. Η αποχή των δικηγόρων συνεχίζεται. Εγώ έκανα συνάντηση και με τους δικηγόρους και με το Οικονομικό Επιμελητήριο και θα κάνω και όσες άλλες χρειαστούν, διότι αυτός είναι ο ρόλος της πολιτικής ηγεσίας, να κουβεντιάζει μαζί τους, και θα ζητήσω να λυθεί αυτό το θέμα. Εάν δεν λυθεί, οι λύσεις που έχουμε είναι τρεις: Η πρώτη λύση που έχουμε είναι να δοθεί άδεια από τους δικηγορικούς συλλόγους - οργανωμένα όμως - στους δικηγόρους να λάβουν ειδική άδεια για τις συγκεκριμένες ενέργειες για τους πολίτες. Η μία λύση είναι αυτή. Η δεύτερη λύση είναι να παρατείνουμε τις φορολογικές δηλώσεις όταν έχουμε αυτήν την περίπτωση, δηλαδή ανείσπρακτα ενοίκια, για όσο χρόνο χρειαστεί, για να καλυφθεί το όλο πρόβλημα. Αυτό είναι κάτι που εξετάζουμε. Η τρίτη λύση που έχουμε μπροστά μας είναι να δεχτούμε τις φορολογικές δηλώσεις τώρα στις περιπτώσεις που έχουν ανείσπρακτα ενοίκια, τροποποιώντας τη σχετική διάταξη και να μας φέρουν τα σχετικά έγγραφα μετά, όταν λήξει η αποχή. Εξετάζουμε αυτές τις τρεις περιπτώσεις. Σας μιλάω με πλήρη ειλικρίνεια, δεν θέλουμε να δημιουργήσουμε κανένα πρόβλημα στους πολίτες. Θα βρούμε την καλύτερη λύση.
Ευχαριστώ. Παρακαλώ, κυρία Κεφαλίδου, έχετε πάλι τον λόγο.
Ευχαριστώ πολύ. Κύριε Υπουργέ, γνωρίζω την ερώτηση του συναδέλφου - κατατέθηκε με μια μέρα διαφορά από τη δική μου - και γνωρίζω και την απάντηση που είχατε δώσει. Οφείλω να σας πω ότι εκείνη η απάντηση δεν μας ικανοποίησε. Δεν θεωρώ ότι ήταν σοβαρή απάντηση, υπεύθυνης Κυβέρνησης, διότι ήταν στη λογική βλέποντας και κάνοντας, παίρνουμε μία παράταση μέχρι τον Ιούνιο και εδώ είμαστε, με διάλογο - το είπατε και τώρα - να δούμε με ποιον τρόπο μπορούμε να λύσουμε το θέμα. Αφ' ενός γιατί δεν μπορείτε να γνωρίζετε τον χρόνο λήξης αποχής των δικηγόρων και αφ' εταίρου γιατί ακόμη κι αν αύριο λήξει η αποχή, μέσα σε ένα μήνα νομίζετε ότι θα προλάβουν όλοι να τρέξουν στα δικηγορικά γραφεία για να βγάλουν διαταγές πληρωμής ή θα προλάβουν οι δικηγόροι να καταθέσουν τις αιτήσεις ή τις αγωγές στα δικαστήρια όπου θα δημιουργηθεί το αδιαχώρητο; Θέλω να σας πω ότι χρειάζεται σίγουρα μια αντιμετώπιση. Θεωρώ ότι οι τρεις προτάσεις, που κάνατε στο τέλος, είναι στη θετική κατεύθυνση. Σήμερα, για να μην μας κατηγορείτε ότι κάνουμε στείρα αντιπολίτευση, έχω κι εγώ να σας καταθέσω μία πρόταση, θεωρώντας ότι σίγουρα πρέπει η συγκεκριμένη περίπτωση να ρυθμιστεί με έναν κατ' εξαίρεση τρόπο, σε ό,τι αφορά τις φετινές φορολογικές δηλώσεις. Θα έλεγα, λοιπόν, ότι θα μπορούσε το Υπουργείο να εξετάσει το ενδεχόμενο οι φορολογούμενοι ιδιοκτήτες ακινήτων να απαλλάσσονται του φόρου από ανείσπρακτα ενοίκια, με την υποβολή μιας απλής υπεύθυνης δήλωσης για τα καθυστερούμενα μισθώματα. Κι αν αυτό δεν φτάνει στην Κυβέρνηση και θέλει κάποια άλλη κατοχύρωση, θα μπορούσε να γίνει και με την υποβολή αντιγράφου εξωδίκου πρόκλησης στους μισθωτές για καταβολή καθυστερούμενων μισθωμάτων. Ξέρετε πολύ καλά ότι οποιαδήποτε δικαστική οδό θέλει να ακολουθήσει ένας εκμισθωτής, με βάση τον νόμο που διέπει τις εξώσεις ή τις εξοφλήσεις μισθωμάτων, υποχρεώνεται τουλάχιστον δεκαπέντε μέρες πριν να έχει οχλήσει τον μισθωτή του με ένα εξώδικο. Αλλιώς δεν συζητείτε στο δικαστήριο. Αυτό το εξώδικο δεν χρειάζεται δικηγόρο. Μπορεί να γίνει από τον εκμισθωτή και μόνο, άρα είναι μια απλή διαδικασία. Πιστεύω, λοιπόν, ότι με αυτόν τον στοιχειώδη τρόπο, που δεν έχει καμμία γραφειοκρατία και απλοποιεί λίγο τη διαδικασία, η Κυβέρνηση μπορεί να έχει μια πραγματικά υπεύθυνη αντιμετώπιση στο θέμα, σεβόμενη τους πολίτες και χωρίς να τους υποβάλλει στο πείραμα της γνωστής ιστορίας του Χότζα με το γαϊδούρι όπου, όταν τελικά έμαθε τον γάιδαρο να μην τρώει, ψόφησε. Ευχαριστώ.
Κύριε Υπουργέ, έχετε τον λόγο.
Σε καμμιά περίπτωση δεν θέλουμε να ακολουθήσουμε τέτοια παραδείγματα, ούτε να επαναλάβουμε τέτοιες διδακτικές ιστορίες. Όμως, αυτό που θα ξέρετε, κυρία Βουλευτή, είναι ότι το Υπουργείο Οικονομικών θέλει να λύνει προβλήματα. Δεν περιμέναμε ότι θα γίνει όλη αυτή η ιστορία με τους δικηγόρους. Θα το αντιμετωπίσουμε. Είναι πολύ θετική η πρότασή σας, την λαμβάνουμε υπ' όψιν και γενικά, είναι θετικό σε αυτή την Αίθουσα, εκτός από κριτική, να ακούμε και προτάσεις. Εμείς την όποια πρόταση θα την αξιοποιήσουμε, θα την αξιολογήσουμε κι αν τελικά υιοθετήσουμε τη δική σας πρόταση, να ξέρετε ότι θα βγούμε να πούμε με υπερηφάνεια ότι είναι μία πρόταση που την έκανε μια Βουλευτής της Αντιπολίτευσης. Σας ευχαριστώ πολύ.
Σας ευχαριστώ, κύριε Υπουργέ.
Κι εγώ ευχαριστώ. Προχωρούμε στην πέμπτη με αριθμό 781/12-4-2016 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με το παγκόσμιο σκάνδαλο offshore και τη φοροδιαφυγή. Κύριε Καμμένε, έχετε τον λόγο.
Ευχαριστώ πολύ, κύριε Πρόεδρε. Αγαπητέ κύριε Υπουργέ, είναι γνωστή και από τα μέσα, αλλά και όχι μόνο, η περίπτωση του μεγάλου σκανδάλου των Panama Papers, που ξεκίνησε μέσα από τη συγκεκριμένη εταιρεία «FONSECA», στον Παναμά. Πέρα απ' αυτό, όμως, πρέπει να αναγνωρίσουμε ότι τα στοιχεία που προκύπτουν από την ανάλυση των δεδομένων είναι ότι οι εξωχώριες εταιρείες οι οποίες ιδρύθηκαν ή παραγγέλθηκαν με μυστικούς μετόχους, τα χρόνια της κρίσης, έχουν ξεπεράσει τις εκατόν ενενήντα τέσσερις με έδρα τις Παρθένους Νήσους, τις Σεϋχέλλες, τον Παναμά, τις Μπαχάμες, τη Βρετανική Αγκουίλα και τη Σαμόα. Αποτελεί έκπληξη το πώς οι Έλληνες βγάζουν τα χρήματά τους σε offshore εν μέσω κρίσης. Επίσης, θα πρέπει και εμείς ως Κυβέρνηση και εσείς ως αρμόδιος Υπουργός και με τη δική μας βοήθεια να κάνουμε την αντίστοιχη και την κατάλληλη έρευνα έτσι ώστε να βρούμε ποια είναι τα φυσικά ή νομικά πρόσωπα που κρύβονται πίσω από αυτές τις μεταφορές χρημάτων, οι οποίες είναι ξεκάθαρα για φοροδιαφυγή και όχι για φοροαποφυγή. Εδώ να πούμε ότι στη συγκεκριμένη περίπτωση, δυστυχώς ξαναβλέπουμε, - και στη δευτερολογία μου θα έρθω σε αυτό - το όνομα του κ. Παπασταύρου και του κ. Μεταξά και του κ. Λαναρά και άλλων ανθρώπων, οι οποίοι μετέχουν σε τρεις εταιρείες και σε ένα ίδρυμα. Δεν θα μακρηγορήσω για να έχουμε χρόνο και να συζητήσουμε και στη δευτερολογία μου. Σας ρωτώ, κύριε Υπουργέ: Το σκάνδαλο αυτό καταδεικνύει την ανάγκη να εξεταστεί η κατακόρυφη αύξηση της υπεράκτιας δραστηριότητας των Ελλήνων εν καιρώ κρίσης; Ποια είναι τα επόμενα βήματα, που εξετάζει το Υπουργείο, για να εντοπιστούν όσοι δημιούργησαν τέτοιες εταιρείες για να αποφεύγουν την φορολόγηση στην Ελλάδα; Πώς θα χειριστείτε το γεγονός ότι ο κ. Παπασταύρου εμπλέκεται για μια ακόμη φορά σε ένα τόσο μεγάλο οικονομικό σκάνδαλο; Θα καλέσετε τους εμπλεκόμενους, όπως προκύπτουν, από τη λίστα ονομάτων και τον συμβολαιογράφο για να διερευνηθούν τυχόν φορολογικές απάτες; Τέλος, θα ερευνήσετε τις ακριβείς δραστηριότητες των συγκεκριμένων offshore εταιρειών; Θα ελέγξετε τους τραπεζικούς τους λογαριασμούς και άλλα υλικά και άυλα περιουσιακά στοιχεία τους; Προτίθεστε να συντονίσετε συνεργασία με τις δικαστικές, φορολογικές και τραπεζικές Αρχές του Παναμά έτσι ώστε να συνδράμουν στην διαλεύκανση των υποθέσεων offshore Ελλήνων, οι οποίες ξεπερνούν τις διακόσιες τριάντα τον αριθμό; Ευχαριστώ πολύ.
Κι εγώ ευχαριστώ. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Βουλευτά, θέτετε ένα τεράστιο ζήτημα με την ερώτησή σας σε ό,τι αφορά και το πώς λειτουργεί η Ευρώπη, πώς λειτουργεί το παγκόσμιο οικονομικό σύστημα, αλλά και ποια είναι η υποκρισία του φορολογικού συστήματός μας όταν επιβάλλουμε μεγάλη φορολογία σε μικρές και μεσαίες επιχειρήσεις ή σε μεγάλες ελληνικές επιχειρήσεις και κάποιες άλλες, είτε μέσω των διαδικασιών της φοροαποφυγής, των ενδοομιλικών συναλλαγών, των τριγωνικών συναλλαγών, των συναλλαγών με εταιρείες που έχουν έδρα υπεράκτιες χώρες, αποφεύγουν στοιχειώδη φορολογική υποχρέωση. Εκεί όμως, χρειάζεται ένα αγώνας σε ευρωπαϊκό και παγκόσμιο επίπεδο στο τι είναι να γίνει και θα σας πω μετά το τι έχουμε κάνει και σε επίπεδο ΟΟΣΑ. Σε ό,τι αφορά τώρα τα συγκεκριμένα θέματα. Από την πρώτη στιγμή που προέκυψε το ζήτημα και συγκεκριμένα από τις 6 Απριλίου, ζήτησα με έγγραφό μου προς τη Γενική Γραμματεία Δημοσίων Εσόδων - θα το καταθέσω στα Πρακτικά το έγγραφο - «να εκπονηθεί άμεσα επιχειρησιακό σχέδιο για την αναλυτική αξιοποίηση των στοιχείων και των πληροφοριών που δημοσιεύτηκαν πρόσφατα στον Τύπο, Panama Papers, και αφορούν πρόσωπα σχετιζόμενα με υπεράκτιες εταιρείες με έδρα τον Παναμά. Για το σχέδιο αυτό παρακαλώ να συνεργαστείτε με τους αρμόδιους εισαγγελείς, γιατί θέλουμε να υπάρχει συντονισμός και όχι όπως στο παρελθόν να καθυστερούμε από την ανυπαρξία συντονισμού». Επίσης, ο σχετικός έλεγχος προτείνουμε να ξεκινήσει κατά προτεραιότητα από πολιτικά πρόσωπα, που αναφέρονται στα έγγραφα που δημοσιοποιήθηκαν και να συσχετιστεί άμεσα με εντολές ελέγχων και εισαγγελικές παραγγελίες, που έχουν ήδη εκδοθεί. Γιατί τα κάναμε αυτά; Δεν έχουμε κάποια λογική στοχοποίησης δημοσιογράφων, πολιτικών ή οποιωνδήποτε άλλων. Έχουμε μια λογική, όμως, ότι πρέπει κυρίως από εμάς τους πολιτικούς να ξεκινάνε οι έρευνες. Εμένα να ψάξουν πρώτο και ό,τι έχουν να το ψάξουν, ιδιαίτερα τις σχέσεις με τις τράπεζες όπου έχω ένα στεγαστικό δάνειο και προσπαθώ να το εξοφλήσω. Εμάς τους πολιτικούς να ψάξουν πρώτα, να ξεκινήσουν από εμάς, ακριβώς για να μην αιωρείται όλο αυτό από πάνω μας. Όμως, σε ό,τι αφορά το ζήτημα γενικά για το τι ετοιμάζει το Υπουργείο Οικονομικών, μέσα στο επόμενο διάστημα θα έρθει η διάταξη για τη δημιουργία ηλεκτρονικού περιουσιολογίου στο οποίο μεταξύ άλλων θα περιέχονται οι πληροφορίες για καταθέσεις στο εξωτερικό, για συμμετοχή σε εταιρείες, offshore, υπεράκτιες και διάφορα τέτοια. Η διασταύρωση των στοιχείων θα επιτευχθεί από το Πρόγραμμα Αυτόματης Ανταλλαγής Πληροφοριών (FATCA), το οποίο θα τεθεί σε ισχύ στο άμεσο μέλλον. Θα δοθεί η δυνατότητα άμεσα στους πολίτες να προβούν σε εθελοντική γνωστοποίηση αδήλωτων εισοδημάτων μέσω του προγράμματος εθελοντικής αποκάλυψης. Αναδιοργανώνουμε τις υπηρεσίες του Υπουργείου Οικονομικών με σκοπό την επιτάχυνση των διαδικασιών ελέγχου των λιστών φοροδιαφυγής, Λαγκάρντ, Μπόργιανς, καθώς και των λοιπών υποθέσεων. Εκτός από τα δύο τμήματα που δημιουργήθηκαν στο ΚΕΦΟΜΕΠ τα οποία ασχολούνται αποκλειστικά με έλεγχο εισαγγελικών παραγγελιών που αφορούν συγκεκριμένες λίστες, προχωρούμε και σε άλλες ενέργειες. Επίσης, ολοκληρώθηκε το νέο οργανόγραμμα του ΣΔΟΕ το οποίο θα ερευνά, μεταξύ άλλων, υποθέσεις που σχετίζονται με την παράνομη προέλευση και διαχείριση κεφαλαίων μέσω offshore εταιρειών και αποσκοπούν στη νομιμοποίηση εσόδων από εγκληματικές δραστηριότητες. Τέλος, έχει συσταθεί νομοπαρασκευαστική επιτροπή που θα ενσωματώσει την οδηγία 849/2015, για την οποία θα χρησιμοποιείται το χρηματοπιστωτικό σύστημα για την πρόληψη του ξεπλύματος μαύρου χρήματος. Σε ό,τι αφορά - και να κλείσω - την αναφορά σας σε ονόματα που είναι στις λίστες αυτές και στα δημοσιεύματα καταλαβαίνετε ότι από τη θέση μου δεν μπορώ να αναφερθώ σε κανένα όνομα και για λόγους φορολογικού απορρήτου, αλλά και γιατί η συχνή αναφορά κάποιων ονομάτων σε όλες αυτές τις λίστες έχει ξεφύγει πλέον από την έννοια της πολιτικής κριτικής και αγγίζει τα όρια της γραφικότητας.
Τον λόγο έχει και πάλι ο κ. Καμμένος.
Κύριε Υπουργέ, σας ευχαριστώ πάρα πολύ για την απάντησή σας. Ήταν λεπτομερής και εμπεριστατωμένη, δείχνει μία δομή οργάνωσης έτσι ώστε αυτό το Υπουργείο, που είναι το καθ' ύλην αρμόδιο για να πάει καλά η πατρίδα, το Υπουργείο Οικονομικών, να λάβει τα κατάλληλα μέτρα, έτσι ώστε να πάψει πλέον να υπάρχει η από δόλο ή με δόλο κακουργηματική φοροδιαφυγή. Ειδικά, αν θέλετε και για πολιτικούς λόγους, εν μέσω κρίσης όταν όλοι φορολογούμαστε, και πρέπει να φορολογούμαστε και να εισφέρουμε στον δημόσιο κορβανά, για να πάει καλά η χώρα, κάποιοι βγάζουν τα χρήματά τους έξω κατά συνέργεια και κατά συναυτουργία με δικηγόρους και συμβολαιογραφικά γραφεία. Το λέω συγκεκριμένα, διότι αν δεν υπάρχουν τα συμβολαιογραφικά γραφεία και οι δικηγόροι δεν μπορούν να γίνουν αυτές οι πράξεις. Όλα αυτά, βέβαια, είναι ή μόνα τους σαν γραφεία ή συμβολαιογραφικά γραφεία ή νομικά, αλλά συνήθως οι μεγάλες τράπεζες του εξωτερικού οι ίδιες έχουν αυτές τις οργανώσεις - το γνωρίζουν πολύ καλά - , διότι είναι ο τρόπος τους να αποκρύβουν και να παρέχουν αυτού του είδες τις κακές υπηρεσίες προς το παγκόσμιο οικονομικό σύστημα και τους φορολογούμενους όλου του κόσμου. Δηλαδή, έχουν ένα κίνητρο στο να κρύβουν χρήματα και αυτός είναι ένας από τους ρόλους των μεγάλων τραπεζών στο εξωτερικό. Είναι συγκεκριμένο και πρέπει να διαχωρίσουμε τις onshore με τις offshore. Δηλαδή, όταν λέμε εξωχώρια εταιρεία οι μετοχές αυτής μεταβιβάζονται εγγράφως και χειρόγραφα σε ένα χαρτί, το οποίο είναι ανώνυμο και ο φέρων το χαρτί είναι και αυτός που είναι και ο μέτοχος, λέγεται bearer στα αγγλικά, δηλαδή αυτός που το φέρει. Δεν είναι ονομαστική η μετοχή, άρα ανά πάσα στιγμή μπορεί να το φέρω εγώ, εσείς, ο κ. Μουζάλας και να δείξουμε ή να πούμε ότι εμείς είμαστε μέτοχοι, αν συμφέρει ή αν δεν συμφέρει κατά τη διάρκεια ενός ελέγχου. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Από εκεί και πέρα, είναι πολύ σημαντικό να έχουμε τη βοήθεια των δικαστών. Γνωρίζω, από κάποια πληροφορία που έχω, ότι οι αρμόδιοι εισαγγελείς έχουν επιληφθεί στην Ελλάδα - τόσο οι οικονομικοί εισαγγελείς, η κ. Ελένη Τουλουπάκη, έχω την ενημέρωση, και ο κ. Χρήστος Τζούρας, όπως επίσης και ο εισαγγελέας του οικονομικού εγκλήματος κ. Παναγιώτης Αθανασίου - διά της δικαστικής οδού και δικαστικής συνδρομής με τον Παναμά και άλλες χώρες έτσι ώστε τα χαρτιά αυτά να έρθουν επίσημα στα χέρια μας. Διότι αν δεν έρθουν και με τον επίσημο τρόπο οι δικηγόροι των - εντός ή εκτός εισαγωγικών - αντιδίκων των κατηγορουμένων, θα μπορέσουν να επικαλεστούν κακοδικία έτσι ώστε το δημόσιο να χάσει τη δίκη και να μην φτάσει στην ουσία. Πρέπει να προσέχουμε πάρα πολύ στη διαδικασία. Θα μου επιτρέψετε και μένα να καταθέσω στα Πρακτικά ό,τι έχουμε βρει δημόσια σε σχέση με τα Panama Papers, τα επίσημα χαρτιά διαφόρων εταιρειών που εμπλέκονται άνθρωποι του ελληνικού πολιτικού βίου για όποιον θέλει να τα μελετήσει. Και σας παρακαλώ πάρα πολύ, αν δεν υπάρχει ο κόσμος στο Υπουργείο Οικονομικών, τον οποίο χρειαζόμαστε σαν κεφάλια, χέρια και μυαλά για να δουλέψει σε αυτές και άλλες υποθέσεις που θα προκύψουν, γιατί όπως βλέπετε, κάθε τόσο προκύπτουν καινούργια ζητήματα, παρακαλώ σαν Κυβέρνηση να κάνουμε το παν έτσι ώστε να βρούμε ή να μετακινήσουμε τον κόσμο από άλλες δομές και από άλλα Υπουργεία, για να μπορέσουμε να φέρουμε σε πέρας το έργον. Διότι αν δεν έχουμε και τους ανθρώπους, δεν θα μπορέσουμε να φέρουμε σε πέρας το έργον όσο καλή πρόθεση και διάθεση να έχουμε εμείς. Ευχαριστώ πολύ.
Ευχαριστούμε τον κ. Καμμένο. Θα δευτερολογήσει ο Αναπληρωτής Υπουργός Οικονομικών κ. Αλεξιάδης. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, έχετε απόλυτο δίκιο για το έργο που κάνουν οι οικονομικοί εισαγγελείς. Πραγματικά κάνουν ένα πολύ σημαντικό έργο μαζί με τους εισαγγελείς διαφθοράς, μαζί με τους τακτικούς εισαγγελείς έχουν αναδείξει πάρα πολλές υποθέσεις φοροδιαφυγής, είμαστε σε συνεργασία μαζί τους, με σεβασμό στους διακριτούς ρόλους. Θέλουμε να τους βοηθήσουμε περισσότερο, αλλά δυστυχώς μας λείπει πάρα πολύ ελεγκτικό προσωπικό. Μας λείπει πάρα πολύ το ελεγκτικό προσωπικό αν συγκρίνουμε την Ελλάδα με τις άλλες χώρες, με το ύψος φοροδιαφυγής και λαθρεμπορίου που έχουμε. Ψάχνουμε να βρούμε τις λύσεις να ενισχύσουμε τις υπηρεσίες μας όσο γίνεται περισσότερο, για να μπορούμε να ανταπεξέλθουμε στον σοβαρό ρόλο που έχουμε. Γίνεται μία πολύ καλή δουλειά από τους εισαγγελικούς λειτουργούς και με αυτή την ευκαιρία θα ήθελα να παρακαλέσω τους πάντες να σταματήσουν τις παρεμβάσεις στη δικαιοσύνη, διότι παρεμβάσεις στη δικαιοσύνη είναι οι αναφορές πολιτικών σε κατηγορούμενους από εισαγγελικές έρευνες, όταν έχει τελειώσει η εισαγγελική έρευνα και έχουν παραπεμφθεί. Ακούμε πολλές φορές πολιτικούς να βγαίνουν χωρίς κανένα σεβασμό στη δικαιοσύνη, χωρίς κανένα σεβασμό στον θεσμικό ρόλο του Κοινοβουλίου και του Βουλευτή, του πολιτικού και να κρίνουν κατηγορούμενους για τους οποίους έχει ολοκληρωθεί η εισαγγελική έρευνα, έχουν παραπεμφθεί και μάλιστα ορισμένοι από αυτούς έχουν και πλούσιους φίλους, βρίσκουν κάτι εκατομμύρια και πληρώνουν αυτά που πρέπει να πληρώνουν. Ας αφήσουμε τους εισαγγελείς να κάνουν τη δουλειά τους και να μην παρεμβαίνουμε στην όλη δουλειά τους. Αυτοί κάνουν πάρα πολύ καλή δουλειά και δεν πρέπει να κρίνουμε εμείς το αποτέλεσμα της δουλειάς τους. Σε ό,τι αφορά αυτό που είπατε, θα καταθέσω διάφορα έγγραφα, όπως το έγγραφό μου προς τη Γενική Γραμματεία Δημοσίων Εσόδων, το έγγραφο της Διεύθυνσης Ελέγχων του Υπουργείου, το αντίστοιχο έγγραφο του ΣΔΟΕ και το έγγραφο της Διεύθυνσης Διεθνών Οικονομικών Σχέσεων, οι οποίοι, αναφερόμενοι στον Παναμά, περιγράφουν μέσα ότι έγινε εκ μέρους μας γραπτή αναφορά τον Ιούλιο του 2015 στο παγκόσμιο φόρουμ του ΟΟΣΑ για τη διαφάνεια και την ανταλλαγή πληροφοριών, όπου επισημάνθηκε ότι ο Παναμάς δεν ανταποκρίθηκε στο αίτημα της χώρας μας για σύναψη συμφωνίας ανταλλαγής φορολογικών πληροφοριών. Τέλος, σε πρόσφατη ανακοίνωση του ΟΟΣΑ, αναφέρεται ότι ο Παναμάς υπαναχώρησε και στην αρχική δέσμευση προς το παγκόσμιο φόρουμ για την αυτόματη ανταλλαγή πληροφοριών χρηματοοικονομικών λογαριασμών. [[Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γνωρίζω όλα αυτά τα προβλήματα και θεωρούμε ότι είτε η νομοθεσία που ψηφίστηκε πρόσφατα από την ελληνική Βουλή με την ενσωμάτωση της οδηγίας και την αυτόματη δυνατότητα ανταλλαγής είτε η συμφωνία FATCA και μία σειρά από άλλες συμβάσεις που η χώρα έχει και θα κάνει το επόμενο χρονικό διάστημα θα ενισχύσουν το ελεγκτικό και θεσμικό οπλοστάσιο της χώρας.
Ευχαριστούμε. Προχωρούμε στη δέκατη με αριθμό 764/8-4-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με τον έλεγχο των συνθηκών μετακίνησης των προσφύγων και των μεταναστών από τη Χίο στη Λέρο. Στην ερώτηση θα απαντήσει ο Αναπληρωτής Υπουργός κ. Μουζάλας Κύριε Πρόεδρε, έχετε τον λόγο.
Κύριε Πρόεδρε, κύριε Υπουργέ, όπως βλέπετε, κατήλθα, όπως προβλέπει ο Κανονισμός από την Έδρα, για να σας κάνω αυτή την ερώτηση. Βεβαίως, περίμενα να είναι εδώ ο κ. Τόσκας και όχι εσείς, διότι είχα κάνει μία προηγούμενη ερώτηση, όταν τα ΜΑΤ είχαν πάει στην Κω και προκειμένου να επιβληθεί εκεί η τάξη, είχαν επέμβει εναντίον φιλήσυχων πολιτών, όπως είναι οι νησιώτες, που για πρώτη φορά φάνηκε εκεί ότι κάτι πάει στραβά στην όλη ιστορία. Τώρα, η επανάληψη του ιδίου φαινομένου στη Λέρο νομίζω ότι είναι μία κατάσταση, η οποία δεν είναι εύκολα ανεκτή, δεδομένου ότι στην καταγγελία του δημάρχου αναφέρεται ότι ξυλοκοπήθηκαν πολίτες από τους λιμενικούς και μάλιστα και ένας δημοτικός σύμβουλος. Επίσης, ο δήμαρχος εξηγεί ότι βάσει των κυβερνητικών δεσμεύσεων το κέντρο που δημιουργήθηκε στη Λέρο θα λειτουργεί μόνο για την καταγραφή, ταυτοποίηση και ολιγοήμερη διαμονή των προσφύγων και ότι αυτό σήμερα μετατρέπεται σε κέντρο κράτησης τουλάχιστον είκοσι πέντε ημερών, ενώ ο νόμος για την εφαρμογή της Συμφωνίας Ευρωπαϊκής Ένωσης - Τουρκίας προβλέπει την μεταφορά προσφύγων - μεταναστών σε νησιά από άλλες περιοχές της χώρας. Αυτές είναι οι επίσημες καταγγελίες του δημάρχου στα ΜΜΕ που αναμεταδόθηκαν και από τα μεγάλα ΜΜΕ και από τα τοπικά και το ερώτημα που τίθεται είναι το εξής: Πράγματι, καλά συμπεριφέρονται τα Σώματα Ασφαλείας στους δυστυχείς αυτούς ανθρώπους, στους μετανάστες που βρέθηκαν στη χώρα μας, αλλά όχι να συμπεριφέρονται έτσι στους Έλληνες πολίτες. Είναι δυνατόν να συμπεριφέρονται έτσι στους Έλληνες πολίτες; Αυτό είναι το ερώτημα. Το δεύτερο ερώτημα είναι το εξής: Ποια θα είναι εφεξής η πολιτική διαχείρισης των εισερχομένων στην χώρα προσφύγων και μεταναστών, ιδιαίτερα μετά την δήλωση του Προέδρου της Τουρκίας ότι εάν η Ευρώπη δεν είναι συνεπής με αυτά που υποσχέθηκε, δεν προτίθεται να υλοποιήσει την Συμφωνία; Αυτή η δήλωση μεταδόθηκε δημόσια από τις τηλεοράσεις. Οπότε αυτό μας κάνει πολύ ανήσυχους και ιδιαίτερα σε περιοχές που έχουν υψηλό τουριστικό δείκτη, διότι αντιλαμβάνεστε ότι εάν αδρανοποιηθεί ο τουρισμός σ' αυτά τα νησιά, θα πληγεί ακόμη και η οικονομία και μάλιστα πάρα πολύ ουσιαστικά. Κατά συνέπεια, μία δική σας θέση - της Κυβέρνησης, εννοώ - σ' αυτό το ερώτημα νομίζω ότι θα είναι καθησυχαστική, εάν είναι προς τη σωστή κατεύθυνση.
Πριν δώσουμε τον λόγο στον κύριο Υπουργό για να απαντήσει, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στους χώρους του Μεγάρου της Βουλής των Ελλήνων, σαράντα εννέα φοιτητές και φοιτήτριες, καθώς και ένας καθηγητής του Τμήματος Νομικής του Πανεπιστημίου Αθηνών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να σας πω ότι είμαστε στο μέσον μιας διαδικασίας κοινοβουλευτικού ελέγχου. Είναι η διαδικασία της επίκαιρης ερώτησης. Ακολουθείται μία συγκεκριμένη διαδικασία: Ο ερωτών Βουλευτής αναπτύσσει την ερώτησή του για δύο λεπτά, απαντά στην πρωτολογία του ο Υπουργός για τρία λεπτά. Μετά παίρνει τον λόγο πάλι ο Βουλευτής και δευτερολογεί για τρία λεπτά και στο τέλος κλείνει ο Υπουργός με άλλα τρία λεπτά. Τώρα έκανε την ερώτηση ο κ. Κρεμαστινός, ο ΣΤ΄ Αντιπρόεδρος της Βουλής, προς τον κ. Μουζάλα. Θα απαντήσει ο κ. Μουζάλας για τρία λεπτά και θα ακολουθηθεί η διαδικασία που σας ανέφερα προηγουμένως. Κύριε Υπουργέ, έχετε τον λόγο.
Κύριε Πρόεδρε, κύριοι Βουλευτές, κύριε Κρεμαστινέ - και για εμένα «κύριε Καθηγητά» πάντα - αισθάνομαι μία ιδιαίτερη ταπεινότητα, όταν είμαι μπροστά σας, αναλογιζόμενος πέρα από τους κοινωνικούς σας αγώνες, τους αγώνες σας στην ιατρική. Αν κάτι ακουστεί λάθος, θα σας ζητήσω εκ των προτέρων να με συγχωρέσετε. Νομίζω ότι με έναν πάρα πολύ ευγενικό τρόπο υπερασπίζεστε μία άδικη υπόθεση. Έχετε δίκιο. Είχαμε πει ότι στα κέντρα υποδοχής και ταυτοποίησης θα παραμένουν σαράντα οκτώ με εβδομήντα δύο ώρες. Έγινε η συμφωνία με την Τουρκία. Είμαστε σε μία μεταβατική περίοδο, όπου άλλαξε η κατάσταση. Θα χρειαστεί να περιμένουν στην πρώτη φάση τουλάχιστον δεκαπέντε μέρες. Στην πρώτη φάση μπορεί να φτάσει και τις είκοσι πέντε, όπως σ' αυτήν εδώ τη συγκεκριμένη φάση και πιστεύουμε ότι, εάν εφαρμοστεί μετά η συμφωνία, θα υπάρχει ένα rotation, οι πληθυσμοί θα αδειάζουν και θα υπάρχει αποσυμφόρηση των νησιών. Σε αυτήν τη φάση κρίθηκε αναγκαίο να μεταφέρουμε κόσμο από το hot spot της Χίου, που είχε έναν υπερπληθυσμό και ενώ ήταν για χίλια άτομα, είχε χίλια οκτακόσια. Μεταφέραμε τριακόσιες οικογένειες και ευπαθείς - αυστηρά επιλεγμένες - στο hot spot της Λέρου, που ενώ έχει θέσεις για χίλια άτομα, είχε λιγότερους από εκατόν πενήντα. Υπήρξαν κάποιες κινήσεις. Δεν θέλω πολιτικά να τις χαρακτηρίσω, αλλά θα έλεγα ότι υπήρξε μία υποδοχή, παρ' ότι είχε ενημερωθεί ο δήμαρχος από κατοίκους της Λέρου, οι οποίοι ήταν εξόχως επιθετικοί προς αυτήν τη μεταφορά. Δεν είμαι διατεθειμένος ούτε είναι η δουλειά μου να βεβαιώσω ότι η Αστυνομία δεν παρεκτράπη ή παρεκτράπη ή οτιδήποτε άλλο. Νομίζω ότι αυτά είναι θέματα έρευνας. Θέλω, όμως, να σας διαβεβαιώσω δύο πράγματα. Πιστεύω ότι εσείς και το κόμμα σας είστε το ίδιο ένθερμοι με εμάς σαν μία μεγάλη προοπτική επίλυσης του προβλήματος στη χώρα μας για την εφαρμογή της συμφωνίας. Πρέπει να αντέξουμε αυτό το εικοσιπενθήμερο που αντέξαμε και καμμιά εικοσιπενταριά ημέρες ακόμα μέχρι να επέλθει αυτό το rotation και να αποσυμφορηθούν. Μπορεί να γίνει πάλι αυτό το πράγμα. Ελπίζουμε ότι, δείχνοντας όλοι μία σύμπνοια και μία αντοχή στην προσπάθεια που κάνουμε να εφαρμοστούν οι συμφωνίες, δεν θα ξαναχρειαστεί να βρεθούμε στον εφιάλτη του περσινού καλοκαιριού. Δεν έχω να σας πω τίποτε άλλο. Θα προτιμούσα να ήταν αλλιώς τα πράγματα και εσείς θα προτιμούσατε να είναι αλλιώς τα πράγματα. Στα δέκα σημεία που το κόμμα σας μου έχει φέρει στο γραφείο μου - είχε την ευγένεια η κ. Γενηματά να έλθει - στα εννέα έχουμε απόλυτη συμφωνία. Θέλω, λοιπόν, να πιστεύω ότι είσαστε λάθος πληροφορημένοι. Έχουμε κάνει πολλά με τον δήμαρχο. Η σίτιση πάει στον πληθυσμό, προσλήψεις γίνονται από τον πληθυσμό, κάνουμε πολύ μεγάλη προσπάθεια. Δυστυχώς, υπάρχουν και εντάσεις. Τώρα, αν έφταιξε αυτός ο λιμενικός ή ο άλλος ή αν έφταιξε αυτός από τη συγκέντρωση των κατοίκων ή ο άλλος είναι έλασσον ζήτημα. Ελπίζω να μην ξαναβρεθούμε μπροστά. Σας ευχαριστώ.
Ευχαριστούμε τον κύριο Υπουργό. Ο κ. Κρεμαστινός έχει τον λόγο για τρία λεπτά, για να δευτερολογήσει.
Ευχαριστώ πολύ. Κύριε Υπουργέ, με τον τρόπο που μιλάτε, ομολογώ ότι αναβαθμίζετε τη Βουλή και το πολιτικό ήθος. Νομίζω ότι έτσι πρέπει να γίνονται οι διάλογοι. Όμως, εκείνο που θα ήθελα να πω είναι το εξής: Ότι ξεχωρίζω τη μεταναστευτική πολιτική, γι' αυτό είπα ότι θα ήθελα να είναι εδώ ο κ. Τόσκας, ούτως ώστε να συστήσει στα Σώματα Ασφαλείας και στο Λιμενικό, που δεν είναι αρμόδιος ο ίδιος, καλύτερη συμπεριφορά προς τους κατοίκους, οι οποίοι ανησυχούντες προβαίνουν σε αυτές τις εκδηλώσεις, γιατί όπως ξέρετε οι νησιώτες περιθάλπουν τους μετανάστες, όπως το είδαμε και προχθές στη Λέσβο. Ε, λοιπόν, εάν υπάρχουν και μερικοί, οι οποίοι ανησυχούν, δεν είναι ανάγκη να τους αντιμετωπίζει κανένας με τα ΜΑΤ ή το Λιμενικό, με αυτόν τον τρόπο. Και επειδή η καταγγελία αυτή ήταν καταγγελία του Δημάρχου Λέρου στα μέσα ενημέρωσης, ο οποίος μάλιστα ισχυριζόταν ότι μίλησε με πολύ σκληρή γλώσσα, λέγοντας ότι και ο Πρωθυπουργός τον διαβεβαίωσε ο ίδιος ότι δεν θα γινόταν η μετακίνηση από νησί σε νησί, είμαι υποχρεωμένος να διαμαρτυρηθώ γι' αυτούς τους λόγους, φέρνοντας στη Βουλή τη θέση της τοπικής κοινωνίας. Αλλά και προσωπικά εγώ, ο ίδιος πιστεύω ότι μπορεί ο Υπουργός Προστασίας του Πολίτη - άλλωστε το λέει και η λέξη - να προστατεύσει πραγματικά τους πολίτες από βίαιες - αν θέλετε - συμπεριφορές, που μερικές φορές είναι ακραίες, των Σωμάτων Ασφαλείας. Ευχαριστώ.
Ευχαριστούμε τον Καθηγητή και Αντιπρόεδρο της Βουλής, κ. Κρεμαστινό. Κύριε Υπουργέ, έχετε τον λόγο για τη δευτερολογία σας.
Κύριε Κρεμαστινέ, κύριε Καθηγητά, για μία ακόμη φορά βεβαιώνεται το ότι τα στερνά τιμούν τα πρώτα. Δεν έχω να σας πω κάτι άλλο για την Αστυνομία. Προφανώς, η χρήση βίας δεν χρειάζεται και πρέπει να αποφεύγεται. Θεώρησα σκόπιμο να έρθω εδώ - και τους περισσότερους απ' όσους θα απαντήσω σήμερα, σας πήρα και τηλέφωνο ότι για λόγους εκτός της θέλησής μου δεν μπορούσα - γιατί με ενδιαφέρει να καταλάβετε την ουσία. Και η ουσία είναι ότι η αλλαγή του καθεστώτος μας υποχρεώνει να παραβούμε κάποιες δεσμεύσεις μας. Ας γίνει αυτό με τον καλύτερο και με τον πιο αρμονικό τρόπο για όλους μας. Σας ευχαριστώ.
Ευχαριστούμε τον κύριο Υπουργό. Ολοκληρώθηκε η επίκαιρη ερώτηση που υπέβαλε ο κ. Κρεμαστινός. Προχωρούμε στην τρίτη με αριθμό 742/4-4-2016 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση από ΜΚΟ με ύποπτο ρόλο και χρηματοδότηση στους χώρους υποδοχής προσφύγων και παράνομων μεταναστών. Τον λόγο έχει ο κ. Βαρβιτσιώτης, για να αναπτύξει την ερώτησή του, για δύο λεπτά.
Κύριε Πρόεδρε, χαίρομαι που ο κύριος Υπουργός έρχεται να απαντήσει σε αυτήν την ερώτηση, η οποία από ό,τι κατάλαβα από τη στιγμή, που κατατέθηκε από πλευράς μου, έγινε και πολύ πιο μεγάλο θέμα. Ο ίδιος ο Πρωθυπουργός έκανε θέμα την ανεξέλεγκτη δράση των ΜΚΟ στην Ειδομένη και έχουμε και την επίσημη καταγγελία που έκανε ο Πρωθυπουργός. Έχετε αφήσει τα νησιά του Αιγαίου και τους καταυλισμούς στο έλεος ανθρώπων, των οποίων ούτε τα στοιχεία ελέγχετε ούτε τη δράση γνωρίζετε ούτε την ταυτότητα ξέρετε ούτε έχετε και την βεβαιότητα ότι βρίσκονται εκεί από ανθρωπιστικό ενδιαφέρον ή από κάποιο άλλο ενδιαφέρον. Βγήκε ο Πρωθυπουργός και είπε ότι οι αλληλέγγυοι δημιουργούν πρόβλημα, ξεσηκώνουν τους μετανάστες. Συνέβη δύο φορές στην Ειδομένη με τρόπο ο οποίος προσέβαλε και την εθνική μας κυριαρχία. Αυτό ήταν το αποτέλεσμα. Προσεβλήθη η εθνική μας κυριαρχία, κύριε Πρόεδρε, όταν μπήκαν οι Σκοπιανοί μέσα στη χώρα μας. Προσεβλήθη η εθνική μας κυριαρχία, όταν αυτοί, που έφυγαν μέσα από το ρέμα, ξαναγύρισαν βράδυ. Μη γελιόμαστε! Και τι ανακαλύπτουμε; Ότι αυτά, που σας έγραφα στην ερώτηση, δυστυχώς έγιναν εκτενέστατα ρεπορτάζ. Τι ανακαλύπτουμε; Ότι στελέχη του ΣΥΡΙΖΑ, Βουλευτές βρίσκονται στο πλευρό ανθρώπων, που συνελήφθησαν γιατί διευκόλυναν την παράνομη είσοδο αλλοδαπών στη χώρα. Έχουμε συγκεκριμένο περιστατικό στις 14 Ιανουαρίου. Πάει ο γνωστός κ. Λάμπρου, στέλεχος του ΣΥΡΙΖΑ, η κ. Κατριβάνου και ο Βουλευτής Λέσβου, ο κ. Πάλλης και διαμαρτύρονται, γιατί συνελήφθησαν άνθρωποι στους οποίους απαγγέλθηκε κατηγορία για διευκόλυνση παράνομης εισόδου αλλοδαπών. Το Λιμενικό αναγκάστηκε να κάνει ολόκληρη επιχείρηση για να τους συλλάβει, γιατί δεν αντιδρούσαν στα σήματά του. Στον έναν δε απαγορεύτηκε κατά την προανάκριση η έξοδος από τη χώρα, και σήμερα είναι εδώ ένας από αυτούς τους αλληλέγγυους. Ο Υπουργός Ναυτιλίας, αντί να πει συγχαρητήρια στους ανθρώπους του Λιμενικού, που έχουν κάνει εκατόν σαράντα χιλιάδες διασώσεις στη θάλασσα και προστατεύουν τα σύνορα, όσο τους επιτρέπει η πολιτική τους ηγεσία, βγάζει ανακοίνωση, κύριε Πρόεδρε, με την οποία ζητάει συγγνώμη σε αυτούς που ταλαιπωρήθηκαν, τους αλληλέγγυους που έφερναν τους παράνομους μετανάστες στη χώρα. Κύριε Υπουργέ, αν δεν βάλετε κανόνες και αν δεν επιβάλλετε την εικόνα μιας χώρας κυρίαρχης, δυστυχώς, πέρα από τις προσωπικές καλές σας προθέσεις, τις οποίες δεν αρνούμαι και δεν έχω αρνηθεί πουθενά, δεν θα μπορέσετε ούτε να σταματήσετε την ντροπή της Ειδομένης και του Πειραιά, ούτε να διαχειριστείτε περαιτέρω το πρόβλημα. Σήμερα το πρωί, πάλι αλληλέγγυοι δημιουργούσαν ολόκληρα προβλήματα στον Πειραιά, για το αν θα μπουν ή δεν θα μπουν στα λεωφορεία μετεπιβίβασης στον Σκαραμαγκά οι μετανάστες και οι πρόσφυγες. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Έλεος! Πόσο καιρό θα τους αφήσουμε; Δεν είστε συνοδοιπόρος, αλλά είναι συνοδοιπόρος ο ΣΥΡΙΖΑ με πάρα πολλούς από αυτούς, από την εποχή της Γένοβα, από την εποχή των καταλήψεων, από την εποχή που ο κ. Τσίπρας…
Κύριε Βαρβιτσιώτη, παρακαλώ ολοκληρώστε.
Πολιτικά, λοιπόν, περιμένουμε από την Κυβέρνηση την καταδίκη και την ανάληψη συγκεκριμένων πρωτοβουλιών. Ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βαρβιτσιώτη, εγώ θα ξεφύγω από τα αντιπολιτευτικά, που δεν θεωρώ ότι είναι σωστά, είναι όμως δικαίωμά σας και πιθανόν ο ρόλος σας. Θα προσπαθήσω να σταθώ στην ουσία των παρατηρήσεων. Κι επειδή υπάρχει άλλη μία ερώτηση για το ίδιο πράγμα, ίσως να κλέψω λίγο χρόνο τώρα και να μην απαντήσω εκεί. Όλα αυτά που θα πω εδώ, να ληφθούν υπ' όψιν και για την άλλη ερώτηση, δηλαδή να είμαι πιο σύντομος εκεί. Σας είχα πει στη Βουλή - και είχα θέσει εγώ το θέμα των μη κυβερνητικών οργανώσεων - ότι κατ' αρχάς, κάνουμε κακό να λέμε μη κυβερνητικές οργανώσεις, γιατί πραγματικά οι μη κυβερνητικές οργανώσεις έχουν να παίξουν συγκεκριμένο ρόλο παγκοσμίως σε τέτοιου είδους κρίσεις, μέσα σε αυτό το οικονομικό σύστημα, στο οποίο ζούμε. Έχω αναφέρει επανειλημμένα τα φαινόμενα του Καλαί της Γαλλίας και του «Κατρίνα» στην Αμερική, όπου μιλάμε για πολύ οργανωμένα κράτη. Δεν νομίζω ότι κανείς πιστεύει ότι υπάρχει κράτος αναπτυγμένο διοικητικά πιο πολύ από την Αμερική. Με τις μη κυβερνητικές οργανώσεις δούλεψαν πολλά χρόνια στον «Κατρίνα» και στο Καλαί. Συγχωρέσετε με. Είμαι λίγο ταλαιπωρημένος και θα κάνω παύσεις. Έχω πει ότι όντως, κύριε Βαρβιτσιώτη και κύριοι Βουλευτές, στη χώρα μας, στις περιόδους της μεγάλης κρίσης, που εσείς ισχυρίζεστε ότι η Κυβέρνηση δεν μπόρεσε άμεσα να αντιδράσει και εγώ ισχυρίζομαι ότι σε αυτές τις κρίσεις πουθενά στον κόσμο καμία κυβέρνηση δεν μπορεί άμεσα να αντιδράσει, η έλλειψη της οργανωμένης παρέμβασης δημιούργησε κενά, όπου παρεισφρήσαν μαζί με τις μη κυβερνητικές οργανώσεις, μη κυβερνητικές οργανώσεις, αθώες μεν, αλλά ανθρώπων, που θέλοντας να ζήσουν το μυθιστόρημά τους, εν τέλει έβλαψαν και μη κυβερνητικές οργανώσεις πονηρών, οι οποίες χρηματίστηκαν ή εξυπηρέτησαν άλλους σκοπούς. Αυτήν τη στιγμή, θέλω να αισθάνεται ασφάλεια η Βουλή των Ελλήνων και οι Έλληνες γιατί πλέον έχουμε χρόνο πίσω μας κι έχουμε ιστορία. Αυτό το οποίο παρατηρείται τώρα στην Ειδομένη, κύριε Βαρβιτσιώτη, ήταν τον Σεπτέμβριο, που ανέλαβα υπηρεσιακός Υπουργός, στη Μυτιλήνη: δύο χιλιάδες άνθρωποι κάθε βράδυ στις παραλίες, πεντακόσιοι, εξακόσιοι, ανάθεμα και αν ξέραμε ποιος είναι τι, πού είναι τι, πέρα από τους δέκα γνωστούς. Δεν μπορούσαμε να επιβάλλουμε την τάξη. Δεν γινόταν. Δεν έγινε στη Γαλλία. Δεν έγινε στην Αμερική. Φτάνουμε στον Δεκέμβριο. Έχουμε οργανωθεί. Τον Γενάρη αρχίζουμε τον έλεγχο. Όπως σας είχα υποσχεθεί στη Βουλή - και τα χρωστάω στον κ. Κακλαμάνη - , μπορώ να σας τα διαβάσω: Δημιουργούμε πλήρες σύστημα στο Υπουργείο Μεταναστευτικής Πολιτικής σε συνεργασία με το Υπουργείο Εξωτερικών. Μπαίνουν σε τάξη τα πράγματα. Στήνουμε επιτροπή στη Μυτιλήνη πρώτη φορά, μετά στη Χίο, στη Σάμο, στη Λέρο. Καταγράφονται οι ΜΚΟ. Ξεπετιέται - είναι αδόκιμη λέξη - το σκάρτο υλικό, το οποίο είτε δεν βοηθάει είτε βοηθάει εκ του πονηρού. Έχουμε πλήρη έλεγχο. Μας αδικείτε ως χώρα, όχι ως Κυβέρνηση. Δεν είμαστε στο έλεος του Θεού. Μόνο στην Ειδομένη συμβαίνει αυτό και θα πάψει, θα πάψει όταν οργανώσουμε κι εκεί το χάος, όπως έγινε στη Μυτιλήνη. Εγώ δεν θέλω ούτε να σας κατηγορήσω ούτε τίποτα, θέλω να σας βεβαιώσω ότι είναι πολύ κοντά και στην Ειδομένη το βλέπετε. Κάτι αλλάζει στην Ειδομένη. Για την Ειδομένη θέλω να σας πω ότι μέσω της Γαλλικής Πρεσβείας είχαμε πολύωρες συζητήσεις για το πώς στη Γαλλία αντιμετωπίσανε το Καλαί. Έχουνε φτιαχτεί σχέδια. Έχουνε γίνει αυτά. Κάτι βλέπετε ότι ξεκινάει στην Ειδομένη και θα πετύχει. Χρειάζεται χρόνος, για να ωριμάσει η απελπισία σε αυτούς τους ανθρώπους θετικά προς εμάς και χρειάζεται χρόνος να δώσουμε μορφή στο χάος. Θέλω να σας βεβαιώσω ότι αν αφαιρέσω τα αντιπολιτευτικά και σταθώ στο ότι ένας Βουλευτής από οποιαδήποτε παράταξη λέει ότι: «Κύριοι της Κυβέρνησης, τι γίνεται; Πρέπει να μπει μια τάξη σε αυτά τα πράγματα», θα συμφωνήσω μαζί σας και η τάξη πρέπει να μπει και μπαίνει. Στην τεράστια πλειοψηφία των χώρων που έχουμε αυτήν τη στιγμή και είναι χώροι περίπου για τριάντα πέντε χιλιάδες ανθρώπους, είναι σε τάξη. Δεν είναι σε τάξη στην Ειδομένη, που αρχίζει και μπαίνει σε τάξη, και στον Πειραιά, που σε λίγο τελειώνει το πρόβλημα. Σας ευχαριστώ πολύ.
Ευχαριστώ. Κύριε Βαρβιτσιώτη, έχετε τον λόγο και πάλι.
Κύριε Πρόεδρε, δεν θα σχολιάσω για το αν είναι πετυχημένη ή όχι η πολτική του ΣΥΡΙΖΑ. Ήμουνα υπεύθυνος Υπουργός και από τη στιγμή που αποχωρήσαμε από την κυβέρνηση, η αύξηση στις ροές από τη θάλασσα ξεπέρασε το 2000%. Πόλεμος υπήρχε και το 2014, πόλεμος υπήρχε και το 2015, πόλεμος υπάρχει και το 2016. Οι ροές, όπως φάνηκε, και μετά την ελληνοτουρκική συμφωνία, τη συμφωνία με την Τουρκία, είναι θέμα και πολιτικής βούλησης, η οποία δεν υπήρχε. Έρχομαι, όμως, στις ΜΚΟ, κύριε Υπουργέ. Υπάρχουν διεθνείς κανόνες για τις ΜΚΟ. Μόνο εδώ δεν τους εφαρμόζουμε. Υπάρχει ευρωπαϊκή συνθήκη του 1996, που λέει ποιες αναγνωρίζει η Κομισιόν, αυτές που είναι εγκατεστημένες σε τρεις χώρες - μέλη της Ευρώπης, αυτές οι οποίες έχουνε γραφεία, που έχουν δηλώσει τη διοίκησή τους και τα μέλη τους. Και θα διαχειριστούμε 300.000.000 ευρώ έκτακτη ενίσχυση της Ευρωπαϊκής Ένωσης στις ΜΚΟ χωρίς κανόνες; Και ενώ το έχετε διαπιστώσει κυβερνητικά, ακόμα να νομοθετήσετε; Την έχετε προαναγγείλει αυτήν τη νομοθεσία. Τόσες εμβόλιμες τροπολογίες φέρνετε για οποιοδήποτε άσχετο θέμα. Ολόκληρο διάλογο για την παιδεία πετάξατε με τις τροπολογίες σας και δεν μπορείτε να φέρετε ένα άρθρο που να λέτε ποιοι θα χρηματοδοτούνται και ποιοι αναγνωρίζονται; Και να δώσετε τις ευκαιρίες και στις αρχές και στην Αστυνομία και στο Λιμενικό να τους πει: «Παιδιά, δεν είσαστε πιστοποιημένοι. Πηγαίνετε μακριά». Εδώ στη Μυτιλήνη, κύριε Υπουργέ, ΜΚΟ με αλληλέγγυους και άλλα στοιχεία, γνωστά σε όλη την κοινωνία της Μυτιλήνης, συνδιοργανώνουν το trafficking. Όλη η ροή είναι σε συγκεκριμένο σημείο, στο οποίο βρίσκεται χώρος παράνομης φιλοξενίας μεταναστών, κατειλημμένος χώρος του ελληνικού δημοσίου, το πρώην ΠΙΚΠΑ. Έτσι είναι. Και να σας πω κάτι; Είναι πρωτοφανής και η στάση της Κυβέρνησης. Μακάρι να ήταν και ο κ. Δρίτσας εδώ, να απολογηθεί για αυτή την κατάπτυστη δήλωσή του. Την επόμενη της σύλληψης, κύριε Πρόεδρε, βγάζει το Υπουργείο Ναυτιλίας ανακοίνωση, όχι από την ιστοσελίδα του Λιμενικού, που μπαίνουν όλες οι διατάξεις του Υπουργού, αλλά από την ανενεργή ιστοσελίδα του Υπουργείου Ναυτιλίας, για να φαίνεται διακριτή η διαφορά, και λέει: «Ζητάμε κατανόηση απ' όποιους πολίτες αλληλέγγυους υπέστησαν ταλαιπωρία, λόγω της εμπλοκής τους σε συμβάντα, που για κανέναν μας δεν είναι ευχάριστα.» Οι εισαγγελικές αρχές απαγγέλουν κατηγορίες και ο Υπουργός ζητάει κατανόηση; Και έπειτα μου λένε ότι δεν έχουν σχέση μ' αυτό το κύκλωμα; Πολιτικά απεμπλακείτε απ' αυτά τα βαρίδια, συγκρουστείτε μ' αυτά τα κακά συμφέροντα και θα βρεθούμε δίπλα σας να στηρίξουμε έναν εξορθολογισμό της κατάστασης. Έχουμε πιο σκληρή γλώσσα και θα έχουμε πιο σκληρή γλώσσα, γιατί θεωρούμε ότι οι ευθύνες σας είναι πολύ μεγάλες και θεωρούμε ότι δεν μπορεί να διαιωνίζονται συνθήκες όπως της Ειδομένης ή του Πειραιά. Μια λέξη θέλω να πω ακόμη, γιατί μου αφήσατε ένα ερωτηματικό. Με αυτά που είπατε, εννοείτε ότι στην Ειδομένη θα δημιουργηθεί καινούριο hot - spot; Γιατί μας είπατε ότι βάζετε τάξη. Μέχρι προχθές λέγατε ότι θα την αδειάσετε. Σήμερα λέτε ότι βάζετε τάξη. Ποιος θα αναλάβει την ευθύνη; Μέχρι προχθές λέγατε ότι δεν αναλαμβάνουμε την ευθύνη, γιατί δεν θέλουμε να γίνει hot spot . Άλλαξε η πολιτική σ' αυτό;
Ευχαριστώ. Κύριε Υπουργέ, έχετε τον λόγο και πάλι.
Συγχωρείστε με. Πολλά πράγματα σκόρπια ειπώθηκαν. Το καθένα θέλει πολύ ώρα. Είστε κακά ενημερωμένος και θέλω να πω ότι αυτό μπορεί να στηρίζει εμμονές. Για παράδειγμα, αναφέρεστε στο πρώην ΠΙΚΠΑ σαν τόπο που έφταναν. Το πρώην ΠΙΚΠΑ είναι στην ενδοχώρα. Δεν έχει καμμία πρόσβαση στη θάλασσα. Το πρώην ΠΙΚΠΑ στη Μυτιλήνη - ακριβώς επειδή παρακολουθούμε από κοντά τα πράγματα - κατηγορείται ότι ενώ πέρασαν πεντακόσιες χιλιάδες, περιέθαλψε τριακόσιους εβδομήντα πέντε ανθρώπους μόνο. Δεν έχει σχέση με αυτό που λέτε.
Μα, είναι δίπλα στο αεροδρόμιο. Το έχω επισκεφθεί πολλές φορές, κύριε Υπουργέ.
Έχουμε πάει επανειλημμένως. Έχω πάει με τον Σουλτς. Έχω πάει με όλους.
Δίπλα στη θάλασσα είναι.
Καλά, κύριε Βαρβιτσιώτη, δεν έχει νόημα. Εγώ σας λέω ότι κάνετε λάθος. Δεν σας λέω κάτι άλλο σ' αυτό. Στην Ειδομένη - για να μην υπάρξει παρεξήγηση - μπαίνει τάξη. Το «μπαίνει τάξη» δεν σημαίνει ότι θα γίνει οτιδήποτε στην Ειδομένη άλλο εκτός από το να διαλυθεί η Ειδομένη. Λέμε απλώς ότι για να διαλυθεί η Ειδομένη, αυτό πρέπει να γίνει με τάξη. Πρέπει να γίνει με κλιμακωτούς ελέγχους, μ' έναν κλιμακωτό τρόπο. Έχουμε συμβουλευθεί ξένους, που είχαν αντίστοιχα προβλήματα και τις αστυνομίες τους και τις διευθύνσεις μετανάστευσης. Υπάρχει σχέδιο. Νομίζω ότι ο κ. Γεωργαντάς θα ομολογήσει ότι κάτι έχει αλλάξει το τελευταίο διάστημα στην Ειδομένη. Μπορεί να πείτε: αργά. Εγώ θα πω ότι δεν γινόταν πριν, αλλά κάτι αλλάζει και θα δούμε αποτελέσματα. Θα σας πω και κάτι άλλο, για να τελειώνουμε. Μην μπλέκετε τις ΜΚΟ με τις ΜΚΟ που θα πάρουν λεφτά από την Ευρωπαϊκή Ένωση. Δεν εξαρτιόταν από εμάς. Εμείς παλέψαμε πάρα πολύ σκληρά στα τσάγια τα δικά μου και στα Summits του Πρωθυπουργού τα λεφτά να δοθούν στο ελληνικό κράτος. Επειδή δεν είχαν λεφτά και είχαν λεφτά στην ΕΚΟ, η οποία τα δίνει σε ΜΚΟ, μας βοήθησαν δίνοντας τα λεφτά της ΕΚΟ, που μπορούν να πάνε μόνο σε ΜΚΟ. Είναι διεθνώς αναγνωρισμένες ΜΚΟ. Είναι οκτώ. Δεν έχουμε καμμία παρέμβαση σε αυτό. Δεν το θέλαμε. Αύριο έχουμε τη συνάντηση. Έχουμε βάλει τρία πράγματα σαν κράτος, τα οποία έχουν γίνει δεκτά: Πρώτον, ότι αυτές οι ΜΚΟ θα «κουμπώσουν» πάνω στον κρατικό σχεδιασμό. Δεν θα κάνουν, δηλαδή, ό,τι θέλουν. Δεύτερον, ότι θέλουμε τουλάχιστον το 70% των προσλήψεων να είναι από την Ελλάδα και θέλουμε τουλάχιστον το 60% των αγορών τους να είναι από την Ελλάδα. Αυτά έγιναν δεκτά από την Ευρωπαϊκή Επιτροπή. Δεν εξαρτιόταν από εμάς. Αυτό που εξαρτιόταν από εμάς ήταν αυτές οι τρεις παρατηρήσεις, που θα επιδιώξουμε. Είναι, όμως, διεθνώς γνωστές οργανώσεις. Δεν έχει καμμία σχέση με τις άλλες, που δικαίως λέτε γι' αυτές. Δεν ξέρω τώρα τι αφήνω ακάλυπτο. Είναι πάρα πολλά τα θέματα. Θα τα πούμε πάλι. Θέλω μόνο να σας δείξω ότι στα νησιά πλέον αυτοί που δουλεύουν έχουν καρτελάκια εγκεκριμένα από το ελληνικό κράτος. Αυτό θα γίνει, κύριε Βαρβιτσιώτη, παντού.
Μακάρι! Καθυστερήσατε λίγο, αλλά μακάρι.
Ευχαριστώ. Ακολουθεί η έβδομη με αριθμό 707/28-3-2016 επίκαιρη ερώτηση δεύτερου κύκλου, του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τον ρόλο των ΜΚΟ για την αντιμετώπιση του προσφυγικού και μεταναστευτικού προβλήματος. Παρακαλώ, κύριε Κατσαφάδο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η δική μου ερώτηση έχει κατατεθεί από τις 11 Μαρτίου. Δυστυχώς, όμως, βλέπετε ότι τίποτα δεν έχει αλλάξει. Θα ήθελα να μας δώσετε τον κατάλογο, να τον καταθέσετε στα Πρακτικά, όπως είχατε δεσμευτεί σε μια προηγούμενη ερώτηση του Αντιπροέδρου της Βουλής, του κ. Νικήτα Κακλαμάνη. Είχατε πει ότι μέχρι τις 15 Μαρτίου θα έχετε δημιουργήσει ένα ολοκληρωμένο σύστημα πιστοποίησης των μη κυβερνητικών οργανώσεων. Εγώ δραστηριοποιούμαι, ζω και πολιτεύομαι στον Πειραιά. Κυρίως, όμως, ζω, κύριε Υπουργέ. Η κατάσταση που επικρατεί, ακόμα και σήμερα που μιλάμε, στον Πειραιά με τη δράση των μη κυβερνητικών οργανώσεων και των αλληλέγγυων, δεν έχει καμμία σχέση με αυτό το οποίο αναφέρατε στην απάντησή σας στην ερώτηση του κ. Βαρβιτσιώτη. Αυτό δεν το λέω εγώ, στηριζόμενος σε μια αντιπολιτευτική τακτική, εάν θέλετε. Το λένε οι ίδιοι οι λιμενικοί. Το είπε το προεδρείο των λιμενικών. Θα ήθελα να επιβεβαιώσω και θα ήθελα μια δική σας ξεκάθαρη απάντηση - που θα είναι, όμως δική σας - σε ό,τι έχει να κάνει με το απαράδεκτο γεγονός πριν από δύο μήνες στη Μυτιλήνη, όπου συνάδελφοι Βουλευτές πήγαν και υπερασπίστηκαν μια «μη κυβερνητική οργάνωση», η οποία από ό,τι αποκαλύφθηκε μετέφερε παρανόμως μετανάστες στη χώρα μας. Θα ήθελα επιτέλους να μάθουμε ποιοι είναι αυτοί που απαρτίζουν τις μη κυβερνητικές οργανώσεις, πόσες και ποιες είναι, τι χρήματα έχετε αποφασίσει να τους δώσετε και τι έργο θα επιτελέσουν. Γιατί η απουσία του κράτους, τουλάχιστον για τον Πειραιά, είναι δεδομένη, κύριε Υπουργέ, και σε επίπεδο υγειονομικής περίθαλψης και οπουδήποτε αλλού. Θα ήθελα να σας ρωτήσω και κάτι άλλο, με αυτή την ευκαιρία. Γιατί δεν είναι μόνο τα ζητήματα εθνικής ασφαλείας τα οποία πιθανόν να προκύπτουν, γιατί βεβαίως σκοπός της ερώτησης και της δικής μου και του κ. Βαρβιτσιώτη είναι να ξεκαθαρίσουμε την ήρα από το στάρι. Σαφέστατα και πιστεύουμε στο έργο των μη κυβερνητικών οργανώσεων και στη μεγάλη συμβολή την οποία έχουν σε αυτή την κρίση. Όμως, εννοούμε τις πραγματικές μη κυβερνητικές οργανώσεις. Ξέρετε, δεν είναι τυχαίο ότι ακόμα και σήμερα, εκτός από ζητήματα εθνικής ασφαλείας, όπως είπε ο κ. Βαρβιτσιώτης, με τα απαράδεκτα φαινόμενα που έγιναν στα σύνορά μας με τα Σκόπια και με το ότι φωνάξαμε το ΝΑΤΟ να φυλάξει τα θαλάσσια σύνορά μας, έχουμε και ζητήματα οικονομικής σημασίας. Για πέμπτη εβδομάδα πλέον παραμένει κλειστή η σιδηροδρομική γραμμή. Κάποιοι βγήκαν και είπαν ότι άνοιξε. Όμως και σήμερα, κύριε Υπουργέ, αυτή τη στιγμή που μιλάμε, είναι κλειστή. Όλους αυτούς τους ανθρώπους τους προτρέπουν κάποιοι. Σε αυτούς τους «κάποιους» - επιτέλους - πρέπει να βάλουμε έναν φραγμό, κύριε Υπουργέ. Γιατί η χώρα πρέπει να επιβιώσει, πρέπει να συνεχίσει. Πρέπει να έχει απλωμένο το χέρι της ανθρωπιστικά σε όλους αυτούς τους ανθρώπους που έχουν ταλαιπωρηθεί και έχουν έρθει από τις χώρες τους, αλλά πρέπει να διασφαλίσουμε και τα συμφέροντα της πατρίδας μας. Οι αλληλέγγυοι και κάποιες μη κυβερνητικές οργανώσεις αυτό που έχουν αποδείξει, κύριε Υπουργέ, είναι ότι το μόνο που τους ενδιαφέρει είναι να δημιουργούν ένα μπάχαλο, το οποίο είναι αρνητικό για την πατρίδα μας, σε σχέση με την εικόνα που παρουσιάζει προς τα έξω. Θα ήθελα να σας θυμίσω και το περιστατικό στη Χίο, με αυτούς που βούτηξαν στη θάλασσα και πήγε το Λιμενικό να τους μαζέψει, όταν πηγαίναμε να εφαρμόσουμε τη συμφωνία, την οποία είχαμε κάνει. Κάποια στιγμή νομίζω ότι πρέπει να τελειώσουν όλα αυτά. Και εκεί πρέπει να δείξετε ισχυρή πολιτική βούληση, άσχετα εάν ήταν φίλοι σας κατά το παρελθόν ή θέλετε να διατηρήσετε μια σχέση μαζί τους. Σας ευχαριστώ.
Κι εμείς ευχαριστούμε. Κύριε Υπουργέ, έχετε και πάλι τον λόγο.
Κύριε Κατσαφάδο, ισχύουν αυτά που είπα πριν. Θα ήθελα να προσθέσω ότι είναι λάθος να αναμιγνύετε διαφορετικά πράγματα. Ο Πειραιάς και η Ειδομένη δεν είναι το ίδιο με τα άλλα. Δεν είναι κρατικές δομές. Ομολογώ ότι εκεί - εκτός από μεγάλη βοήθεια - υπάρχει και χάος. Στον Πειραιά είναι πιο εύκολο να ελεγχθεί, ακριβώς γιατί ο Πειραιάς είναι κράτος. Στην Ειδομένη ήταν πιο δύσκολο. Ξεκίνησε αυτό το πράγμα, η γραμμή άνοιξε και δεν θα ξανακλείσει, κύριε Κατσαφάδο.
Τώρα που μιλάμε, είναι κλειστή!
Ήταν κλειστή, ξανάνοιξε, θα ξανακλείσει και θα ξανανοίξει. Μπορείτε να έρθετε, εάν θέλετε, και να δείτε τους σχεδιασμούς που σας λέω ότι έχουν γίνει σε ένα διεθνές επίπεδο, ακριβώς για να μην έχουμε αιματοχυσίες, που δεν βολεύουν κανέναν. Δεν θα πειστείτε, το καταλαβαίνω. Κι εγώ δεν έχω λόγο να σας πείσω, έχω λόγο να βοηθήσω μαζί σας να μείνει ανοιχτή η γραμμή. Επομένως, δεν έχει άλλο νόημα αυτό. Επίσης, θέλω να σας πω ότι το περιστατικό που αναφέρετε είναι ένας τρόπος που παρουσιάζονται τα πράγματα. Εγώ έβλεπα τηλεόραση και έλεγε: «Αλληλέγγυοι βουτήξανε…». Ήταν τρεις, κύριε Κατσαφάδο. Συνελήφθησαν σε ένα τέταρτο και έφυγε το καράβι. Μην πέφτουμε σε έναν πανικό, ο οποίος δεν θα μας οδηγήσει πουθενά. Από την άλλη, μπορώ να δεχθώ χωρίς να συμφωνώ, στο πλαίσιο μίας καλοπροαίρετης κριτικής ή μίας κριτικής που είναι αναγκαία για μία αντιπολίτευση, ότι αυτά που κάνουμε τώρα έπρεπε να τα έχουμε κάνει έναν μήνα πριν. Η άποψή μας είναι ότι δεν μπορούσαμε να τα κάνουμε πριν έναν μήνα. Είναι ελέγξιμο. Κρινόμαστε εμείς πάνω σε αυτό. Κρίνεστε εσείς. Όμως, σε αυτή τη φάση που γίνονται πολύ μεγάλες προσπάθειες θέλουμε να είμαστε μαζί. Κάντε όποια κριτική θέλετε. Θέλουμε να είμαστε μαζί. Επίσης, για το επεισόδιο στη Μυτιλήνη με τους Βουλευτές του ΣΥΡΙΖΑ, προφανώς δεν θα θέλατε ένας Υπουργός να πάρει θέση για μία υπόθεση η οποία είναι στα δικαστήρια. Είναι δικαίωμα οποιουδήποτε να υπερασπίζεται κάτι. Εγώ δεν έχω λόγο να πάρω θέση σε αυτό το πράγμα. Όταν κάτι είναι στα δικαστήρια, εκεί θα κριθεί ποιος είχε δίκιο και ποιος δεν είχε. Επομένως, ούτε αυτό πρέπει να το φορτώνουμε κάπου. Θα δείξουν τα πράγματα και εκεί πέρα μπορεί να φανεί ότι είχε δίκιο το Υπουργείο Ναυτιλίας και το Υπουργείο Μετανάστευσης και είχαν άδικο οι πέντε Βουλευτές του ΣΥΡΙΖΑ. Ελπίζω - και εγώ μέσα μου βαθιά είμαι σίγουρος - ότι δεν θα φανεί το αντίθετο. Όμως, είναι μία δίκη σε εξέλιξη. Είσαστε Βουλευτής, είσαστε στο Κοινοβούλιο. Εγώ δεν τις ξέρω καλά τις διαδικασίες. Ο σεβασμός της ανεξαρτησίας των εξουσιών μάς καθορίζει και τους δύο. Τελειώνοντας με αυτό, κάνουμε μία πολύ μεγάλη προσπάθεια. Αυτό που κάναμε στα νησιά, αυτό που έχουμε κάνει στα στρατόπεδα που φτιάχνουμε, θα επιβληθεί. Θέλει χρόνο. Θέλει διεθνώς χρόνο. Δεν είναι εφευρέσεις δικές μου. Υπάρχουν επιστημονικές μελέτες, υπάρχουν τέτοια πράγματα. Θα γίνουν. Μπορεί να μας κατηγορήσετε ότι τα κάναμε αργά και εμείς να σας κατηγορήσουμε ότι, αν τα κάνατε εσείς, θα είχαμε αίμα. Δεν βγαίνει τίποτα έτσι. Θέλουμε και οι δύο να καθαρίσει η κατάσταση, να βοηθήσουμε να καθαρίσει η κατάσταση. Με αυτή την έννοια, θεωρώ πολύ θετικές τις παρεμβάσεις σας. Εσείς με κρίνετε και εγώ κρίνω κάποια σημεία. Όμως αυτό σημαίνει ότι Κυβέρνηση και Αξιωματική Αντιπολίτευση συμφωνούν - διαφωνώντας και ρίχνοντας ευθύνες ο ένας στον άλλο για το τι έχει γίνει - ότι η κατάσταση πρέπει να καθαρίσει. Θα καθαρίσει.
Κύριε Κατσαφάδο, έχετε και πάλι τον λόγο.
Ευχαριστώ και πάλι, κύριε Πρόεδρε. Κοιτάξτε να δείτε, κύριε Υπουργέ, όσον αφορά το ότι υπάρχουν κάποιες καθυστερήσεις, όπως είπατε, για τις οποίες μπορούμε να σας κατηγορήσουμε και εσείς μπορείτε να μας πείτε ότι δυστυχώς ήταν μία κατάσταση απρόβλεπτη και ήταν τεράστιο το μέγεθος της ανθρωπιστικής κρίσης, δεν ήμασταν αυτοί οι οποίοι συμφωνήσαμε σε υποχρεώσεις πολύ μεγαλύτερες από το μπόι μας. Ο Πρωθυπουργός ήταν αυτός ο οποίος δεσμεύτηκε στην Ευρωπαϊκή Ένωση και έβαλε ένα χρονοδιάγραμμα, μέσα στο οποίο είχε πει ότι θα τα υλοποιήσει. Την ίδια ώρα, όμως, Υπουργοί αυτής της Κυβέρνησης και Βουλευτές έβγαιναν εδώ και έλεγαν ότι δεν θα γίνουν αυτά. Οπότε, τρέχατε πίσω από την ουρά σας. Δεν ήμασταν, λοιπόν, εμείς αυτοί οι οποίοι δεσμευτήκαμε στην Ευρώπη για κάποια πράγματα, τα οποία δεν έγιναν στους χρόνους που είχατε δεσμευτεί, αυτά τουλάχιστον που είχατε δεσμευτεί. Από εκεί και πέρα, εσάς δεν σας κατηγορώ προσωπικά ότι φέρετε κάποιες ιδεοληψίες σε σχέση με ένα κομμάτι του ΣΥΡΙΖΑ. Όμως, προφανώς μπορείτε να καταλάβετε ότι, όταν υπάρχει η άποψη και όταν η προηγούμενη Υπουργός στη θέση που βρίσκεστε εσείς καταψήφισε κομμάτι της συμφωνίας που μας παρουσιάσατε εσείς και που μας ζητήσατε να ψηφίσουμε σε σχέση με τις επαναπροωθήσεις, είναι μία πολιτική άποψη, κύριε Υπουργέ. Αυτήν καταδικάζουμε. Αυτή στηλιτεύουμε. Αυτή λέμε ότι είναι ανεδαφική. Αυτή δίνει το περιθώριο στις μη κυβερνητικές οργανώσεις, σε αυτές οι οποίες δεν πράττουν αυτό το κοινωνικό έργο που πρέπει να πράξουν, και στους αλληλέγγυους. Αυτή δίνει τις λαβές και τις αφορμές, για να υπάρχουν αυτά τα προβλήματα. Και είναι σοβαρά προβλήματα, κύριε Υπουργέ, γιατί, όπως άκουσα την περασμένη Παρασκευή στο hot spot των Ιωαννίνων στον Κατσικά, οι πέντε φαντάροι που βρίσκονταν μέσα, εφόσον οι αλληλέγγυοι εξήγειραν όλους αυτούς τους παράνομους μετανάστες και τους πρόσφυγες που βρίσκονταν εκεί, αναγκάστηκαν να φύγουν από το στρατόπεδο. Και φυσικά, εδώ δεν είναι ο Υπουργός Εθνικής Άμυνας, για να μας πει τι εντολές είχαν αυτοί οι φαντάροι. Διότι, ξέρετε, βάσει του Συντάγματος απαγορεύεται να εμπλέκεται ο Στρατός σε ό,τι έχει να κάνει με τους πολίτες. Όμως, εμείς τον εμπλέξαμε. Εγώ, λοιπόν, αυτό το οποίο σας λέω, κύριε Υπουργέ, είναι ότι πρέπει να έχετε μία ξεκάθαρη πολιτική βούληση σε ό,τι έχει να κάνει με όλους αυτούς που φορούν τον μανδύα του ανθρωπισμού και εξυπηρετούν άλλα συμφέροντα. Και αυτά τα άλλα συμφέροντα που εξυπηρετούν πλήττουν όχι μόνο εθνικά τη χώρα μας, αλλά και οικονομικά. Η σιδηροδρομική γραμμή της Ειδομένης - σας το ξαναλέω - αυτή τη στιγμή που μιλάμε είναι κλειστή. Δεν χωρά καμμία αμφιβολία γι' αυτό. Άνοιξε για ένα πάρα πολύ μικρό χρονικό διάστημα σήμερα. Και είναι πολύ ωραίο να συζητάμε για φοροδιαφυγή, για αναπτυξιακά μέτρα και όλα αυτά, αλλά να αναρωτηθούμε και να πούμε πώς διασφαλίζουμε τα συμφέροντα του Έλληνα φορολογουμένου για το αυτονόητο. Δεν υπάρχει χώρα στον κόσμο, κύριε Πρόεδρε και κύριε Υπουργέ, που η βασική σιδηροδρομική της γραμμή, σε ό,τι έχει να κάνει με τα προϊόντα της, να είναι κλειστή. Δεν υπάρχει χώρα στον κόσμο, που το κεντρικό της λιμάνι να έχει γίνει καταυλισμός. Αυτή είναι η ευθύνη. Γι' αυτό εμείς είμαστε δίπλα σας, για να βοηθήσουμε, απαλλαγμένοι, όμως, από ιδεοληψίες. Σας ευχαριστώ.
Ευχαριστώ και εγώ. Κύριε Υπουργέ, έχετε και πάλι τον λόγο.
Είναι πολύ εύκολο να κατηγορεί ο ένας τον άλλο για ιδεοληψίες. Θα ήθελα να πω ότι θα μπορούσα να βρω πολύ εύκολα ιδεοληψίες στον χώρο της Αξιωματικής Αντιπολίτευσης, σε σχέση με κακές συνθήκες για τους πρόσφυγες και τους μετανάστες, σε σχέση με το ότι εξαιρεθήκαμε από τη Συνθήκη του Δουβλίνου, γιατί κατηγορηθήκαμε για βασανιστήρια στους μετανάστες. Δεν έχει νόημα πια αυτό. Δεν έχει νόημα. Είναι μια άλλη φάση τώρα. Είναι πάρα πολύ εύκολο να βγάζω λόγους. Επίσης, όσον αφορά τη σιδηροδρομική γραμμή στην Ειδομένη, να πω ότι το Καλαί, κύριε Κατσαφάδο, άνοιγε και έκλεινε. Το Καλαί είναι η σύνδεση της Γαλλίας με την Αγγλία. Επί επτά χρόνια άνοιγε και έκλεινε. Η Ειδομένη θα ανοίξει και δεν θα ξανακλείσει, εκτός και αν ξανασυμβεί κάτι φοβερό και τρομερό όπως αυτό. Σήμερα η Ειδομένη άνοιξε. Μπορεί το απόγευμα να ξανακλείσει. Αύριο θα ξανανοίξει. Μπορεί το μεσημέρι να ξανακλείσει. Θα ξανανοίξει. Και θα μένει ανοιχτή πια. Μη λέτε, όμως, ότι αυτό δεν γίνεται πουθενά. Σας ανέφερα το Καλαί, την κύρια εμπορική σύνδεση της Γαλλίας με την Αγγλία. Επί επτά χρόνια ανοίγει και κλείνει. Πέφτει ξύλο, δεν πέφτει ξύλο, δακρυγόνα.
Για πόσο έμεινε ανοιχτή;
Συγγνώμη, κύριε Βαρβιτσιώτη, δεν σας άκουσα.
Για πόση ώρα κλείνει;
Και για μέρες έχει κλείσει, κύριε Κατσαφάδο. Δεν είναι εύκολα πράγματα αυτά. Εν πάση περιπτώσει, ο τρόπος αντιμετώπισης που έχει επιλεγεί είναι αυτός. Είναι ένας τρόπος που οδηγεί σε αποτέλεσμα. Θα κριθούμε όλοι πάνω σε αυτό. Τελειώνοντας, να πω πως είναι γνωστό ότι δεν απαγορεύεται ο Στρατός να αναμειγνύεται με εντολή της πολιτικής ηγεσίας σε περιόδους κρίσης. Έτσι αναμειγνύεται και σε αυτή την περίπτωση. Είμαστε ευτυχείς για την ανάμειξη που έχει ο Στρατός και θέλουμε αυτό να συνεχιστεί. Είναι μια ειρηνική συμβολή του Στρατού στην επίλυση της κρίσης. Γίνεται σε όλες τις ευρωπαϊκές χώρες, σε όλες τις ευρωπαϊκές δημοκρατίες. Η ιστορία που υπάρχει στον τόπο μας σε σχέση με τις δικτατορίες και άλλα ζητήματα είναι πια πάρα πολύ πίσω. Είμαστε σε ένα άλλο πολίτευμα. Δεν το έφερε ο ΣΥΡΙΖΑ. Το βρήκε ο ΣΥΡΙΖΑ. Πιστεύω ότι δεν έχει νόημα να κάνουμε μία τέτοια συζήτηση.
Ευχαριστώ. Προτού προχωρήσουμε στην επόμενη επίκαιρη ερώτηση, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις εκπαιδευτικοί συνοδοί τους από το Γυμνάσιο Κρανέας Ελασσόνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Πρέπει να σας πούμε ότι παρακολουθείτε την ειδική συνεδρίαση του κοινοβουλευτικού ελέγχου, κατά την οποία οι Βουλευτές - γι' αυτό δεν υπάρχει και Ολομέλεια στη Βουλή - προσέρχονται με συγκεκριμένες ερωτήσεις, στις οποίες απαντούν οι αρμόδιοι Υπουργοί. Αυτή η συνεδρίαση ονομάζεται κοινοβουλευτικός έλεγχος. Προχωρούμε στην ενδέκατη με αριθμό 763/8-4-2016 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών και Διοικητικής Ανασυγκρότησης, σχετικά με το Κέντρο Ανοιχτής Δομής Φιλοξενίας Χέρσου. Παρακαλώ, κύριε Γεωργαντά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, μένουμε στο προσφυγικό. Σήμερα βλέπετε ότι έχετε την τιμητική σας. Εγώ θα αναφερθώ σε μία άλλη διάστασή του και, για να το κάνω αυτό, θα χρησιμοποιήσω μια έκφραση την οποία χρησιμοποίησε πρώτος ο Πρωθυπουργός και την ακούσαμε όλοι και μπήκε πλέον στο καθημερινό μας λεξιλόγιο, η λέξη «ισοκατανομή» των προσφύγων στις ευρωπαϊκές χώρες. Ακούσαμε αυτή τη λέξη πριν από τρεις - τέσσερις μήνες. Εγώ ως Βουλευτής του Κιλκίς έρχομαι σήμερα σε αυτή την Αίθουσα για μια ακόμη φορά να πω: Ισοκατανομή των προσφύγων και των μεταναστών και στον ελλαδικό χώρο. Το Κιλκίς έγινε γνωστό για την Ειδομένη, γι' αυτόν τον ασύντακτο και άτυπο καταυλισμό προσφύγων και μεταναστών, περίπου δώδεκα χιλιάδων ανθρώπων σήμερα. Δεν έχει γίνει γνωστό, όμως, ότι στο Κιλκίς υπάρχουν οι δύο μεγαλύτεροι οργανωμένοι καταυλισμοί της χώρας, στο Χέρσο και στη Νέα Καβάλα Πολυκάστρου, χωρητικότητας ο καθένας από αυτούς τριών χιλιάδων εννιακοσίων ανθρώπων αυτή τη στιγμή. Έτσι, έχουμε άλλες οκτώ χιλιάδες σε έναν νομό. Μαζί με τις δώδεκα χιλιάδες μάς κάνουν είκοσι χιλιάδες. Και μαζί με τους χίλιους πεντακόσιους που βρίσκονται στο πρατήριο της «ΕΚΟ», υπερβαίνουν τις είκοσι χιλιάδες οι πρόσφυγες και οι μετανάστες σε έναν νομό ογδόντα χιλιάδων μονίμων κατοίκων. Η σημερινή μου ερώτηση, κύριε Υπουργέ, έχει να κάνει με τον καταυλισμό του Χέρσου για τον εξής λόγο. Δεν νομίζω να υπάρχει άλλη τέτοια περίπτωση στην Ελλάδα καταυλισμού με τρεισήμισι χιλιάδες περίπου πρόσφυγες δίπλα σε έναν οικισμό πεντακοσίων - εξακοσίων κατοίκων. Πρόκειται για έναν οικισμό του οποίου οι κάτοικοι έδειξαν περίσσευμα αλληλεγγύης στο ξεκίνημα αυτής της υπόθεσης, αλλά αυτή τη στιγμή υπάρχει αντικειμενική αδυναμία να εξακολουθήσουν να συμβιώνουν με αυτόν τον μεγάλο αριθμό προσφύγων που βρίσκεται δίπλα τους, ακριβώς εκατό μέτρα από την άκρη του χωριού. Έχουν τις ανάγκες τους και πρέπει να κάνουν τις μετακινήσεις τους. Αυτή τη στιγμή η τοπική κοινωνία είναι σε οριακό σημείο με αυτή την αφόρητη επιβάρυνση που υπάρχει και δεν μπορεί πλέον να αντεπεξέλθει. Αναζητεί λύσεις και απαιτεί την αποφόρτιση του καταυλισμού αρχικά και στη συνέχεια, για το καλό, θεωρώ, και των προσφύγων αλλά και των κατοίκων - γιατί ήταν μια λύση που βρήκατε, θεωρώ, υπό εξαιρετικές συνθήκες, αλλά τώρα που ήρθε η ώρα του σχεδιασμού, θα πρέπει να την επανεξετάσετε - να μη συνεχίσει να λειτουργεί αυτός ο καταυλισμός στο Χέρσο. Αυτά είχα να πω στην πρώτη μου τοποθέτηση. Έχω και άλλα ζητήματα, που θέλω να θέσω στη δεύτερη, κύριε Υπουργέ. Περιμένω με αγωνία την απάντησή σας.
Ευχαριστώ. Κύριε Υπουργέ, έχετε τον λόγο.
Δεν ξέρω πόσο σύνηθες είναι στον κοινοβουλευτικό έλεγχο, αλλά εγώ συμφωνώ απόλυτα με τον κ. Γεωργαντά. Δεν έχω να αντιλέξω κάτι σε αυτά που λέτε. Θέλω να τονίσω με αυτή την ευκαιρία ότι ο λαός του Κιλκίς, οι δημοτικές αρχές, η τοπική αυτοδιοίκηση, οι εθελοντές, οι τοπικές ΜΚΟ, που έχουν φτιαχτεί εκεί και είναι υπό έλεγχο, έχουν δώσει την ψυχή τους σε αυτό το πράγμα. Επίσης, θέλω να σας πω ότι, όταν όλοι πρότειναν τη νησιωτική Ελλάδα για Νόμπελ, εγώ πρότεινα την Ειδομένη. Η Ειδομένη και η γύρω περιοχή είχε όλον τον φόρτο του μεταναστευτικού, χωρίς να πάρει τη δόξα, αυτό που λέγεται για τη νησιωτική ψυχή και όλα αυτά. Οι Μακεδόνες εκεί δεν υπελείφθησαν των νησιωτών. Το δε στρες που πέρασαν στην Ειδομένη - κι εδώ να σας μιλήσω και για τον Δήμαρχο της Παιονίας και για την Κοινοτάρχισσα της Ειδομένης και για το Χέρσο - ήταν επί τέσσερα, δηλαδή ήταν ο φόρτος της Μυτιλήνης, της Λέρου, της Κω και της Σάμου. Οφείλουμε να αναγνωρίσουμε σε αυτόν τον λαό ό,τι στον νησιωτικό συν κάτι. Κύριε Γεωργαντά, για να γίνω συγκεκριμένος, δεν μπορώ να σας υποσχεθώ αυτή τη στιγμή ότι θα ελαφρυνθεί το Χέρσο. Μπορώ να σας υποσχεθώ ότι μετά από δύο με δυόμισι μήνες αυτό θα αρχίσει να γίνεται, εκτός αν υπάρξουν έκτακτες καταστάσεις. Μπορώ να παρακαλέσω τον λαό στο Χέρσο να κάνει υπομονή. Δεν είναι επιλογή για μόνιμο camp. Θέλω να πιστεύω ότι. αν δεν συμβούν έκτακτες καταστάσεις - γιατί, ξέρετε, αυτό είναι πολυπαραγοντικό - , μετά από έξι μήνες αυτή η κατάσταση στο Χέρσο δεν θα υπάρχει. Προσπαθώ, επειδή έχω και μια συναισθηματική δέσμευση με αυτούς τους ανθρώπους εκεί. Και αναφέρομαι στους Μακεδόνες, στο Κιλκίς, αλλά κυρίως εκεί, γύρω από την Ειδομένη, που έχω πάει τόσες φορές και έχω δει αυτό το πράγμα. Ξέρω τι τραβάνε. Έχουμε ένα μάτι στραμμένο επάνω τους περισσότερο από άλλα μέρη. Κάντε μας προτάσεις βελτίωσης της κατάστασης. Θα ήθελα πολύ να μπορέσω να πω στον λαό του Χέρσου «αναγνωρίζω την προσπάθεια στον λαό του Κιλκίς, σε έναν μήνα θα σας πάρω χίλιους». Δεν θα το κάνω. Ελπίζω ότι μετά από ένα δίμηνο θα είμαι σε θέση να αρχίσω να ελαφρύνω αυτές τις δομές. Βάζετε και ένα ζήτημα για τον Στρατό. Και εκεί συμφωνώ μαζί σας. Θεωρώ ότι η ύπαρξη του Στρατού - το είπα και πριν - σαν παρουσία ειδικά για τον χώρο της Μακεδονίας είναι κάτι το οποίο είναι πάρα πολύ σημαντικό, δίνει μια αίσθηση παραπάνω σιγουριάς και περηφάνιας στους κατοίκους και δίνει και μια αίσθηση παραπάνω τάξης και σεβασμού στους πρόσφυγες. Επομένως η πρόθεση του Υπουργείου, με αρμοδιότητα στη μετανάστευση, είναι να υποστηρίξει ότι μέχρι τέλους ο Στρατός θα πρέπει να έχει μια φυσική παρουσία στο Κιλκίς, στη Μακεδονία. Επομένως οι οχλήσεις γι' αυτό και οι σκληρές ερωτήσεις σας θα βοηθήσουν στο να πετύχουμε αυτό το πράγμα, να βοηθήσουμε, δηλαδή, να καταδείξουμε την ανάγκη αυτή. Δεν μπορεί ο Στρατός, βέβαια, να ασχολείται συνέχεια με το προσφυγικό, αλλά σε αυτή την κρίσιμη φάση, σε αυτή την κρίσιμη περιοχή εγώ συμφωνώ απόλυτα μαζί σας.
Μετά τη συμφωνία του Υπουργού, θέλετε ξανά τον λόγο, κύριε Γεωργαντά;
Βέβαια, κύριε Πρόεδρε.
Εντάξει, τον έχετε.
Θέλουμε την επικύρωση της συμφωνίας! Κύριε Υπουργέ, θέλω να ξεκινήσω με την ικανοποίησή μου που κατανοείτε ότι πραγματικά το Χέρσο δεν μπορεί να παραμείνει. Έχει συγκεκριμένο χρονικό ορίζοντα. Εξυπηρέτησε έκτακτες συνθήκες. Θα μου επιτρέψετε να πω πάνω σε αυτό το εξής. Είπατε ότι μετά από δύο - δυόμισι μήνες θα αρχίσει η αποφόρτιση, εκτός αν προκύψουν εξαιρετικές συνθήκες. Ακόμη και να προκύψουν εξαιρετικές συνθήκες, κύριε Υπουργέ, υπάρχουν και άλλα μέρη της Ελλάδας - είμαι υποχρεωμένος να το πω - που θα πρέπει να βάλουν πλάτη σε όλη αυτή την προσπάθεια. Το Κιλκίς τη βάζει. Δεν λέμε να πάψει να έχει κάποιες δομές το Κιλκίς. Θεωρώ ότι είναι εκ των ων ουκ άνευ, ως στοίχημα δικό σας και ως στοίχημα όλου του Κοινοβουλίου και ως στοίχημα της χώρας ότι η Ειδομένη μέσα στις επόμενες μέρες, στις λίγες εβδομάδες θα πρέπει να έχει τελειώσει. Αυτό είναι αναγκαίο να συμβεί για όλους μας, για την εικόνα της χώρας. Μετά από αυτό, στους υπόλοιπους οκτώ με δέκα χιλιάδες που παραμένουν στο Κιλκίς, για να υπάρχει το αίσθημα του δικαίου στους κατοίκους, για να μπορέσουν πράγματι να συνεχίσουν να αγκαλιάζουν αυτή την προσπάθεια, θα πρέπει το Χέρσο ειδικά, ακριβώς επειδή είναι κοντά σε έναν πολύ μικρό οικισμό, να αποφορτισθεί και στη συνέχεια να κλείσει οριστικά. Οι εξαιρετικές συνθήκες ήταν στην πρώτη φάση δικαιολογημένες σε μια Κυβέρνηση στην οποία δεν είχε τύχει κάτι παρόμοιο. Τώρα θεωρώ ότι ο σχεδιασμός πρέπει να υπάρχει. Σε αυτόν τον σχεδιασμό δεν μπορεί να συνεχίσει να είναι το Κιλκίς μέσα. Θα συμφωνήσω, βεβαίως, σε αυτό που και εσείς συνομολογήσατε, ότι η παρουσία του Στρατού στα κέντρα του Κιλκίς αυτό το διάστημα, το όποιο μικρό διάστημα παραμένουν αυτοί οι χώροι σε λειτουργία, είναι αναγκαία. Η ανησυχία μου σε αυτό το σκέλος της ερώτησής μου έχει να κάνει με τη ρύθμιση η οποία υπάρχει στο τελευταίο νομοθέτημα για την παροχή του ασύλου, όπου δίνεται η δυνατότητα διεύθυνσης των κέντρων φιλοξενίας και σε φορείς της «Κοινωνίας των Πολιτών». Δεν ξέρω τι είχε στο μυαλό του ο νομοθέτης, δεν ξέρω τι ακριβώς σημαίνει αυτό. Εγώ με την ιδιαιτερότητα του Κιλκίς, που βρίσκεται κοντά στα σύνορα - το συγκεκριμένο κέντρο σε ευθεία γραμμή είναι τρία χιλιόμετρα από τα σύνορα με τα Σκόπια - θέλω την παρουσία του Στρατού, η οποία με πάρα πολλούς τρόπους ενισχύει την ασφάλεια των πολιτών. Κύριε Υπουργέ, νομίζω ότι το οφείλετε, το οφείλει η Κυβέρνηση στην κοινωνία του Κιλκίς, που αδιαμαρτύρητα - πρέπει να το παραδεχθείτε και εσείς και να το παραδεχθούν και όλοι - για πολλούς μήνες σήκωσε ένα πολύ μεγάλο βάρος. Ήρθε η ώρα τώρα που τέλειωσαν οι παρατηρήσεις, τέλειωσαν οι διευκρινίσεις και ήρθε η ώρα των πρωτοβουλιών και των αποφασιστικών ενεργειών, να πάρει και το Κιλκίς αυτό που του αναλογεί σε σχέση με την αποσυμφόρηση από την παρουσία συνολικά των προσφύγων σε όλον τον νομό και στην Ειδομένη και στο Χέρσο και στη Νέα Καβάλα. Ευχαριστώ, κύριε Πρόεδρε.
Ευχαριστώ και εγώ. Κύριε Μουζάλα, έχετε τον λόγο και πάλι.
Δεν έχω καμμία διαφωνία μαζί σας. Επιτρέψτε μου, επειδή είναι πολυπαραγοντικό το θέμα, να προσπαθώ να προφυλάξω και την Κυβέρνηση, αλλά και τον λαό του Κιλκίς και του Χέρσου και όλα αυτά από αστοχίες, γιατί πραγματικά δεν ξέρω να σας πω, αν δηλαδή πέσει - ας πούμε - μια τεράστια πόλη ή αν η συμφωνία τιναχθεί στον αέρα, ποια θα είναι η κατάσταση. Επομένως εγώ κρατάω μία πολιτική που σας είναι γνωστή. Αυτό που λέω, δηλαδή, γίνεται και δεν λέω πράγματα που δεν είμαι βέβαιος ότι μπορεί να γίνουν. Λέω, λοιπόν, για το Χέρσο ότι για τους επόμενους δύο μήνες δεν μπορώ να εγγυηθώ μείωση. Μπορώ να εγγυηθώ τη μεγαλύτερη δυνατή φροντίδα. Βομβαρδίστε μας με αιτήματα. Λέω, επίσης, ότι στον σχεδιασμό το Χέρσο θα εξαφανιστεί. Δεν υπάρχει μακροπρόθεσμα το Χέρσο. Λέω, επίσης, ότι ο λαός του Κιλκίς, της Ειδομένης, αδικήθηκε, επωμίστηκε τον φόρτο χωρίς, όμως, τη δόξα. Καλό θα ήταν να μην είχε ούτε τον φόρτο ούτε τη δόξα κάποιος, αλλά είναι άχαρο να έχεις όλον αυτόν τον φόρτο και κανείς να μη λέει για τον μακεδονίτικο λαό, ας πούμε, ενώ λέει για τον νησιωτικό. Εγώ είμαι νησιώτης, αλλά είναι λάθος αυτό το πράγμα. Τελειώνοντας, για τον Στρατό θα ήθελα να πω ότι η διοίκηση δεν θα πάει σε φορείς και τέτοια. Η διοίκηση μέχρι να μπορέσει να λειτουργήσει το νομοσχέδιο, να επανδρωθούν τα τμήματα και όλα αυτά τα πράγματα, θα είναι καθορισμένη, θα είναι τρεις μορφές. Για λίγο, έναν μήνα υπολογίζουμε. Στρατός ή Αστυνομία ή Υπουργείο Εσωτερικών, μέσω του Τμήματος Μεταναστευτικής Πολιτικής. Όποιος και να είναι, η παρουσία του Στρατού πρέπει να υπάρχει.
Ευχαριστούμε. Συνεχίζουμε με τη δωδέκατη με αριθμό 726/1-4-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση ελληνικής ιθαγένειας από ομογενείς της πρώην ΕΣΣΔ. Ο κ. Καμμένος έχει τον λόγο.
Κύριε Υπουργέ, θέλω να θίξω ένα εξαιρετικά σημαντικό ζήτημα και ευχαριστώ πάρα πολύ και για την πλήρη ενημέρωση που είχαμε, γιατί παρακολούθησα και τις προηγούμενες ερωτήσεις των συναδέλφων της Νέας Δημοκρατίας, σε σχέση με τη διαδικασία των κέντρων και των μεταναστών που έχουμε να διαχειριστούμε ως κυβέρνηση αυτή την εποχή. Πρέπει, όμως, να θίξουμε ένα πάρα πολύ σημαντικό ζήτημα, που έχει πέσει στην αντίληψή μου και έχει προκύψει τον τελευταίο χρόνο. Έκρινα σκόπιμο, μετά από μελέτη και άλλων στοιχείων να το φέρω στη Βουλή σε κοινοβουλευτικό έλεγχο. Όπως γνωρίζουμε όλοι, κατά τα μέσα της δεκαετίας του '90, κάνοντας χρήση των ευεργετικών διατάξεων του ν.2173, πολλοί ομογενείς από την πρώην Σοβιετική Ένωση απέκτησαν την ελληνική ιθαγένεια, Πόντο, Αρμενία, κ.λπ.. Βέβαια φαίνεται ότι την ιθαγένεια την απέκτησε και ένας αριθμός προσώπων χωρίς ελληνική ποντιακή καταγωγή, οι οποίοι προσκόμισαν πλαστά πιστοποιητικά. Έχει παρατηρηθεί μια σωρεία ανακλήσεων πράξεων χορήγησης της ελληνικής ιθαγένειας σε Έλληνες ομογενείς από τις χώρες της πρώην Σοβιετικής Ένωσης που διαμένουν στις περιοχές της Θράκης και ευρύτερα της βόρειας Ελλάδος. Έτσι, έχουν έρθει και καταγγελίες, αν θέλετε, στη Βουλή και σε εμένα. Το πρόβλημα που δημιουργείται σήμερα έχει να κάνει με την αναδρομική τιμωρητική αυστηρότητα της ελληνικής διοίκησης που αφαιρεί την ιθαγένεια όχι μόνο από όσους προσκόμισαν πιθανόν πλαστά πιστοποιητικά για την εθνική τους καταγωγή αλλά και από κάποιους λόγω προβλημάτων που δημιουργήθηκαν στις διοικητικές υπηρεσίες της πρώην Σοβιετικής Ένωσης, λάθος χαρτιά ή λάθος ημερομηνίες. Δεν ήταν δηλαδή δική τους ευθύνη. Στη δευτερολογία μου θα αναφέρω και άλλες λεπτομέρειες που έχω στα έγγραφά μου. Κύριε Υπουργέ, ερωτάσθε: Για ποιον λόγο παρατηρείται τα τελευταία δύο χρόνια αύξηση ανακλήσεων των ελληνικών ιθαγενειών προκαλώντας αναρίθμητα προβλήματα σε αρκετούς Έλληνες ιθαγενείς; Τι μέτρα προτίθεσθε να λάβετε προκειμένου να αρθούν τα γραφειοκρατικά προβλήματα που οδηγούν σε πιθανόν λανθασμένες ανακλήσεις ιθαγενειών; Προτίθεσθε να περνάτε από ακρόαση όσους τα δικαιολογητικά τους παρουσιάζουν ελλείψεις, προκειμένου να έχουν τη δυνατότητα να αποδείξουν την εγκυρότητά τους; Τι θα γίνει με όσους λανθασμένα έχασαν ήδη την ιθαγένεια και πώς θα αποζημιωθούν; Ευχαριστώ πολύ.
Ο κύριος Υπουργός έχει τον λόγο.
Κύριε Καμμένε, η ερώτησή σας μας φέρνει σε θεογνωσία με την έννοια τού ότι, ξέρετε, απορροφημένοι όλοι από το άγχος του προσφυγικού και όλα αυτά τα πράγματα, υπολειπόμαστε πολλές φορές στην προσπάθεια που πρέπει να κάνουμε, ώστε να κρατήσουμε μία ισορροπία με τους ήδη υπάρχοντες εδώ μετανάστες που, όπως ξέρετε, είναι πάρα πολλοί. Εγώ ομολογώ ότι δεν το ήξερα αυτό καθόλου, έβαλα και το ψάξανε. Πρόκειται για πλαστά και η ανάκληση γίνεται αυτόματα. Έχουμε σε δύο χιλιάδες ιθαγένειες που έχουν δοθεί, πενήντα αποφάσεις περίπου. Έχουν δοθεί χίλιες εννιακόσιες ενενήντα δύο ιθαγένειες. Άρα το νούμερο είναι μικρό. Μπορεί να προκύψουν και άλλα. Τους δίνουμε δυνατότητα προσφυγής ή εάν προσκομίσουν καινούργια στοιχεία που αποδεικνύουν ότι δεν υπάρχει πλαστότητα, ανακαλείται. Αυτή τη στιγμή θα βγάλουμε εγκύκλιο του Υπουργείου Εσωτερικών, ώστε να υπάρξει μια ομοιόμορφη αντιμετώπιση όσων τέτοιων περιπτώσεων προκύψουν στο μέλλον.
Ευχαριστώ. Κύριε Καμμένο, ορίστε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κατανοώ τις προτεραιότητες και γι' αυτό άργησα λίγο να φέρω το θέμα. Όμως, τυγχάνει στις αγροτικές περιοχές στη Μακεδονία και τη Θράκη, όπου έχουν εγκατασταθεί οι ομογενείς που τους καλέσαμε εδώ πέρα, να υπάρχουν τεράστια προβλήματα και για τη ζωή αυτών των ανθρώπων. Πρέπει να γνωρίζει το Σώμα και ο αξιότιμος κύριος Πρόεδρος, που είναι και παλαιότερος ημών εδώ μέσα, ότι σε αυτούς τους ανθρώπους έχουμε δώσει γη και σπίτι να χτίσουν και σήμερα είναι αιχμάλωτοι του ελληνικού δημοσίου. Δεν έχει νομιμοποιηθεί η γη τους. Ζουν παράνομα στα σπίτια. Πάμε να τους πάρουμε και τα σπίτια. Ζουν σε αυθαίρετα για είκοσι χρόνια, αλλά αυτό είναι ένα άλλο θέμα που θα το δω με τον Τρύφωνα. Όμως, φανταστείτε τους ιδίους ανθρώπους κατά λάθος το ελληνικό κράτος μέσα στην πίεση που έχει, με όλα μαζί, να τους έχει για δεύτερη και τρίτη φορά αιχμαλώτους ή να τους διώξει ξανά από την πατρίδα τους. Δεν μπορώ να κυνηγήσω το ελληνικό αίμα. Θα ήθελα να προσέξουμε κάποιους απ' αυτούς - Έλληνες - που δεν έχουν κάνει κάποιο λάθος πλαστότητας εγγράφων ή οτιδήποτε άλλο, να μην τους αιχμαλωτίσουμε ξανά, να μην τους διώξουμε από την πατρίδα μας, διότι έχουμε και μεγάλο δημογραφικό πρόβλημα. Πρέπει να στηρίξουμε τη Θράκη, τη Μακεδονία και τα νησιά. Στη Μακεδονία και στη Θράκη έχουν κατοικήσει άνθρωποι που ήρθαν κυρίως από τον Πόντο. Επίσης, στον νότο της Αθήνας, στον Δήμο Ασπροπύργου, έχουμε τεράστια προβλήματα. Θα ήθελα το κράτος να είναι προσεκτικό ως προς τη διαχείρισή του. Με όλο τον σεβασμό, θα σας αφήσω να δείτε κάποιες προτάσεις - είναι περίπου μιάμιση σελίδα, απλά πράγματα, «bullet points», όχι κάτι δύσκολο - που τις είδα μαζί με κάποιους ανθρώπους, ώστε να ξεδιαλύνουμε την κατάσταση, διότι έχει περιέρθει στην αντίληψή μου και μια περίπτωση - δεν κρίνω αν είναι δίκαιη ή άδικη ούτε θέλω να λαϊκίσω, καθώς όλα αυτά είναι μακριά από εμένα - ενός ανθρώπου που κάνει απεργία πείνας. Είναι Έλληνας και του αφαιρέθηκαν τα χαρτιά. Θα πρέπει να προσέξουμε, διότι θα σας πω ένα ακόμα παράδειγμα. Μία οικογένεια ζει στην Ελλάδα και τους αφαιρέθηκε για κάποιο λόγο η ιθαγένεια. Η κόρη είναι εκτός Ελλάδας και δεν μπορεί να επιστρέψει να δει τους γονείς της, διότι θα συλληφθεί. Πρόκειται για ευαίσθητα θέματα οικογενειών. Πρέπει να προστατεύσουμε την οικογένεια. Αυτοί οι άνθρωποι - επαναλαμβάνω - έχουν ταλαιπωρηθεί από το ελληνικό δημόσιο όσο κανένας άλλος. Τους φέραμε από τη Σοβιετική Ένωση, που περνούσαν πολύ δύσκολα, για μια καλύτερη ζωή στην Ελλάδα, γιατί είναι Έλληνες, και εδώ τους φερθήκαμε με τον χειρότερο τρόπο. Νομίζω ότι το κράτος, η Κυβέρνηση του ΣΥΡΙΖΑ και των Ανεξαρτήτων Ελλήνων - και εσείς, κύριε Υπουργέ και εμείς - θα πρέπει να κάνουμε ό,τι χρειαστεί. Πρέπει να είμαστε σύννομοι. Όμως, σας παρακαλώ πάρα πολύ, πρέπει να προσέξουμε να μην τους καταστήσουμε ξανά κατατρεγμένους, δυστυχισμένους και χωρίς πατρίδα. Κύριε Πρόεδρε, καταθέτω τα προαναφερθέντα έγγραφα. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ.
Ευχαριστώ. Κύριε Μουζάλα, ορίστε, έχετε τον λόγο για τη δευτερολογία σας.
Σας άκουσα πολύ προσεκτικά για ένα θέμα το οποίο δεν το ήξερα τόσο καλά, όσο θα όφειλα πιθανώς. Θα σας προσκαλούσα με πολλή χαρά να κανονίσουμε μια συνάντηση με τον Γενικό Γραμματέα του Υπουργείου κ. Παπαδόπουλο που ασχολείται με αυτά τα θέματα, ώστε να δούμε τις προτάσεις που μπορούμε να ενσωματώσουμε στην εγκύκλιο. Θα ήθελα να σας ανακοινώσω ότι τώρα ο συνεργάτης μου με πληροφόρησε ότι το ζήτημα της οικογενείας που υπήρχε το θέμα της αυτοκτονίας, λύθηκε με εκχώρηση. Ωστόσο, παραμένει αυτό που λέτε. Πρέπει να το θεραπεύσουμε. Σας παρακαλώ, βοηθήστε μας. Ελάτε με τις προτάσεις σας να τα συζητήσετε με τον γενικό γραμματέα.
Θα συζητηθεί η δέκατη τρίτη με αριθμό 724/31-3-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση ευρωπαϊκών πόρων και τη μη εφαρμογή του νόμου για την χορήγηση ελληνικής ιθαγένειας. Ορίστε, κύριε Παπαθεοδώρου, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, άκουσα και τις άλλες απαντήσεις σας. Πραγματικά, θα προσπαθήσω να μην υπάρχει καμμία επικάλυψη. Από τότε που κατέθεσα την επίκαιρη ερώτηση μέχρι σήμερα, πολλά πράγματα έχουν αλλάξει. Έχει επέλθει η συμφωνία της 18ης Μαρτίου. Επίσης, έχουμε τα τραγικά γεγονότα στις Βρυξέλλες, όπως και την εξέλιξη που έχει επισυμβεί στην Ελλάδα. Επειδή σας άκουσα, λοιπόν, θα πάμε σε κρίσιμα ερωτήματα τα οποία θα αφορούν και τη ιθαγένεια, αλλά και τη μεταναστευτική πολιτική. Κύριε Υπουργέ, δεν ασκούμε κριτική ή τουλάχιστον η Δημοκρατική Συμπαράταξη αυτή τη στιγμή δεν ασκεί κριτική μόνο για τις καθυστερήσεις, αλλά περισσότερο για τις πολιτικές επιλογές. Ήταν πολιτική επιλογή, κατά τα δικά σας λεγόμενα, να υπάρξει η Ειδομένη ή ο Πειραιάς. Είναι πολιτική επιλογή. Επίσης, είναι μια επιλογή σας να έχουμε σήμερα το Ελληνικό, για το οποίο δεν μιλήσαμε, αλλά δράττομαι της ευκαιρίας γιατί έχει πολύ μεγάλη σημασία, με έξι χιλιάδες ανθρώπους. Αυτό, λοιπόν, το οποίο θα σας έλεγα είναι το εξής: Είχαμε την ευκαιρία - και δεν έχω εκτιμήσεις - και επισκεφθήκαμε με την κ. Γεννηματά την προηγούμενη εβδομάδα τον Πειραιά και είδαμε μια κατάσταση, η οποία είναι στα όρια της ανθρωπιστικής και της υγειονομικής κρίσης. Επισκεφτήκαμε το Ελληνικό, και μάλιστα μιλήσαμε και με τους τέσσερις δημάρχους της περιοχής, οι οποίοι ακούν την τοποθέτησή μας σήμερα, για να μπορέσουμε να έχουμε μια εικόνα, μια εικόνα ανθρώπων οι οποίοι ζουν, κύριε Υπουργέ, χωρίς ρεύμα, χωρίς νερό, με τα παιδιά να πλένονται στη θάλασσα και να διασχίζουν την Ποσειδώνος, στον Πειραιά χωρίς να υπάρχουν οι κρατικές δομές. Το ίδιο συμβαίνει και με την Ειδομένη. Παράλληλα, κύριε Υπουργέ, ήθελα να σας πω κάτι ακόμα. Έγινε πολλή συζήτηση προηγουμένως για τις μη κυβερνητικές οργανώσεις και τους αλληλέγγυους. Νομίζω ότι η ξεκάθαρη πολιτική θέση θα ήταν από την πλευρά σας σήμερα να θεωρηθεί ότι, επειδή πολλές από τις ομάδες των αλληλέγγυων παρεμβαίνουν με πολιτική σκοπιμότητα και στόχευση με ακτιβιστικό τρόπο, εκεί το ζήτημα το λύνει ο νόμος. Δεν μπορούμε όλους να τους βάζουμε στο ίδιο τσουβάλι και να θεωρούμε ότι οι μη κυβερνητικές οργανώσεις και οι αλληλέγγυοι είναι το ίδιο πράγμα. Όμως, κύριε Υπουργέ, δεν έχουμε ακόμη καμμία πληροφορία για το ποιοι ήταν αυτοί, οι οποίοι οδήγησαν τους ανθρώπους από το παράπλευρο πέρασμα στην Ειδομένη, για να δημιουργηθεί το πρόβλημα με την Πρώην Γιουγκοσλαβική Δημοκρατία της Μακεδονίας ούτε, επίσης, τι έγινε με όλα αυτά τα περιστατικά, τα οποία αναφέρθηκαν μέχρι σήμερα. Κλείνω με αυτό και θα αναφερθώ και στη δευτερολογία μου. Υπάρχει πέραν αυτών - κατανοώ το Υπουργείο, αλλά δεν μπορεί να συνεχιστεί αυτό - και το ότι το Υπουργείο έχει μια πολύ ισχνή νομοθετική παραγωγή. Θα πρέπει να δούμε τι γίνεται με τα ζητήματα της ιθαγένειας, για τα οποία θα επανέλθω στη δευτερολογία μου. Ευχαριστώ πολύ, κύριε Πρόεδρε και κύριε Υπουργέ.
Και εγώ ευχαριστώ. Κύριε Υπουργέ, έχετε τον λόγο.
Κύριε Παπαθεοδώρου, αυτό το οποίο έχω πει επανειλημμένα δεν είναι ότι η Ειδομένη, ο Πειραιάς και το Ελληνικό ήταν επιλογή μας. Έχω πει ότι στην Ειδομένη, στον Πειραιά, στο Ελληνικό, σε δεύτερο σκοπό, ήταν επιλογή μας να μην εγκαταστήσουμε κρατικές δομές, να έχει το κράτος τη μικρότερη δυνατή παρέμβαση, ώστε να μη δημιουργηθούν μόνιμοι καταυλισμοί σε μέρη που δεν θέλαμε. Στον Πειραιά, ακριβώς λόγω της σπουδαιότητας του λιμανιού - είναι υψηλής ασφάλειας στόχος - έχουμε πολύ περισσότερη Αστυνομία και Λιμενικό από την Αστυνομία που θα δικαιούτο να υπάρχει και στην Ειδομένη. Αναγκαστήκαμε να το κάνουμε αυτό. Μπορεί κάποιος να μας κατηγορήσει. Θα πρέπει να πάρετε - και σας το ζητώ - υπ' όψιν σας ότι μέσα σε σαράντα δύο μέρες έχουμε κτίσει τριάντα πέντε χιλιάδες θέσεις φιλοξενίας και τις επόμενες δεκαπέντε με είκοσι ημέρες θα έχουμε άλλες είκοσι χιλιάδες θέσεις φιλοξενίας. Δεν προσπαθώ να δικαιολογήσω προβλήματα. Προσπαθώ να σας πω ότι θα λυθούν αυτά τα προβλήματα. Ήδη από το Ελληνικό αρχίζουμε μεταφορά. Δεν ξέρω να σας πω πότε θα αδειάσει. Ο στόχος μας είναι να αδειάσει γρήγορα και να μην ξαναγεμίσει το κέντρο αφίξεων, που είναι αυτό το πιο δυσάρεστο κομμάτι, αυτό που πιθανώς είδατε. Ενέχει μέσα του μια μεγάλη ασχήμια. Ο Πειραιάς, επίσης, πιστεύουμε ότι μέσα στις ερχόμενες μέρες θα έχει αδειάσει, αν όχι ολοκληρωτικά, θα έχουν μείνει λίγοι, και θα έχει ξεκινήσει και η Ειδομένη. Θα είμαστε εδώ μετά το Πάσχα, θα ξανακριθούμε. Θέλω, όμως, να λάβετε υπ' όψιν σας ότι το ελληνικό κράτος από τη Μικρασιατική Εκστρατεία και μετά δεν είχε καμμία θεσμική μνήμη «φτιάχνω φιλοξενία». Φτιάξαμε τριάντα πέντε, τριάντα επτά χιλιάδες θέσεις και φτιάχνουμε άλλες είκοσι. Τέλος, ο σχεδιασμός αυτός, τριάντα επτά χιλιάδες θέσεις, πρόχειρα, όπως του Χέρσου, πιο πρόχειρα, όπως ο Κατσικάς, αφορά το πρώτο μέρος, την αντιμετώπιση της κρίσης. Στο δεύτερο μέρος, μέσα σε αυτά, που θα έχει πάρει μορφή το χάος, θα καταγραφούν όλοι, ο καθένας θα πάρει το νομικό καθεστώς του. Τα camps από τριάντα πέντε, σαράντα θα γίνουν δεκαπέντε, είκοσι, μοιρασμένα με ισοκατανομή στις περιοχές, στους χώρους κοντά στις υπηρεσίες ασύλου, κοντά στην Αστυνομία, με πιο ανθρώπινες συνθήκες και γι' αυτούς αλλά και για την αξιοπρέπεια και την ασφάλεια του λαού μας. Επομένως, έχετε δίκιο. Όμως, υπάρχει σχέδιο. Προσπαθούμε πάρα πολύ και αλλού τα καταφέρνουμε καλύτερα και αλλού χειρότερα. Δεν αρνούμαστε την εικόνα που μας δίνετε. Αυτή η εικόνα μας κατατρύχει και προσπαθούμε να τη βελτιώσουμε. Σας ευχαριστώ.
Ορίστε, κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ξέρετε πού διαφωνούμε; Πάντως, δεν διαφωνούμε στη διαπίστωση της κατάστασης, γιατί το πρόβλημα, το οποίο έχουμε αυτή τη στιγμή, είναι ότι αυτό που λείπει από τον Πειραιά και την Ειδομένη δεν είναι μόνο η κρατική δομή. Όταν από την πλευρά μας λέμε ότι ήταν επιλογή, εννοούμε ότι κάποιος υπέδειξε τον χώρο του πρώην αεροδρομίου για να πάνε οι άνθρωποι. Δεν πήγαν μόνοι τους. Επίσης, θέλω να σας πω ότι όταν μιλάμε για παρουσία του κράτους, όσον αφορά το Ελληνικό, πρέπει να εννοούμε το ένα περιπολικό το οποίο σταθμεύει έξω από την πύλη επί της Ποσειδώνος. Εάν μιλάμε δε, πράγματι, για την παρουσία κράτους πέραν του Λιμενικού στον Πειραιά - που ούτως ή άλλως όμως θα υπήρχε το Λιμενικό στον Πειραιά - θα σας έλεγα ότι έχουμε μια κατάσταση, όπου είδαμε παιδιά να κοιμούνται στον δρόμο. Διότι όταν κάποιοι φεύγουν από την Καβάλα, κύριε Υπουργέ - και αυτό είναι κάτι που είδα με τα ίδια μου τα μάτια - και έρχονται το βράδυ στον Πειραιά, καταλαβαίνετε ότι αυτό είναι κάτι που ανακυκλώνει συνεχώς το πρόβλημα. Γιατί; Διότι η ερώτηση ήταν για τον σχεδιασμό. Ξέρουμε ότι στις περιοχές, όπου είχε υπάρξει στην αρχή μια ερώτηση σχετικά με το αν και εφόσον θα δημιουργηθεί κάποιος καταυλισμός, έχει παγώσει το σχέδιο, γιατί δεν ξέρουμε αυτή τη στιγμή πού και με ποιους όρους θα δημιουργηθούν οι νέοι καταυλισμοί. Και όταν μιλάμε για καταυλισμούς, κύριε Υπουργέ, θέλουμε να λύσουμε το πρόβλημα μόνο για την περίοδο του καλοκαιριού, που έχουμε μπροστά μας, για να έχουμε σκηνές; Διότι καταλαβαίνετε ότι επειδή μιλάμε για τα ίδια πράγματα, δεν θα φτιάξετε παντού χώρους φιλοξενίας, όπως στη Μυρσίνη, που ήταν έτοιμος. Οι υπόλοιποι χώροι, αυτοί τουλάχιστον οι οποίοι φτιάχνονται - αν εξαιρέσετε το Σκαραμαγκά - είναι με σκηνές και χωρίς να υπάρχουν ακόμα οι βασικές προϋποθέσεις υγειονομικής περίθαλψης ή ακόμα και προστασίας της δημόσιας υγείας. Στο Ελληνικό πολλοί μιλούν για περιστατικά ψώρας και ελονοσίας, όπως και στον Πειραιά. Και αυτοί που μιλούν γι' αυτά δεν είναι ούτε άσχετοι ούτε πολιτικοί, αλλά γιατροί. Επομένως καταλαβαίνετε ότι αυτό το οποίο έχουμε και μάλιστα σε μια περιοχή, όπου τα πράγματα συνεχώς επιδεινώνονται, νομίζω ότι δεν είναι ζήτημα καθυστέρησης και ζήτημα μόνο κακής πολιτικής. Κύριε Υπουργέ, νομίζω ότι η κατάσταση έχει ξεπεράσει τις δυνατότητες και τις ικανότητες αυτής της Κυβέρνησης. Θα κλείσω με ένα ερώτημα, το οποίο νομίζω ότι θα πρέπει να δείτε. Από την ψήφιση του ν.4332/2015 έχουμε μια σειρά από ρυθμίσεις για την ιθαγένεια που πρέπει να αποδοθεί στους αλλοδαπούς δεύτερης γενιάς. Μέχρι σήμερα αυτό το οποίο παρατηρούμε - και έχουμε ζητήσει τα σχετικά στοιχεία από το Υπουργείο - είναι η απογοητευτική εξέλιξη της διαδικασίας. Πέρα από το γεγονός ότι το παράβολο μπορεί να είναι 100 ευρώ, το κόστος της πρόσβασης, που μπορεί να έχει ένας υπήκοος τρίτης χώρας, για να έχει την ελληνική ιθαγένεια, μπορεί να ξεπεράσει σήμερα τα 2.000 ευρώ, όταν του ζητάτε να πάει πίσω στην πατρίδα του και να φέρει τα δικαιολογητικά. Ανάλογη είναι και η ακολουθούμενη διαδικασία για την προσκόμιση των πάσης φύσεως αποδεικτικών, η οποία βρίσκεται σε τελείως άλλη εποχή. Είναι διοικητικά παγωμένη στο Υπουργείο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε μερικά δευτερόλεπτα. Η ερώτησή μου, όσον αφορά αυτό, ήταν ότι από την αρχή έχουμε αυξανόμενες διαμαρτυρίες των ενδιαφερομένων, ενώ μέχρι σήμερα δεν υπάρχει καμμία ανακοίνωση για τη διοικητική διευθέτηση αυτού του ζητήματος. Νομίζω ότι πάνω στο προσφυγικό πάμε να δημιουργήσουμε και ένα ζήτημα κορεσμού του αριθμού των ανθρώπων, οι οποίοι θέλουν και μπορούν να πάρουν την ελληνική ιθαγένεια. Υπάρχει η διαδικασία, υπάρχει η νομοθετική ρύθμιση, η νομοθετική πρόβλεψη και δεν υπάρχουν οι υπηρεσίες για να υποδεχθούν και να διαχειριστούν αυτά τα αιτήματα. Σας ευχαριστώ πολύ.
Ευχαριστούμε, κύριε συνάδελφε. Ορίστε, κύριε Υπουργέ, έχετε τον λόγο για να δευτερολογήσετε.
Κύριε Παπαθεοδώρου, όσον αφορά στο τελευταίο ζήτημα και για να μη φύγει έτσι πάνω στα άλλα, αποδεχόμενος ελλείψεις που έχω ακόμα σε ζητήματα,, που αφορούν την πολιτική για όλα αυτά τα πράγματα που γίνονται σε ήρεμες συνθήκες, θα ήθελα να σας πω ότι έχουμε χίλιες εννιακόσιες είκοσι δύο αποφάσεις για την κτήση της ελληνικής ιθαγένειας. Δεν υπάρχει ζήτημα περαιτέρω απλοποίησης των διαδικασιών και προσπαθούμε να γίνει έτσι ώστε να υλοποιηθεί αυτό που ζητάτε, μάλλον να γίνονται αποκεντρωμένα, ώστε να μειώνονται τα έξοδα. Δεν ξέρω πόσο σας καλύπτει αυτό το πράγμα, αυτό είναι όμως που εγώ μπορώ να σας πω αυτή τη στιγμή. Θέλω πάλι να έρθω στο προσφυγικό. Μας αδικείτε. Δεν περιγράφουμε την κατάσταση, παρεμβαίνουμε στην κατάσταση. Δεν είναι παραγραφή. Σαράντα πέντε μέρες, κύριε Παπαθεοδώρου, τριάντα πέντε plus χιλιάδες θέσεις. Στις επόμενες είκοσι μέρες άλλες είκοσι χιλιάδες θέσεις. Δύο χιλιάδες, δυόμισι χιλιάδες είναι τα σπιτάκια. Οι σκηνές είναι σκηνές πολικού ψύχους, που τις έχουμε πάρει από το εξωτερικό, και έχουμε συγχρόνως και άλλες πεντακόσιες σκηνές, οι οποίες είναι άθλιες και που ετοιμαζόμαστε να τις αλλάξουμε. Είναι μεγάλος πόλεμος, κύριε Παπαθεοδώρου. Είναι πολύ μεγάλος πόλεμος. Κινητοποιείται ο Στρατός, κινητοποιούνται μηχανικοί, κινητοποιείται η Αστυνομία. Είναι πάρα πολύ δύσκολο. Εγώ είμαι από αυτούς που αναλαμβάνουν ευθύνη και πρέπει να λέω στη Βουλή ότι έπρεπε να είναι από πιο πριν έτοιμα. Αλλά θέλω να το καταλάβετε, έχετε υπάρξει σε κυβερνήσεις, έχετε υπάρξει στον κρατικό μηχανισμό πολύ πριν από εμένα: Σαράντα πέντε μέρες ή σαράντα δύο - δεν θυμάμαι ακριβώς - τριάντα πέντε χιλιάδες θέσεις, οι οποίες βελτιώνονται συνέχεια. Τις επόμενες είκοσι μέρες, άλλες είκοσι χιλιάδες θέσεις. Γίνεται μια τεράστια προσπάθεια. Θα τα καταφέρουμε. Ένα μεγάλο μέρος της κριτικής σας μπορεί να έχει σωστές αιχμές μέσα, συνολικά όμως νομίζω ότι υπάρχει αυτή η αδικία. Δεν περιγράφουμε μια κατάσταση, παρεμβαίνουμε. Προσπαθούμε πολύ σκληρά να την αλλάξουμε, θα τα καταφέρουμε και ξέρω ότι και εσείς τότε - όχι τότε μόνο, αλλά και τώρα βοηθάτε - θα βοηθήσετε.
Σας ευχαριστώ. Και μετά από αυτή την ερώτηση, προχωρούμε στην πρώτη με αριθμό 773/11-4-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εξαίρεση του Δήμου Βόλου από το Πρόγραμμα Κοινωφελούς Εργασίας. Στην επίκαιρη ερώτηση θα απαντήσει η Αναπληρώτρια Υπουργός κ. Αντωνοπούλου. Ορίστε, κύριε Μπουκώρο, έχετε τον λόγο.
Ευχαριστώ, κύριε Πρόεδρε. Κύρια Υπουργέ, αρχικά θα ήθελα να σας μεταφέρω το κλίμα έντονης αντίδρασης και το αίσθημα αδικίας, το οποίο καταγράφεται στην κοινωνία του Βόλου μετά την απόφασή σας να εξαιρέσετε τον Δήμο Βόλου από το πρόγραμμα κοινωφελούς εργασίας. Αντιληφθήκαμε όλοι από δημοσιεύματα στον Τύπο και από τις αντιδράσεις, όχι μόνο Βουλευτών της Αντιπολίτευσης αλλά και κυβερνητικών Βουλευτών ότι η επιλογή των πενήντα ενός ΟΤΑ, που εντάσσονται στο πρόγραμμα κοινωφελούς εργασίας, βασίστηκε τελικά σε στοιχεία του 2011, χρονιά γενικής απογραφής, η οποία πράγματι προσφέρει πληθώρα στοιχείων. Δεν έχω καμμία πρόθεση, κυρία Υπουργέ, να αμφισβητήσω τη μεθοδολογία με την οποία οδηγηθήκατε στην επιλογή των πενήντα ενός δήμων. Εκείνο για το οποίο σας ασκούμε κριτική και με το οποίο διαφωνούμε είναι ότι πιθανότατα δεν επικαιροποιήσατε αυτά τα στοιχεία, γιατί ο Βόλος τον τελευταίο χρόνο έχει βρεθεί σε μια πολύ δύσκολη κατάσταση με δραματική αύξηση της ανεργίας. Αυτό το αποδεικνύουν και τα στοιχεία του ΟΑΕΔ. Οι εγγεγραμμένοι άνεργοι του Δήμου Βόλου στον ΟΑΕΔ στα τέλη του 2014 ήταν έντεκα χιλιάδες τετρακόσιοι οκτώ. Στα τέλη του 2015 οι εγγεγραμμένοι άνεργοι του Δήμου Βόλου ήταν γύρω στις δεκαέξι χιλιάδες. Μιλάμε, δηλαδή, για μια μεσοσταθμική αύξηση, για την ακρίβεια δεκαέξι χιλιάδες τετρακόσιοι οκτώ, για μια αύξηση της τάξης του 40% σε μία και μόνη χρονιά. Δεν μπορούμε να κατανοήσουμε πώς όταν η Κυβέρνηση ΣΥΡΙΖΑ λέει ότι αυτή τη χρονιά η ανεργία πανελλαδικά μειώθηκε μια ποσοστιαία μονάδα και σημαντικό. Στον Βόλο, σύμφωνα με τα στοιχεία του ΟΑΕΔ, έχουμε αύξηση των εγγεγραμμένων ανέργων της τάξεως του 40% και από αυτούς έξι με επτά χιλιάδες τα έτη 2014 και 2015 είναι μακροχρόνια άνεργοι, δηλαδή άνεργοι πάνω από δώδεκα μήνες. Εξαιρείται, λοιπόν, μια τέτοια περιοχή και εντάσσονται πενήντα ένας άλλοι δήμοι. Επίσης, κυρία Υπουργέ, πράγμα το οποίο είμαι σίγουρος ότι γνωρίζετε, θέλω να σας επισημάνω ότι τα χρόνια της κρίσης, από το 2010 μέχρι το 2014, ενώ η ανεργία σε ολόκληρη τη χώρα αυξήθηκε μεσοσταθμικά 17,8%, στον Δήμο Βόλου η αύξηση της ανεργίας όλα αυτά τα χρόνια ήταν 27,8%, δηλαδή δέκα ποσοστιαίες μονάδες παραπάνω. Με ποια, λοιπόν, στοιχεία - και εφόσον αυτά αμφισβητήθηκαν ακόμα και από κυβερνητικούς Βουλευτές - και για ποιους λόγους δεν δημοσιοποιήσατε τις παραμέτρους εκείνες, οι οποίες σας οδήγησαν στην επιλογή των δήμων; Σε καμμία περίπτωση, κυρία Αντωνοπούλου, δεν υποστηρίζουμε εμείς ότι αυτά τα προγράμματα πρέπει να έρχονται για να καλύψουν τις ανάγκες των δήμων. Όταν μιλάμε, όμως, για μια πόλη δεκαέξι χιλιάδων εγγεγραμμένων ανέργων, από τους οποίους οι επτά χιλιάδες, περίπου, είναι μακροχρόνιοι άνεργοι, πιστεύουμε ότι έπρεπε να συμπεριληφθεί τη θέση του σε αυτό το πρόγραμμα ο συγκεκριμένος δήμος. Στη δευτερολογία μου θα παραθέσω κι άλλα στοιχεία. Ευχαριστώ.
Ευχαριστούμε κι εμείς. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Να ξεκινήσω λέγοντας ότι δεν έχουμε αποκλείσει κανέναν δήμο. Όλοι οι δήμοι - όπως έχω επανειλημμένα πει και δημιουργείται η απορία γιατί εμμένουμε να χρησιμοποιούμε τα ίδια επιχειρήματα, τα οποία δεν ισχύουν - θα ενταχθούν εντός του 2016. Ένα πρόγραμμα είναι πιλοτικό, ακριβώς γιατί βάζουμε κάποια κριτήρια, τα οποία θα σας καταθέσω. Αρνούμαι να αποδεχτώ ότι δεν υπάρχουν κριτήρια, τα οποία επιλέξανε. Είναι ενιαία τα κριτήρια, δεν έχει μπει ανθρώπινο χέρι στα κριτήρια. Είναι οριζόντια και ενιαία για όλους τους δήμους. Να πω, λοιπόν, δύο πράγματα για να τα ξεκαθαρίσουμε. Το πρώτο είναι ότι οι όλοι δήμοι εντάσσονται. Την πρόσκληση για τους δεκαεπτά πρώτους δήμους την ξεκινάμε τον Μάιο. Στη συνέχεια θα ενταχθούν οι τριάντα τέσσερις αμέσως μετά, δηλαδή μέχρι τον Σεπτέμβριο, θα έχουν ενταχθεί όλοι οι δήμοι. Προς τι όλη αυτή η σκόνη που έχει σηκωθεί, δεν έχει γίνει κατανοητό από εμένα, αλλά, εν πάση περιπτώσει, να συνεχίσω με το δεύτερο σημείο που θέλω να αναπτύξω. Το δεύτερο σημείο έχει να κάνει με τα κριτήρια. Τα κριτήρια είναι τρία, να το ξεκαθαρίσουμε. Το πρώτο κριτήριο είναι τι ίσχυε το 2011, γιατί βρισκόμαστε όχι μόνο στον χρόνο απογραφής αλλά έναν χρόνο μετά το πρώτο μνημόνιο και τρία χρόνια μετά από την κρίση του 2008 που έπιασε όλο τον κόσμο και την Ευρώπη. Βλέπουμε, λοιπόν, ότι έχει τοπικό αποτύπωμα αυτή η διαφοροποίηση το 2011. Το 2011, είναι ο μόνος χρόνος που μπορούμε να πούμε ότι έχουμε τα πλέον έγκυρα στοιχεία όσον αφορά το ποσοστό ανεργίας. Τα υπόλοιπα στοιχεία που έχουμε αφορούν πόσοι εγγράφονται αλλά δεν ξέρουμε ποτέ το ποσοστό ανεργίας στον δήμο, διότι δεν υπάρχουν τα στοιχεία από εκεί και πέρα, δηλαδή δεν υπάρχουν οι εργαζόμενοι και οι άνεργοι, στοιχεία που χρησιμοποιούνται στον παρονομαστή, όταν βγάζουμε το ποσοστό ανεργίας. Όμως τι έχουμε από τον ΟΑΕΔ; Έχουμε αυτό ακριβώς που είπατε κι εσείς πριν, την καταγραφή όλων των ανέργων, τον απόλυτο αριθμό, και την συμμετοχή σε αυτούς τους ανέργους των μακροχρόνια ανέργων. Άρα μπορούμε να βγάζουμε αυτό το ποσοστό. Ερχόμαστε, λοιπόν, και κοιτάμε και το 2011 και το 2015 το ποσοστό των μακροχρόνια ανέργων, το δεύτερο κριτήριο μας δηλαδή, και το τρίτο κριτήριο, είναι η αυξητική τάση των μακροχρόνια ανέργων από το 2011 έως το 2013. Κοιτάζοντας αυτά τα στοιχεία για τη χώρα, λέμε ποιοι είναι οι πιο ευάλωτοι δήμοι και παίρνουμε τον μέσο όρο στη χώρα για αυτά τα τρία που ανέφερα, λέμε συν 3% και πιάνουμε μετά τους δήμους οι οποίοι βρίσκονται πάνω από αυτό το όριο. Για τον δικό σας δήμο στον οποίο αναφερθήκατε και ο οποίος επαναλαμβάνω εντάσσεται τον Σεπτέμβριο, αυτά τα στοιχεία που έχουμε μας αποδεικνύουν ότι δεν μπορούσε να ενταχθεί. Η βαθμολογία δεν του επέτρεπε να ενταχθεί. Το στατιστικό πρόγραμμα μας είπε ότι αυτός ο Δήμος δεν πληροί το συν τρία και πάνω σε αυτά τα τρία κριτήρια, στα δύο πρώτα και μετά στο τρίτο που βάζουμε. Έτσι, λοιπόν, θέλω να σας πω και να σας διαβεβαιώσω ότι δεδομένου ότι όλοι οι δήμοι εντάσσονται, ο λόγος που κάναμε ένα πιλοτικό πρόγραμμα είναι ο εξής. Το πρόγραμμα αυτό αλλάζει. Δεν είναι πεντάμηνο αλλά είναι οκτάμηνο. Το κερδίσαμε με μεγάλο κόπο. Το δεύτερο που αλλάζει, είναι ότι την πέμπτη μέρα έχουμε αναβάθμιση προσόντων, ψηφιακών δεξιοτήτων συγκεκριμένα, και σεμινάρια που θα παρακολουθούν οι άνεργοι που έχουν ενταχθεί πάνω στην επιχειρηματικότητα, στο επιχειρείν δηλαδή, και στην κοινωνική επιχειρηματικότητα. Για να δούμε, λοιπόν, πώς ο ΟΑΕΔ και οι δήμοι θα μπορέσουν να συνεργαστούν, πώς ηλεκτρονικά θα μαζεύουμε τα απαραίτητα στοιχεία, έπρεπε αυτό να το δοκιμάσουμε πειραματικά σε κάποιους δήμους. Βγάζοντας τα συμπεράσματα από αυτούς τους πιλοτικούς δήμους, στη συνέχεια ερχόμαστε και εφαρμόζουμε αυτή τη νέα γενιά προγραμμάτων σε όλους τους δήμους. Άρα ό,τι στοιχεία και να μου καταθέσετε, θα σας πω ότι υπάρχουν αντίστοιχα στοιχεία σε άλλους δήμους και ότι οριζόντια και ενιαία χρησιμοποιήθηκαν αυτές οι τρεις παράμετροι που χρησιμοποιήσαμε και βάσει αυτών βαδίζουμε. Ευχαριστώ.
Κι εγώ σας ευχαριστώ. Κύριε Μπουκώρο, έχετε και πάλι τον λόγο.
Κυρία Υπουργέ, περιμένω τα στοιχεία που υποσχεθήκατε ότι θα μου γνωστοποιήσετε. Επισημαίνω, όμως, ότι από τη στιγμή που η επιλογή σας δέχθηκε τέτοιου είδους αμφισβήτηση ακόμα και από κυβερνητικούς Βουλευτές, θα έπρεπε να έχετε δημοσιοποιήσει αυτά τα στοιχεία, για να κατακαθίσει και ο θόρυβος. Από εκεί και πέρα, ξέρετε, η ερώτηση που σας έκανα, δεν είναι γι' αυτά που θα κάνετε αλλά γι' αυτά που μέχρι σήμερα κάνετε, για το γεγονός δηλαδή ότι εξαιρέθηκε ο Δήμος Βόλου και γι' αυτό θέλω μια απάντηση. Μου είπατε ότι τα στοιχεία συνηγορούν στην απόφασή σας αυτή. Θα θέλαμε κι εμείς, λοιπόν, να πεισθούμε, μέσω των στοιχείων, ότι, πράγματι, έτσι είναι. Αποδεχθήκατε ότι τον κυρίαρχο ρόλο έπαιξαν τα στοιχεία του 2011. Δεν θεωρείτε, όμως, κυρία Υπουργέ, ότι είναι πολύ μακρινά πλέον αυτά τα στοιχεία; Βρισκόμαστε στο 2016, λόγω της κρίσης διανύουμε εποχές εξαιρετικά πυκνού χρόνου και η επόμενη γενική απογραφή δεν απέχει περισσότερο. Δηλαδή, η απογραφή του 2021 απέχει από το 2016 όσο και η απογραφή του 2011. Βεβαίως αναφερθήκατε και σε δύο ακόμη στοιχεία. Πολύ φοβάμαι, κυρία Υπουργέ, ότι δεν λάβατε υπ' όψιν σας κάποιες τελευταίες εξελίξεις στο Δήμο Βόλου και, πραγματικά, το κύμα αποβιομηχάνισης που έζησε την τελευταία χρονιά. Το 2015 και τους πρώτους μήνες του 2016- ήταν πρωτοφανές στην περιοχή μας - δύο μεγάλες βιομηχανίες ανέστειλαν τη λειτουργία τους. Η «COCA COLA» μεταφέρθηκε στο Σχηματάρι - βιομηχανία που απασχολούσε εκατοντάδες εργαζόμενους - ο «ΙΜΑΝΤΑΣ» έπαυσε τη λειτουργία του - άλλες τρεις εκατοντάδες εργαζόμενοι - η «ΒΙΣ» περιέκοψε την παραγωγή της στη μία πτέρυγα, το αεροδρόμιο της Αγχιάλου που έδινε πολλές εποχικές θέσεις εργασίας στον τοπικό τουρισμό σταμάτησε το 2015 τις γραμμές εξωτερικού, που έφερναν δεκάδες χιλιάδες τουρίστες. Δεν ξέρω κατά πόσο οι υπηρεσίες του Υπουργείου σας έχουν συμπεριλάβει όλα αυτά τα στοιχεία. Είπαμε ότι με ανυπομονησία περιμένουμε να μας δώσετε τα στοιχεία για το πώς έγινε η επιλογή. Κάτι που έχει μια πολιτική διάσταση, κυρία Υπουργέ. Στις 12: 00 το μεσημέρι της 8ης Απριλίου, είχε προγραμματιστεί μια σύσκεψη υπό την προεδρεία του Υπουργού Συντονισμού Κυβερνητικού Έργου, του κ. Φλαμπουράρη, και με τη συμμετοχή των τριών κυβερνητικών Βουλευτών Μαγνησίας του ΣΥΡΙΖΑ, προκειμένου να συζητηθεί το θέμα και να αναζητηθεί η πιθανότητα μιας λύσης. Μία ώρα νωρίτερα, το γραφείο σας εξέδωσε ένα δελτίο Τύπου, το οποίο μιλούσε για «πιέσεις» κι ότι «τίποτα δεν πρόκειται να αλλάξει» κι εκθέσατε κατ' αυτόν τον τρόπο τόσο τους συναδέλφους μου Βουλευτές όσο και τον Υπουργό που είχε προκαλέσει τη σύσκεψη. Θέλω να σας θυμίσω, επίσης, ότι ο προϊστάμενος Υπουργός σας, ο κ. Κατρούγκαλος, αμέσως μετά την ανακοίνωση της πρώτης ομάδας των ΟΤΑ που θα συμμετείχαν στο πρόγραμμα, είχε πει ότι πρέπει να ξαναδούμε το θέμα και εν πάση περιπτώσει είχε αφήσει να εννοηθεί - απευθυνόμενος μέσω των Βουλευτών Μαγνησίας προς την κοινωνία της Μαγνησίας - ότι υπάρχει κάποια πιθανότητα επανόρθωσης. Εγώ δεν έχω λόγο να αμφισβητήσω ότι θα ενταχθεί ο Βόλος τον Σεπτέμβριο. Για εσάς μπορεί να είναι ένα μικρό χρονικό διάστημα αλλά για τους μακροχρόνια ανέργους του Βόλου - που δεν ζητούν χάρη, ούτε ελεημοσύνη - είναι ένα μεγάλο διάστημα, να περιμένουν ακόμα ένα εξάμηνο και να χάνουν την ευκαιρία μιας έστω οκτάμηνης απασχόλησης. Σας ευχαριστώ.
Ευχαριστώ. Τον λόγο έχει η κ. Αντωνοπούλου και πάλι.
Ακούστε με. Τους μακροχρόνια ανέργους ξέρετε ποιοι τους δημιούργησαν. Εσείς τους δημιουργήσατε.
Ήταν 40% στο Βόλο το 2015.
Ακούστε με σας παρακαλώ και μη διακόπτετε. Ακούστε μας. Ερχόσαστε για άλλη μία φορά να δημαγωγήσετε, να παραπλανήσετε και να πείτε στον κόσμο τελικά τι; Ότι εσείς ενδιαφερόσαστε για τους ανέργους, ενώ εμείς δεν ενδιαφερόμαστε και μπορούμε πολύ εύκολα να βγάζουμε αποφάσεις που αποκλείουν κάποιους, που επιτρέπουν σε κάποιους άλλους να μπαίνουν σε αυτό το πρόγραμμα. Οι πολιτικές πιέσεις που δεχόσαστε είναι κατανοητές. Εμείς, όμως, και σε τοπικό και σε οποιοδήποτε άλλο επίπεδο, λέμε το εξής: Ενιαία κριτήρια για όλους! Δεν έχει κανένας το δικαίωμα να κάνει εξαιρέσεις, διότι ασκούνται πιέσεις και να πω το εξής. Όπως ο Βόλος, έτσι και άλλοι δήμοι, έτσι και άλλοι Βουλευτές ήθελαν να δουν τους δικούς τους δήμους να εντάσσονται. Η απάντηση είναι ότι θα υπάρχει ο προγραμματισμός. Πιστέψτε μας, εμπιστευθείτε μας. Εμείς δουλεύουμε εντατικά. Εμείς είμαστε αυτοί, που κοιτάμε πώς θα σώσουμε το 1 ευρώ για να υπερασπιστούμε τους ανέργους και να μην ξοδεύονται άδικα αυτά τα χρήματα και το έχουμε ήδη αποδείξει αυτό. Άρα έχω να σας πω το εξής κλείνοντας. Πέρα από τα στοιχεία που θα τα καταθέσω για άλλη μία φορά, υπάρχει δελτίο Τύπου, όπου τα στοιχεία έχουν ανακοινωθεί. Εάν δεν είστε ενήμερος, μπορούμε να σας τα ξαναστείλουμε. Από εκεί και πέρα να πω για να ολοκληρώσω ότι όσο και να πιεζόμαστε, εμείς θα προχωρήσουμε σταθερά με τα βήματα αυτά που κάνουμε, ώστε να μην υπάρχουν οι αδικίες που υπήρχαν στο παρελθόν σε όλους αυτούς τους προγραμματισμούς για την υπεράσπιση και την υποστήριξη των ανέργων. Εδώ είμαστε και σε ένα εύλογο χρονικό διάστημα θα κριθεί το τι έχουμε κάνει. Κερδίσαμε το να έχουμε ακόμα κοινωφελή εργασία. Από την πρώτη μέρα που παραλάβαμε, η Ευρωπαϊκή Επιτροπή και οι υπηρεσίες μας είπαν ότι με τον προγραμματισμό που υπήρχε πάνω σε αυτό το πρόγραμμα από την προηγούμενη κυβέρνηση, θα ήταν η τελευταία φορά που θα ίσχυε. Εμείς πετύχαμε όχι μόνο να διατηρήσουμε αυτό σαν πρόγραμμα και σαν παρέμβαση για την υποστήριξη των ανέργων αλλά να περάσουμε από τους πέντε μήνες, στους οχτώ μήνες. Επιπλέον μπορέσαμε να εντάξουμε εκείνες τις δράσεις που είναι συνολικά υποστηρικτικές, όπως συμβουλευτική, αναβάθμιση προσόντων. Αυτή τη στιγμή υπάρχουν πάρα πολλοί δήμοι, οι οποίοι λένε ότι έπρεπε να γίνει ότι έπρεπε να σταματήσει αυτό το πανηγύρι, το ότι καλύπταμε πάγιες και μόνιμες θέσεις. Οι προηγούμενοι δεν ήθελαν να το αγγίξουν, γιατί θα υπήρχαν αντιδράσεις σε τοπικό επίπεδο. Κατανοούμε και το εξής. Όταν εμείς φέρνουμε ισονομία και ενιαία κριτήρια, κάποιοι θα θιχτούν. Θα μάθουμε, όμως, να βαδίζουμε μαζί, για να μπορέσουμε να βοηθήσουμε τη χώρα μας, την πατρίδα μας να βγει από αυτό το αδιέξοδο, που έκανε την ανεργία από το 7% να πάει στο 27%. Εδώ, λοιπόν, είμαστε και θα τα ξαναπούμε.
Πάντως στον Βόλο δεν μειώθηκε. Αυξήθηκε.
Ευχαριστώ. Θα έχουμε μία μικρή διακοπή, γιατί λόγω κυκλοφοριακής συμφόρησης η Υπουργός βρίσκεται εκτός Βουλής. Σε λίγα λεπτά θα είναι εδώ.
Συνεχίζεται η συνεδρίαση. Θα συζητηθεί η δεύτερη με αριθμό 783/12-4-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων εξασφάλισης δωρεάν και ποιοτικής σίτισης και στέγασης των φοιτητών που σπουδάζουν στα παραρτήματα του Πανεπιστημίου Πατρών στο Αγρίνιο. Θα απαντήσει η Αναπληρώτρια Υπουργός, κ. Αθανασία Αναγνωστοπούλου. Κύριε Μωραΐτη, έχετε τον λόγο.
Ευχαριστώ, κύριε Πρόεδρε. Κυρία Υπουργέ, και οι φοιτητές στην πόλη του Αγρινίου, όπως και στην υπόλοιπη χώρα, αντιμετωπίζουν τεράστια προβλήματα σε ό,τι αφορά τη σίτιση και τη στέγαση τους, που είναι αποτέλεσμα των περικοπών, του στραγγαλισμού των προϋπολογισμών στα πανεπιστήμια και στα ΤΕΙ της χώρας. Αυτή η κατάσταση δυσκολεύει παιδιά των λαϊκών στρωμάτων, να ολοκληρώσουν τις σπουδές τους. Είναι δυσβάσταχτο το κόστος για τις εργατικές οικογένειες. Δεν μπορούν να ανταποκριθούν στα ενοίκια των 200, των 300 ευρώ και ιδιαίτερα στην πόλη του Αγρινίου όπου το σύνολο των φοιτητών διαμένουν σε ενοικιαζόμενα δωμάτια, γιατί δεν υπάρχει ούτε ένα δωμάτιο φοιτητικής εστίας. Όλα αυτά τα έξοδα έρχονται να προστεθούν στην πληρωμή συγγραμμάτων, υλικών εξοπλισμού για την παρακολούθηση μαθημάτων και εργαστηρίων. Βέβαια στο παράρτημα των Πατρών στο Αγρίνιο υπάρχει τεράστιο πρόβλημα σε ό,τι αφορά και τη σίτιση. Δίνεται κάρτα σίτισης - προφανώς το ίδιο συμβαίνει και στην υπόλοιπη χώρα - με εισοδηματικά κριτήρια και την ευθύνη αυτή την έχει παραχωρήσει το πανεπιστήμιο σε ιδιώτη. Βέβαια έχουμε τεράστια προβλήματα γιατί έχουμε φαγητά - από μαρτυρία των ίδιων των φοιτητών - κακής ποιότητας και μικρές μερίδες. Το αίτημα του φοιτητικού κινήματος είναι επίκαιρο όσο ποτέ. Το αίτημά τους είναι ότι πρέπει να υπάρχει σίτιση δωρεάν σε όλους ανεξαρτήτως, χωρίς οικονομικά κριτήρια και, επίσης, να υπάρχει επαρκής χρηματοδότηση, ώστε να εξασφαλιστεί αυτή η καλή ποιότητα του φαγητού. Το ερώτημά μας - και των ίδιων των σπουδαστών, των φοιτητών - είναι. Θα υπάρξουν άμεσα κονδύλια από τον κρατικό προϋπολογισμό, για να λυθεί αυτό το τεράστιο πρόβλημα της σίτισης και της στέγασης; Στη δευτερολογία μου θα αναφερθώ σε ό,τι αφορά τη στέγαση. Πρέπει να βρεθούν και στην πόλη του Αγρινίου αλλά και σε άλλες πόλεις της χώρας χώροι φοιτητικών εστιών, όπου εκεί θα στεγάζονται τα παιδιά των λαϊκών οικογενειών. Γιατί, δυστυχώς, κυρία Υπουργέ, και πρέπει να το γνωρίζετε, παιδιά λαϊκών οικογενειών αντιμετωπίζουν τεράστια προβλήματα, μέχρι ακόμα - ακόμα επιστρέφουν ξανά στα σπίτια τους και δεν μπορούν να σπουδάσουν κάτω απ' αυτό το δυσβάσταχτο κόστος. Περιμένουμε απάντηση συγκεκριμένη σε ό,τι αφορά αυτά τα δύο συγκεκριμένα αιτήματα.
Ευχαριστώ. Τον λόγο έχει η κυρία Υπουργός.
Συγγνώμη, κατ' αρχάς για την καθυστέρηση. Ξέρετε ότι είμαι συνεπής στον κοινοβουλευτικό έλεγχο αλλά η κίνηση δεν επιτρέπει πάντα να υπολογίζει κάποιος σωστά. Θέλω να ξεκινήσω, λέγοντας στον αγαπητό συνάδελφο ότι με τα τμήματα Αγρινίου υπάρχει ένα χρονίζον πρόβλημα. Από αλλαγές που έγιναν, τα συγκεκριμένα τμήματα ανήκαν κατ' αρχάς στο Πανεπιστήμιο Ιωαννίνων, στη συνέχεια έγινε ένα Πανεπιστήμιο Δυτικής Ελλάδας, το οποίο με το σχέδιο «ΑΘΗΝΑ» καταργήθηκε και τα τρία τμήματα έμειναν στο Αγρίνιο, ενταγμένα βέβαια στο Πανεπιστήμιο Πατρών. Αυτό το λέω, γιατί δημιουργήθηκαν πολλά προβλήματα, προβλήματα που μας κληρονομήθηκαν σε σχέση και με τη σίτιση και με τη στέγαση. Δεν υπήρχε ένα πλαίσιο σταθερό σε σχέση με αυτά τα τρία τμήματα. Θέλω να πω γενικώς, για να μη δημιουργείται και εικόνα κινδυνολογίας ότι δεν έχουν περικοπεί καθόλου τα χρήματα στον προϋπολογισμό. Δηλαδή, ενώ έχουμε περικοπές για τα λειτουργικά έξοδα των Ιδρυμάτων, δεν έχουμε καμμία περικοπή στη σίτιση και στη στέγαση. Σε ό,τι αφορά τη σίτιση, σε όλους τους φοιτητές υπάρχει εισοδηματικό κριτήριο, το οποίο θεωρώ - και πιστεύω ότι συμφωνείτε και εσείς - είναι πάρα πολύ υψηλό. Είναι 45.000 ευρώ, προσαυξανόμενο κατά 5.000 ευρώ μετά από το πρώτο παιδί. Σχεδόν, λοιπόν, όλοι οι φοιτητές σιτίζονται σε μια Ελλάδα που το ετήσιο εισόδημα στις 45.000 ευρώ δεν είναι και πάρα πολύ συνηθισμένο. Άρα, λοιπόν, υπάρχει ένα εστιατόριο και εκεί είναι θέμα του Πανεπιστημίου Πατρών, όπως καταλαβαίνετε αλλά αυτό είναι μια άλλη συζήτηση. Εμείς ήδη από τη στιγμή που αναλάβαμε μελετούμε θέμα λειτουργίας όλων των φοιτητικών εστιατορίων στο πλαίσιο της κοινωνικής οικονομίας αλλά γι' αυτό πρέπει να κάνουμε ένα συγκεκριμένο πλαίσιο για να μπορέσουμε να το εφαρμόσουμε. Σε ό,τι αφορά τη στέγαση, γι' αυτό αναφέρθηκα πριν στα προβλήματα αυτών των τριών τμημάτων λόγω του ότι πότε ήταν στο ένα πανεπιστήμιο και πότε στο άλλο και έτσι δεν έχουν δημιουργηθεί οι υποδομές για φοιτητική εστία. Αυτό που συζητάμε τώρα είναι η ενοικίαση ενός ξενοδοχείου. Παρ' όλα αυτά, επίσης, το επίδομα, το οποίο φτάνει σε προϋπολογισμό για τους φοιτητές ανά τη χώρα σε 47 εκατομμύρια, που επίσης δεν μειώθηκε, είναι για επίδομα ενοικίασης δωματίου ή σπιτιού για τους φοιτητές. Δεν είναι πολλά αλλά είναι ένα βοήθημα 1.000 ευρώ και προς αυτήν την κατεύθυνση είμαστε. Αυτό που θέλω να τονίσω - και θα το πω και στη δευτερολογία μου - είναι ότι έχουμε πάρει μέριμνα για φοιτητικές εστίες, για να δημιουργηθούν εκεί που πρέπει να δημιουργηθούν, όπου έχουμε ανάγκες αλλά χρειάζονται μελέτες και από τα ίδια τα πανεπιστήμια γι' αυτό το θέμα. Ευχαριστώ.
Κύριε Μωραΐτη έχετε τον λόγο.
Κυρία Υπουργέ, σας διαψεύδουν οι ίδιοι οι φοιτητές. Μιλούν συγκεκριμένα. Λένε για το συγκεκριμένο εστιατόριο ότι το φαγητό που παρέχει είναι λίγο σε ποσότητα και πολύ κακό σε ποιότητα. Αυτή είναι η μαρτυρία των φοιτητών. Όμως, θα τα πούμε στη συνέχεια. Αναφέρατε την περιπλάνηση που έχουν οι σχολές του Αγρινίου, από το Πανεπιστήμιο Ιωαννίνων στο Πανεπιστήμιο Πατρών και πάει λέγοντας. Εδώ υπάρχει και ένα άλλο δίκαιο αίτημα των φοιτητών. Στο Τμήμα Διαχείρισης Περιβάλλοντος και Φυσικών Πόρων ξέρετε πολύ καλά ότι αυτήν τη στιγμή είναι σε κινητοποιήσεις - χθες ήταν σε κινητοποίηση στην Πάτρα - διότι υπάρχει υποβάθμιση των σπουδών. Υπάρχει μείωση κατά ένα χρόνο των σπουδών και τους οδηγεί στην ουσία να μην έχουν επαγγελματικά δικαιώματα. Βεβαίως, εμείς λέμε καθαρά ότι αυτή είναι η πολιτική της Ευρωπαϊκής Ένωσης, που υπηρετούν όλες οι κυβερνήσεις και η δική σας Κυβέρνηση. Αντί για δουλειά με δικαιώματα στο αντικείμενο που σπουδάζουν, οι απόφοιτοι συναντούν στη ζωή τους την ανεργία, τη διαρκή περιπλάνηση, την ανασφάλεια. Αντί να ολοκληρώνεται η επιστημονική μόρφωση, αυτή μετατρέπεται σε εφήμερη κατάρτιση, σε άθροισμα δεξιοτήτων, με πτυχία που γίνονται κουρελόχαρτα στην κυριολεξία, γιατί αυτό συμβαίνει. Αντί για αποκλειστικά δωρεάν σπουδές, δυστυχώς αυτές γίνονται εμπόρευμα και φοιτητές και σπουδαστές γίνονται πελάτες, γιατί όλα αυτά τα μετράτε και εσείς, όπως και οι προηγούμενοι αλλά και η ίδια η Ευρωπαϊκή Ένωση σε κόστος. Όλα αυτά γίνονται, γιατί υπάρχει μια συνειδητή υποχρηματοδότηση, ανεξάρτητα από το ότι είπατε ότι δεν υπάρχει μείωση των προϋπολογισμών. Υπάρχει ιδιαίτερα σε ό,τι αφορά τη λειτουργία αυτών των Ιδρυμάτων σοβαρή υποχρηματοδότηση. Και αυτό ανοίγει διάπλατα το δρόμο να εισχωρήσουν ιδιωτικές επιχειρήσεις στον χώρο των σπουδών της έρευνας. Αυτή η κατεύθυνση, όπως το αναφέρατε και εσείς, υπάρχει και με το σχέδιο «ΑΘΗΝΑ». Αυτή η κατάσταση, όπως αναφέρουμε, ιδιαίτερα για το ζήτημα της στέγασης έχει επιπτώσεις στις λαϊκές οικογένειες. Και μην λέτε, κυρία Υπουργέ, ότι υπάρχει επίδομα ενοικίου, γιατί αυτό δεν φτάνει ούτε για το 1/5 των ενοικίων που πληρώνουν οι φοιτητές. Θέλω εδώ να πω ότι ιδιαίτερα στην πόλη του Αγρινίου, υπάρχει μια συγκεκριμένη πρόταση από φορείς του νομού και φορείς της πόλης του Αγρινίου, για το παλαιό νοσοκομείο του Αγρινίου. Είναι πάρα πολύ καλές οι εγκαταστάσεις και θα μπορούσε με έναν καλό σχεδιασμό να παραχωρηθεί αυτό το κτήριο στο Υπουργείο Παιδείας και με λίγα λεφτά - αυτή είναι η γνώμη μας, βέβαια υπάρχουν και θέματα τεχνικά - να στεγάσει εκατοντάδες φοιτητές, εκτός αν έχετε το μυαλό σας να πάρετε τις σχολές από την πόλη του Αγρινίου. Εμείς λέμε καθαρά - και το ξέρουμε πολύ καλά, γιατί έχουμε καθημερινή επαφή με τους φοιτητές - ότι αναγκάζονται και δουλεύουν ταυτόχρονα για να τα βγάλουν πέρα, γιατί η μεγάλη πλειοψηφία, όπως ανέφερα και στην πρωτολογία μου, είναι παιδιά των λαϊκών εργατικών οικογενειών, τα οποία δουλεύουν σε μια κατάσταση εργασιακής ζούγκλας, μεσαίωνα. Ξέρετε πολύ καλά πώς είναι όταν νέοι άνθρωποι αναγκάζονται να δουλεύουν και να σπουδάζουν. Εμείς λέμε ότι πρέπει σήμερα οι φοιτητές, οι σπουδαστές να έχουν στο επίκεντρο της διεκδίκησης του κινήματός τους να παλέψουν για δωρεάν παιδεία που θα υπηρετεί τις λαϊκές ανάγκες και όχι παιδεία η οποία θα παραδίδεται συστηματικά στο μεγάλο κεφάλαιο. Αυτός είναι ο στόχος των φοιτητών, αλλά θα σας παρακαλούσαμε στη δευτερολογία σας να απαντήσετε συγκεκριμένα. Σκέφτεστε να μετατρέψετε σε φοιτητική εστία το παλιό νοσοκομείο του Αγρινίου, που σήμερα είναι ανενεργό και το οποίο είναι ένα πολύ καλό κτήριο; Επίσης, σκέφτεστε να υπάρχει παρέμβαση σε ό,τι αφορά τη σίτιση των φοιτητών; Γιατί σας ξαναλέω ότι και το φαγητό είναι λίγο και η ποιότητα δεν είναι καλή.
Προτού δώσουμε τον λόγο στην κύρια Υπουργό για να απαντήσει, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τέσσερις εκπαιδευτικοί συνοδοί τους από το 4ο Γενικό Λύκειο Ηρακλείου. Παιδιά, παρακολουθείτε τη συνεδρίαση κοινοβουλευτικού ελέγχου και συγκεκριμένα την τελευταία ερώτηση που υποβάλλει ο Βουλευτής κ. Μωραΐτης στην Υπουργό κ. Αναγνωστοπούλου. Δεδομένου ότι έχει ολοκληρωθεί η συνεδρίαση, είστε τυχεροί και άτυχοι. Τυχεροί διότι βλέπετε την ερώτηση αλλά άτυχοι γιατί είναι άδεια η Βουλή, διότι οι Βουλευτές που ερώτησαν έχουν ήδη αποχωρήσει και έχουν πάρει απαντήσεις από άλλους Υπουργούς. Κατά συνέπεια, η Βουλή σάς καλωσορίζει στην τελευταία της ερώτηση, που παρακολουθείτε αυτήν τη στιγμή. [[Χειροκροτήματα απ' όλες τις πτέρυγες της Βουλής]] Η κυρία Υπουργός έχει τον λόγο.
Κύριε συνάδελφε, κατ' αρχάς ο προϋπολογισμός που έχει δοθεί στο Πανεπιστήμιο Πατρών για τη σίτιση είναι 2.110.000 ευρώ, αυτός που ήταν και πέρυσι, ακριβώς ο ίδιος. Το θέμα της σίτισης το διαχειρίζεται το κάθε πανεπιστήμιο. Από τη στιγμή, όμως, που υπάρχουν καταγγελίες για κακό φαγητό και λίγο φαγητό, στη συνάντηση που έχω με τους φοιτητές, με την Πρύτανη του Πανεπιστημίου, με τον Κοσμήτορα ενός από τα τμήματα την Παρασκευή στο Υπουργείο, θα δούμε και αυτό το θέμα. Σε ό,τι αφορά το Νοσοκομείο του Αγρινίου, ποτέ δεν μου ήρθε οτιδήποτε τέτοιο από το Δήμο του Αγρινίου. Ξέρω πάρα πολύ καλά, γιατί είμαι και εγώ σε επαφή με φοιτητές, ότι οι φοιτητές οι ίδιοι το έχουν προτείνει εδώ και καιρό αλλά δεν έχει γίνει καμμία τέτοια κρούση σε εμάς. Εάν υπάρξει, ευχαρίστως - και όχι μόνο ευχαρίστως - να το δούμε και να δούμε πώς γίνεται τεχνικά να λυθεί αυτό το θέμα, πολύ περισσότερο από τη στιγμή που δεν υπάρχει στη σκέψη του Υπουργείου μεταφορά των τμημάτων σε άλλη πόλη - και εννοώ στην Πάτρα. Για το τρίτο θέμα που θίξατε, ότι θέλουμε να ιδιωτικοποιήσουμε τα πανεπιστήμια και όλα αυτά, νομίζω ότι όχι μόνο κάνετε λάθος αλλά είναι και μια απολύτως εσφαλμένη εντύπωση, η οποία δημιουργείται γιατί είμαστε από αυτούς που αμέσως προσπαθήσαμε να συγκρατήσουμε και την υποστελέχωση των πανεπιστημίων και των ΤΕΙ. Ξέρετε πολύ καλά ότι μετά από έξι χρόνια προκηρύσσονται επιτέλους για πρώτη φορά πεντακόσιες θέσεις μελών ΔΕΠ - δεν είναι πολλές αλλά είναι κάτι - και έχουμε ήδη κατοχυρώσει και περιμένουμε την έγκριση του Γενικού Λογιστηρίου του Κράτους για άλλες πεντακόσιες θέσεις μελών ΔΕΠ, όπως και το ότι προσλάβαμε μετά από πάρα πολύ καιρό, από το 2008, εκατόν ενενήντα πέντε μέλη ερευνητικού, ειδικού ερευνητικού προσωπικού, των οποίων εκκρεμούσε ο διορισμός τους, καθώς και πολλά άλλα. Και με τη σίτιση και τη στέγαση ασχολούμαστε επισταμένως και είπα και εγώ ότι τα χίλια ευρώ επίδομα δεν είναι πολλά αλλά είναι κάτι, κύριε Μωραΐτη. Όλοι από λαϊκές οικογένειες είμαστε - ή κάποιοι από εμάς - και ξέρουμε ότι έστω αυτό το επίδομα ειδικά για λαϊκή οικογένεια κάτι είναι. Δεν λέω ότι είναι το άπαν. Όμως, αυτό που μπορώ να σας διαβεβαιώσω είναι ότι την Παρασκευή υπάρχει συνάντηση στο Υπουργείο και με τους φοιτητές και με τις πρυτανικές αρχές και τον Κοσμήτορα για να δούμε πώς μπορούν να επιλυθούν τα ζητήματα, που δεν δημιουργήσαμε εμείς, κύριε Μωραΐτη. Τρία τμήματα, τα οποία πηγαινοέρχονται από πανεπιστήμιο σε πανεπιστήμιο, που δημιουργήθηκε το Πανεπιστήμιο Δυτικής Ελλάδας από ΕΠΕΑΕΚ χωρίς κανέναν προγραμματισμό, χωρίς καμμία σύνδεση με τον τόπο, χωρίς να υπάρξει καμμία μέριμνα ούτε για φοιτητική εστία ούτε για τίποτα - και δεν το χρησιμοποιώ σαν δικαιολογία - , πιστεύω ότι καταλαβαίνετε ότι από τον Οκτώβριο μέχρι σήμερα δεν μπορούσα να τα λύσω με μαγικό ραβδί. Ευχαριστώ.
Κύριοι συνάδελφοι, έχουν διανεμηθεί τα Πρακτικά της Δευτέρας 1ης Φεβρουαρίου 2016, της Πέμπτης 18 Φεβρουαρίου 2016 και της Δευτέρας 22 Φεβρουαρίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Δευτέρας 1ης Φεβρουαρίου 2016, της Πέμπτης 18 Φεβρουαρίου 2016 και της Δευτέρας 22 Φεβρουαρίου 2016 επικυρώθηκαν. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.03΄ λύεται η συνεδρίαση για αύριο ημέρα Τρίτη 19 Απριλίου 2016 και ώρα 18.00΄, με αντικείμενο εργασιών του Σώματος, αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.